নীলা খামৰ চিঠি -জহিৰুল ইছলাম\nby©AdminPosted at Monday, November 23, 2020\nকৃপণতা নকৰিবা ঘৃণাৰে উপচাবলৈ।\nমইটো জানোৱে মোৰ বাগিছাখন\nজী-উঠিব নোৱাৰাকৈ মৰি গৈছে।\nহেজাৰ সপোনৰ ঠিকনা দিব গৈ\nহেৰুৱাইছোঁ নিজকে ।\nবিচাৰি উলিয়াবলৈ অনুসন্ধান কক্ষত\nএতিয়া মানুহৰ অভাৱ।\nজানোচাঁ সিহঁত এতিয়া বিদায় লৈছে এইবোৰৰ পৰা !\nএখন দুখন নহয়\nগণনাৰো অধিক হৃদয় নিঃসৃত পৃষ্ঠাবোৰে\nঠিকনা বিচাৰি চলাথ কৰিছিল তোমাৰ প্ৰেমৰ পথাৰ ।\nকিন্তু ঠিকনা যে ঠিকনাহীন হৈছে , ভবাই নাছিলোঁ।\nসেয়ে আজি আকৌ____\nবিনামেঘে বজ্ৰপাত হ'লে মানুহ যেনেকৈ আচৰিত হৈ পৰে, মোৰ এই কলুষিত হাতৰ চিঠিখনে তোমাক যে আচৰিত কৰিব তাত সন্দেহ নাই। অৱশ্যে মই নিজেও নাজানো, কি আৰু কিয় এই প্ৰয়াস । কলম-ডাল ও থৰ্থৰিমান্ । ময়ো বিস্মিত্।\nজীৱনত আৰু এখন চিঠি নিলিখোঁ বুলিয়েই ভাবিছিলোঁ , কিয়নো সেই অধিকাৰ মোৰ কাহানিবা সমাপ্ত হৈছে। হয়তো তাৰ স্মৃতিয়ে খুলি-খুলি খাব জীয়াই থকা লৈ আৰু মৃত্যুৰ সিপাৰেও -------!!সেয়েহে চিঠি লিখিবলৈ প্ৰয়াস কৰি যদি পুনঃ মহাভুলকে কৰিছোঁ তেন্তে মোৰ বুকুৰ তেজেৰে লিখা চিঠিখন তোমাৰ নুপুৰ পৰিহিতা ভৰিৰে মোহাৰি মোক হেঁপাহ গুচাই অভিশাপ দি এসময়ত তোমাৰ প্ৰেমৰ পূজাৰী মই জীয়াই থকাৰ কথাটো পাহৰি গৈ মোৰ এই মহাভুলৰ প্ৰায়শ্চিত্ত কৰিব নোৱাৰিবা নে !\nভুলেৰে গঢ়া মোৰ জীৱন । জনমৰ আদিম পুৱাৰে পৰা ভুলৰ পূজাকে কৰি কৰি ভুলৰে গঢ়িছোঁ সুবিশাল পাহাৰ । বগাব পৰা নাই সেই সমতলৰ পৰা শিখৰলৈ। সেয়ে আজি শেষ যাত্ৰাৰ প্ৰস্তুতিত ব্যস্ত সময়, ব্যৰ্থ জীৱন ।\nমনত ৰাখিবা ,-"প্ৰেম গাত পিন্ধা কামিজ বা ভৰিত পিন্ধা জোতা নহয় , ইচ্ছা হ'লে তাক পিন্ধিবা নহ'লে খুলি পেলাবা "! প্ৰেম শ্বাসত,প্ৰেম বাধাহীন হৃদয়ৰ ফল্গুধাৰা ,প্ৰেম স্বৰ্গীয় ,প্ৰেম চিৰন্তন। প্ৰেমেই গঢ়িছিল তাজমহল ,প্ৰেমত সৃষ্টি ধৰণী । প্ৰেমে মানুহক মহান কৰে , প্ৰেমৰ ৰচীৰেই আগুৱাই যায় মানুহ মনুষ্যত্বৰ পৰা দেৱত্বলৈ। কাৰো প্ৰাণত আঘাত নিদিবা । ঈশ্বৰ ৰুষ্ট হ'ব। তুমি ভোমোৰা হৈ মৌ বিচাৰিবা , মাখি হৈ লেতেৰা ঠাই লৈ নাযাবা ।এয়াই মোৰ শেষ অনুৰোধ।\nতোমাৰ হৃদয়ৰ আলমিৰাখন সযতনে ৰাখিবা ।\nমোৰ ভালপোৱাই তোমাৰ নিৰৱতাক বিচাৰি\nচলাথ কৰিব পাৰে কেতিয়াবা অস্তৰাগী সূৰযৰ স'তে নতুবা মাজ নিশাৰ হুমুনিয়াহৰ ।\nতোমাৰ পৰিত্যক্ত "\n" জীৱন "\n✍ জহিৰুল ইছলাম\nLabels#জহিৰুল ইছলাম, #নীলা খামৰ চিঠি


Cupan Dsr in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Cupan Dsr ar byavahar, ppali, parshwakriya, upkaar, kriya-pratikriya aaru satarkatabani\nCupan Dsr ৰ মূল্য আৰু পেকৰ চাইজ - Cupan Dsr Price and Pack Size in Assamese - Cupan Dsr ar mulya aaru pakor size\nCupan Dsr की जानकारी\nCupan Dsr ৰ লাভ আৰু ব্যৱহাৰসমূহ- Cupan Dsr Benefits & Uses in Assamese- Cupan Dsr ar laabh aaru byavaharsamuh\nCupan Dsr ৰ পালি আৰু সেয়া কেনেদৰে ল'ব- Cupan Dsr Dosage & How to Take in Assamese - Cupan Dsr ar paali aaru xeya kenedore lobo\nCupan Dsr ৰ পাৰ্শ্চক্ৰিয়াসমূহ- Cupan Dsr Side Effects in Assamese- Cupan Dsr ar parshwakriyasamuh\nCupan Dsr সংক্ৰান্ত সতৰ্কতাবাণীসমূহ- Cupan Dsr Related Warnings in Assamese- Cupan Dsr xonkranta xatarkatabanisamuh\nঅইন দৰৱৰ সৈতে Cupan Dsrৰ গুৰুতৰ ক্ৰিয়া-প্ৰতিক্ৰিয়া- Severe Interaction of Cupan Dsr with Other Drugs in Assamese- Oinor xoite Cupan Dsr ar gurutor kriya-pratikriya\nCupan Dsr মতভেদসমূহ- Cupan Dsr Contraindications in Assamese- Cupan Dsr nishedhsamuh\nCupan Dsr ৰ বিষয়ে সততে সোধা প্ৰশ্নসমূহ- Frequently asked Questions about Cupan Dsr in Assamese- Cupan Dsr ar bikhoye satate xodha prashnasamuh\nখাদ্য আৰু মদৰ সৈতে Cupan Dsr ক্ৰিয়া-প্ৰতিক্ৰিয়া- Cupan Dsr Interactions with Food and Alcohol in Assamese- khadya aaru modor xoite Cupan Dsr kriya-pratikriya\nCupan Dsr ৰ লাভ আৰু ব্যৱহাৰসমূহ - Cupan Dsr Benefits & Uses in Assamese - Cupan Dsr ar laabh aaru byavaharsamuh\nCupan Dsr তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nCupan Dsr ৰ পালি আৰু সেয়া কেনেদৰে ল'ব - Cupan Dsr Dosage & How to Take in Assamese - Cupan Dsr ar paali aaru xeya kenedore lobo\nCupan Dsr-ৰ উপাদানসমূহ - Cupan Dsr Active Ingredients in Assamese - Cupan Dsr-ar upadaansamuh\nCupan Dsr ৰ পাৰ্শ্চক্ৰিয়াসমূহ - Cupan Dsr Side Effects in Assamese - Cupan Dsr ar parshwakriyasamuh\nগৱেষণাৰ ভিত্তিত, Cupan Dsr ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nCupan Dsr সংক্ৰান্ত সতৰ্কতাবাণীসমূহ - Cupan Dsr Related Warnings in Assamese - Cupan Dsr xonkranta xatarkatabanisamuh\nCupan Dsr-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nCupan Dsr গৰ্ভৱতী মহিলাৰ বাবে সুৰক্ষিত।\nCupan Dsr-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nCupan Dsr এ স্তন্যপায়ী মহিলাৰ ক্ষেত্ৰত কিছু পাৰ্শ্ব-প্ৰতিক্ৰিয়া কৰিব পাৰে। Cupan Dsr গ্ৰহণ কৰাৰ পিছত যদি আপুনি যদি অচিনাকি লক্ষণ দেখা পায়, তান্তে ইয়াক পুনৰ ব্যৱহাৰ নকৰিব আৰু আপোনাৰ চিকিতসকক লগে লগে কল কৰিব। আপোনাৰ চিকিতসকে আপোনাক সঠিক বিকল্পটো কব।\nবৃক্কত Cupan Dsr কি প্ৰভাৱ দেখা গৈছে?\nআপুনি বৃক্ক ৰ ক্ষতিৰ কোনো আশংকা নকৰাকৈ Cupan Dsr গ্ৰহণ কৰিব পাৰে।\nযকৃতত Cupan Dsr কি প্ৰভাৱ দেখা গৈছে?\nCupan Dsrৰ কলিজা ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nহৃদযন্ত্ৰৰ ক্ষেত্ৰত Cupan Dsr ৰ কি প্ৰভাৱ দেখা গৈছে?\nহৃদয় ৰ বাবে Cupan Dsr ক্ষতিকাৰক নহয়।\nঅইন দৰৱৰ সৈতে Cupan Dsrৰ গুৰুতৰ ক্ৰিয়া-প্ৰতিক্ৰিয়া - Severe Interaction of Cupan Dsr with Other Drugs in Assamese - Oinor xoite Cupan Dsr ar gurutor kriya-pratikriya\nCupan Dsr তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nCupan Dsr মতভেদসমূহ - Cupan Dsr Contraindications in Assamese - Cupan Dsr nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Cupan Dsr লোৱা অনুচিত যাতে -\nCupan Dsr ৰ বিষয়ে সততে সোধা প্ৰশ্নসমূহ - Frequently asked Questions about Cupan Dsr in Assamese - Cupan Dsr ar bikhoye satate xodha prashnasamuh\nএই Cupan Dsr-এ অভ্য়াস বা নিচাৰ সৃষ্টি কৰে নেকি?\nনহয়, Cupan Dsrয়ে অভ্যাসৰ সৃষ্টি নকৰে।\nCupan Dsr লোৱাৰ পিছত আপুনি গা়ড়ী চলাব নালাগে অথবা গধুৰ মেচিন চলাব নালাগে। এয়া বিপজ্জনক হ'ব পাৰে, যিহেতু Cupan Dsrয়ে আপোনাক তন্দ্ৰাচ্চন্ন কৰিব পাৰে।\nহয়, Cupan Dsr সম্পুৰ্ণ নিৰাপদ।\nনহয়, মানসিক ৰোগৰ চিকিত্সাৰ ক্ষেত্ৰত Cupan Dsr ব্যৱহৃত নহয়।\nখাদ্য আৰু মদৰ সৈতে Cupan Dsr ক্ৰিয়া-প্ৰতিক্ৰিয়া - Cupan Dsr Interactions with Food and Alcohol in Assamese - khadya aaru modor xoite Cupan Dsr kriya-pratikriya\nখাদ্য আৰু Cupan Dsrৰ ক্ৰিয়া-প্ৰতিক্ৰিয়া\nখাদ্যৰ সৈতে Cupan Dsr লোৱাট নিৰাপদ।\nমদ আৰু Cupan Dsrৰ মাজৰ প্ৰতিক্ৰিয়া\nCupan Dsr লোৱাৰ সময়ত মদ্যাপন কৰাৰ আগতে আপোনাৰ ডাক্তৰৰ সৈতে পৰামৰ্শ কৰি লওক যিহেতু ইয়ে পাৰ্শ্চক্ৰিয়াৰ সৃষ্টি কৰিব পাৰে।\nCupan Dsr ৰ অনুকল্প - Substitutes for Cupan Dsr in Assamese\nআপুনি বা আপোনাৰ পৰিয়ালৰ কোনোবাই Cupan Dsr লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Cupan Dsr ব্যৱহাৰ কৰিছিল নেকি?\nআপুনি কিমান পৰিমাণে Cupan Dsr সেৱন কৰিছিল?\nআপুনি Cupan Dsr ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Cupan Dsr সেৱন কৰে?


ঘূৰি আহিল তামিলনাডুত আবদ্ধ অসমৰ ২ যুৱক, কি হ'ল আনকেইজনৰ?\nকোনো মতে ঘূৰি আহিল তামিলনাডুত আবদ্ধ হৈ থকা অসমৰ দুই যুৱক, কি হ’ল আনকেইজনৰ?\nতামিলনাডুত আবদ্ধ হৈ থকা ১৫জন যুৱকৰ ভিতৰত দুজন পলাই আহিবলৈ সক্ষম হ'ল অসমলৈ। আবদ্ধ হৈ থকা আনকেইজন যুৱকক উদ্ধাৰ কৰি অসমলৈ ঘূৰাই পঠিয়াইছে আৰক্ষীয়ে\nUpdated: 27-Aug-19 @ 13:16\nতামিলনাডুত আবদ্ধ হৈ থকা ১৫জন যুৱকৰ ভিতৰত দুজন পলাই আহিবলৈ সক্ষম হ’ল অসমলৈ। আবদ্ধ হৈ থকা আনকেইজন যুৱকক উদ্ধাৰ কৰি অসমলৈ ঘূৰাই পঠিয়াইছে আৰক্ষীয়ে। ৰে’লেৰে আহি থকাৰ দৃশ্য ছচিয়েল মিডিয়াত দেখুৱালে পলাই অহা ডিব্ৰুগড়ৰ দুই যুৱকে।\nউল্লেখ্য যে শ্ৰমিক হিচাপে কাম কৰিবলৈ গৈ তামিলনাডুত আবদ্ধ হৈ পৰিছিল চিৰাং আৰু ডিব্ৰুগড় জিলাৰ ১৫জনকৈ যুৱক। শিলচৰৰ এজন লোকৰ নেতৃত্বত কাম কৰিবলৈ কাঢ়ি ৰাখিছিল যুৱককেইজনৰ ধন আৰু অন্যান্য় প্ৰয়োজনীয় নথিপত্ৰও। কাম কৰাৰ বিনিময়ত ধন বিচাৰোতে নিৰ্যাতন চলাই বন্ধ কোঠাত আবদ্ধ কৰি ৰাখিছিল আটাইকেইজন যুৱকক। প্ৰাণে মৰাৰো ভাবুকি দিছিল যুৱককেইজনক। আৰু অৱশেষত সৌভাগ্যক্ৰমে ৰক্ষা পৰিল অসমৰ যুৱককেইজনৰ প্ৰাণ।\nযুৱককেইজনে এক ভিডিঅ’যোগে তেওঁলোকৰ জীৱন ৰক্ষা কৰিবলৈ কাতৰ আহ্বান জনাইছিল অসম চৰকাৰ আৰু আৰক্ষীক। তাৰ পিছতে তামিলনাডুৰ স্থানীয় আৰক্ষীয়ে উদ্ধাৰ কৰে যুৱককেইজনক। আৰু ইয়াৰে ৩জন হামছফৰ এক্সপ্ৰেছযোগে আহি আছে অসমলৈ।\nআনহাতে কাইলৈহে অসমলৈ আহিব পাৰিব আন ১০জন। আৰক্ষীয়ে ৰে’লযোগে কেউজনকে ঘূৰাই পঠিওৱাৰ ব্যৱস্থা লৈছিল যদিও ভুল ষ্টেচনলৈ যোৱাৰ বাবেই আজি আহিব নোৱাৰিলে যুৱককেইজন। কাইলৈ পুৱাৰ ভাগত আহিব ৰে’লযোগে। ইয়াৰ বাবে প্ৰয়োজনীয় সকলো ব্যৱস্থা গ্ৰহণ কৰিছে চৰাইদেউ আৰক্ষীয়ে। তেওঁলোকক ঘূৰাই পঠিয়াবলৈ প্ৰেৰণ কৰিছে টকা।\n27-Aug-19 @ 12:54


CBSE Board 12th Result 2021: আজি দিনৰ ২ বজাত ঘোষণা হ'ব CBSEৰ দ্বাদশৰ ফলাফল ! ক'ত, কেনেকৈ পাব ফলাফল ?– News18 assam\nCBSE Board 12th Result 2021: আজি দিনৰ ২ বজাত ঘোষণা হ'ব CBSEৰ দ্বাদশৰ ফলাফল ! ক'ত, কেনেকৈ পাব ফলাফল ?\nCBSE Board 12th Result 2021: কেন্দ্ৰীয় মাধ্যমিক শিক্ষা পৰিষদ, CBSE বোৰ্ডে আজি দুপৰীয়া ২ বজাত দ্বাদশৰ ফলাফল ঘোষণা কৰিব। চিবিএছই দ্বাদশ ফলাফল বোৰ্ডৰ অফিচিয়েল ৱেবছাইট cbseresults.nic.in প্ৰকাশ কৰা হ'ব।\nLast Updated : July 30, 2021, 10:59 IST\nকেন্দ্ৰীয় মাধ্যমিক শিক্ষা পৰিষদ, CBSE বোৰ্ডে আজি দুপৰীয়া ২ বজাত দ্বাদশৰ ফলাফল ঘোষণা কৰিব। চিবিএছই দ্বাদশ ফলাফল বোৰ্ডৰ অফিচিয়েল ৱেবছাইট cbseresults.nic.in প্ৰকাশ কৰা হ'ব।\nচিবিএছই দ্বাদশ ফলাফল ৩০ জুলাই, ২০২১ তাৰিখে (CBSE 12th Result 2021) দুপৰীয়া ২ বজাত ঘোষণা কৰা হ'ব। ১৬ লাখতকৈও অধিক শিক্ষাৰ্থীয়ে চিবিএছই দ্বাদশ ব'ৰ্ড ২০২১ ৰ বাবে পঞ্জীয়ন কৰিছিল যিসকলে ফলাফলৰ বাবে আগ্ৰহেৰে অপেক্ষা কৰি আছে। Covid-19ৰ বাবে চিবিএছইয়ে দ্বাদশ পৰীক্ষা বাতিল কৰিছিল।\nFirst published: July 30, 2021, 10:59 IST\nCBSECBSE Board resultClass 12HS Result


মিচা ক’লে কি ডাল হব? (ৰস ৰচনা) - অসমীয়াৰ সুখ-দুখ\nHome Unlabelled মিচা ক’লে কি ডাল হব? (ৰস ৰচনা)\nসুখ দুখ এক্সক্লুছিভ....\nআহি আছে তনু ভূঞাৰ "অপথ্য"\nঅৰুচিকৰ অস্বাস্থ্যকৰ মানসিক খাদ্য সম্ভাৰ\nমেডিয়া মহলত বিশেষকৈ তেখেত ফুটেজ দা হিচাবে পৰিচিত৷ ফুট গধূলি কোনে ক’ত কি ৰঙীন ৰঙ ৰহইছ কৰিছে তাৰ ফুটেজ সংগ্ৰহ কৰি ফুট গধূলিৰ পৰা মাজনিশালৈ মুৰ্খৰ বাকচৰ আগত ৰজন-জনাই যোৱাকৈ প্ৰচাৰ কৰাত এজন সিদ্ধ-হস্ত সাংবাদিক৷\nতেখেত মানুহৰ মগজুত সুৰসুৰণি, দেহত পিৰপিৰনি জগাব পৰা সংবাদ সৃষ্টিত নিজৰ প্ৰতিভাৰ পূৰ্ণ পৰিচয় ইতিমধ্যেই ৰাইজক দিছে৷ খলকনি, বলকনি সৃষ্টি কৰিবলৈ এই প্ৰতিভাধৰক মূল বৰষুণজাক নহ’লেও মাত্ৰ এচাৰকণীয়েই যথেষ্ট! তাৰ পাছৰকন মা-মছলা সানি জুতি লগা মানসিক ব্যঞ্জনৰ ৰূপত তুলি ধৰা তেখেত সংবাদ-ৰন্ধনৰ এজন প্ৰখ্যাত ৰান্ধনি স্বৰূপ৷\nবিশেষ মাইলৰ খুটিঃ\nডেকা কালতে প্ৰাপ্তবয়স্কৰ বাবে, কাল্পনিক চুম্মা চাহাবৰ চিডি জাতীয় চিত্ৰনাট্য লেখাৰ তেখেতৰ পূৰ্ণ অভিজ্ঞতা আছে৷ গৰুৰ দানা নিজে চোৱাই খোৱা এলঅ’চিত ফচা ঠিকাদাৰৰ পেপাৰত অত্যাধিক অত্যুৎসাহী সেৱাৰ বাবে তেখেত জেইলৰ ভাত খোৱাৰ পূৰ্ণ অভিজ্ঞতাও লাভ কৰিছে৷\nপেপাৰৰ পৰা খেদা খোৱাটো আৰু আগৰ মালিকতকৈ ধুৰন্ধৰ মালিকৰ সন্ধান কৰি লব পৰাটো তেখেতৰ এক জন্মগত গুণ৷\nতেখেতে গুৱাহাটী চুলাই ৰোডত এগৰাকী চুলাইখাতীক টনা আজোৰাৰ বাবে চামচা সাংবাদিকক প্ৰেৰণা দি এক অনন্য ফুটেজৰ সৃষ্টি কৰে৷ এই ফুটেজে দেশে বিদেশ অসমী আইৰ জীয়ৰী সকলৰ চুলাইখাতী চৰিত্ৰ তথা ডেকা সকলৰ কেচাইখাতি ৰূপ বিশ্বসভাৰ আগত তথ্য-প্ৰযুক্তিৰ সহায়ত উন্মোচন কৰে৷\nতাৰ ফলতে চুলাইখাতীয়ে চৰকাৰী চাকৰি তথা ক্ষতিপূৰণৰ লাখ টকীয়া পেকেজ লাভ কৰে৷ মহিলা উদ্ধাৰৰ ঠিকা লোৱা সমিতিৰ লাম্বা মেডামেও লাম্বা টুৰ এটা উপহাৰ লৈ উত্তৰ-পূৱৰ সতেজ হাৱা খাই যোৱাৰ সুবিধাৰ লগতে মুৰ্খৰ বাকচত ইচাট-বিচাট মডেলিঙো কৰি যাবলৈ সুবিধা পায়৷\nআধুনিকা চুলাইখাতিক তেৱেই যদিও লাখটকীয়া পেকেজ দিলে, পিছে টুটকীয়াৰ আৰু ঘৰ বিভীষণৰ প্ৰভাৱত মানসিক ভাৱে অশান্তি লভি তনু ভূঞাৰ বিবেক জাগি উঠে আৰু সেই মুৰ্খৰ বাকচৰ কাৰ্যালয় ত্যাগ কৰে৷\nএতিয়া বহুদিন চেচা পৰি থকা বাকচ এটাৰ কৰ্তৃপক্ষই পুনৰ চেচাঁ পৰি থকা তনুকো জগাই তোলে৷ জাগিয়েই তনুৱে সকলোৰে তন-মন-বদন টঙাই যোৱাকৈ এটা ফুটেজ ৰাইজৰ বাবে মুকলি কৰে৷ অসমৰ ৰাইজেও দীৰ্ঘ-বিৰতিৰ পাছত এনে ফেণ্টাচীৰ সমল স্বৰূপ এমএমএছৰ সোৱাদ লবলৈ পাই কৃতাৰ্থ হৈছে আৰু তনু ভূঞাৰ কল্যান কৰি ভাদ মাহৰ বিভিন্ন ফুটেজ উপলব্ধ কৰিবলৈ সাহস দিবলৈ নামঘৰে নামঘৰে শৰাই পৰ্যন্ত আগবঢ়াইছে৷\nএই ক্ষেত্ৰত তনু ভূঞা নাম্বাৰ ওৱান৷ তেখেতে নিজেও মেকডুৱেল নাম্বাৰ ৱান পান কৰি থকা ফটো ফেচবুক বা মুৰ্খৰ বাকচৰ পৰ্দাত দিবলৈ লাজ নকৰে৷\nতেখেতে শ্বিলংত "দুখন মুখ" নামৰ প্ৰগ্ৰেমৰ জৰিয়তে আনৰ মুখা খুলি ফুৰা নায়িকাৰ সতে শ্বিলঙৰ হোটেলত ধৰা পৰিলেও, সেই কথা লগৰ ল’ৰাক জহাবলৈ ভয় নকৰে৷\nতেখেতে "ধন্য নাৰী যাৰ তনু" ভাল নামৰ কথাছবিৰ কামো হাতত লৈছে৷\nবিশ্বৰ বহুকেইটা মাইক্ৰস্কপ’ কোম্পানীয়ে তেখেতৰ মগজুত কীট-কাটীই থকা সৃষ্টিশীল কীটানু বোৰক অধ্যয়ন কৰা তথা সংখ্যা নিৰূপনৰ বাবে বাবে নিজৰ গৱেষণা নিৰন্তৰে জাৰি ৰাখিছে৷\nতথাপি অলেখ ব্যস্ততাৰ মাজতো এনে স্পষ্টবাদী মহান গুণৰ বিৰল সাংবাদিক জন সুখ দুখৰ হাস্য ব্যংগ শিতানৰ সৈতে নতুনকৈ চুক্তিবদ্ধ হৈছে৷ তেখেতে প্ৰতি সন্ধিয়া সাত বজাৰ লগে লগে আপোনালোকলৈ আগবঢ়াব "অপথ্য" নামৰ এক অৰুচিকৰ আৰু অস্বাস্থ্যকৰ মানসিক খাদ্যৰ শিতান৷ মাজে মাজে পাই থাকিব "ফুটেজদা"ৰ গৰমা-গৰম ক্লিপ!\nগতিকে প্ৰতি ফুট গধূলি সাতটাত হাঁহি হাঁহি পাগল হবলৈ সাজু হওক... তনু ভূঞাৰ "অপথ্য"ৰ সতে!\nষ্টে-টিউনড হে বুলিলো আৰু! মিচা ক’লে কি ডাল হব নহয়নে?


অঞ্জল বৰাৰ অনুবাদ গল্প - সাহিত্য ডট অৰ্গ\nড’ন্ট কপি ইফ ইউ কেনন’ট পেইষ্ট\nএজন সুবক্তাই সভাত উপস্থিত থকা শ্ৰোতাসকলক উদ্দেশ্য কৰি ভাষণ আগবঢ়াই আছিল। তেওঁ ক’লে: “মোৰ জীৱনৰ আটাইতকৈ মধুৰতম সময়টো হ’ল সেইগৰাকী নাৰীৰ বাহুৰ মাজত থকা সময়খিনি যিগৰাকী মোৰ পত্নী নহয়!” শ্ৰোতাসকলে এই কথা শুনি আচৰিত হ’ল আৰু বক্তাজনৰ মুখলৈ থৰ লাগি চাই থকিল। বক্তাজনে পুনৰ ক’লে: “আৰু সেইগৰাকী নাৰী হ’ল মোৰ মা!”\nসকলোৱে হাঁহিলে আৰু তেওঁৰ প্ৰশংসা কৰিলে।\nএসপ্তাহৰ পিছত, এজন শীৰ্ষস্থানীয় ব্যক্তিয়ে সেই বক্তৃতাটো শুনি আহি নিজৰ ঘৰত পত্নীৰ আগত কৈ নিজকে পত্নীৰ চকুত সুবক্তা হিচাপে দেখুৱাব বিচাৰিলে। তেওঁ মদ খোৱাৰ পিছত কথা পাহৰি যোৱাৰ অভ্যাস আছিল। তেওঁৰ ভাত ৰান্ধি থকা পত্নীক উদ্দেশ্য কৰি চিঞৰি ক’লে: “মোৰ জীৱনৰ আটাইতকৈ মধুৰতম সময়টো হ’ল সেইগৰাকী নাৰীৰ বাহুৰ মাজত থকা সময়খিনি যিগৰাকী মোৰ পত্নী নহয়!”\nতেওঁৰ পত্নীয়ে আচৰিত আৰু হতাশ হৈ মাথো ক’লে, “অ’হ!” আৰু তেওঁৰ কাষ চাপি আহিল। তেওঁ গিৰিয়েকৰ কাষত পিছৰ কথাখিনি শুনিবলৈ প্ৰায় ২০ ছেকেণ্ডমান অপেক্ষা কৰিলে, কিন্তু গিৰিয়েকে শেষত অস্পষ্ট মাতেৰে মাথো বিৰবিৰালে “…. আৰু মই সেই গৰাকী নাৰী কোন আছিল আজিও মনৰ পেলাব পৰা নাই!”\nতাৰ পিছত ব্যক্তিজনে তেওঁৰ জ্ঞান ঘুৰাই পোৱাৰ আগতেই, তেওঁক এখন হস্পিটালত তেওঁৰ শৰীৰত গৰম-পানীৰে পুৰা অংশবিলাকত এজনী পৰিচাৰিকাই বেণ্ডেজ লগাই থকা অৱস্থাত পোৱা গৈছিল।\nযদি আপুনি ভালদৰে উপস্থাপন কৰিব নোৱাৰে তেন্তে আনৰ বক্তব্যক নকল নকৰিব!!\n(ইংৰাজী গল্পৰ অনুবাদ)\nএটা জৰুৰীকালীন অস্ত্ৰোপচাৰৰ কাৰণে ফোন কৰাৰ পিছতে এজন ডাক্তৰ লৰালৰিকৈ চিকিৎসালয়খনলৈ সোমাই আহিল। তেওঁ বাহিৰে বাহিৰে নিজৰ কাপোৰ সলালে আৰু অস্ত্ৰোপচাৰ কক্ষলৈ যাবলৈ ধৰিলে। তেওঁ দেখিলে যে অস্ত্ৰোপচাৰ কৰিব লগা ল’ৰাজনৰ দেউতাকে ডাক্তৰজনলৈ অপেক্ষা কৰি বাৰাণ্ডাতে পাইচাৰি কৰি আছে। দেউতাকে তেওঁক দেখি খঙেৰে ক’লে: “আপুনি আহিবলৈ কিয় ইমান সময় লগালে? আপুনি জানেনে মোৰ ল’ৰাটোৰ অৱস্থা সংকটজনক? আপোনাৰ অকণো দায়িত্ববোধ নাইনে?\nডাক্তৰজনে হাঁহিলে আৰু ক’লে: “মই অতি দুঃখিত, আচলতে মই চিকিৎসালয়ত নাছিলোঁ আৰু ফোনটো পোৱাৰ লগে লগে মই দৌৰি আহিছোঁ… আৰু এতিয়া আপুনি শান্ত হওক যাতে মই মোৰ কাম কৰিব পাৰোঁ।”\n“শান্ত হ’ব লাগে? যদি এতিয়া আপোনাৰ নিজৰ সন্তানৰ ক্ষেত্ৰত এনে হ’লহেঁতেন তেন্তে আপুনি কি কৰিলেহেঁতেন? আপুনি শান্ত হ’ব পাৰিলেহেঁতেননে? এতিয়া যদি আপোনাৰ সন্তানৰ মৃত্যু হ’লহেঁতেন আপুনি কি কৰিলেহেঁতেন?” দেউতাকে খঙেৰে ক’লে।\nডাক্তৰজনে পুনৰ হাঁহিলে আৰু ক’লে “মই মাথোঁ ক’ব বিচাৰিম ধৰ্মগ্ৰন্থত যিটো কৈছে “আমি মাটিৰ পৰাই আহিছোঁ আৰু মাটিৰ লগতে মিলি যাম, কেৱল তাৰ মাজত কৰিব পৰাখিনি হৈছে কেৱল ভগৱানৰ।” ডাক্তৰে জীৱনটো দীঘলীয়া কৰি দিব নোৱাৰে। যাওক, আৰু আপোনাৰ ল’ৰাৰ বাবে প্ৰাৰ্থনা কৰক, আমি ভগৱানৰ ইচ্ছা অনুসৰি আমাৰ শ্ৰেষ্ঠখিনি দিবলৈ চেষ্টা কৰিম।”\n“নিজৰ ক্ষেত্ৰত নহ’লে আনক উপদেশ দিবলৈ অতি সহজ” দেউতাকে ভোৰভোৰাই নিজকে ক’লে।\nবহুসমূহ অস্ত্ৰোপচাৰ কৰাৰ পিছত ডাক্তৰজন আনন্দমনেৰে ওলাই আহিল, “ভগৱানক অশেষ ধন্যবাদ! আপোনাৰ ল’ৰাটো এতিয়া বিপদ মুক্ত!” আৰু দেউতাকৰ কোনো ধৰণৰ প্ৰত্যুত্তৰলৈ অপেক্ষা নকৰি তেওঁ দৌৰি সেই স্থানৰ পৰা আঁতৰি গ’ল আৰু যাওঁতে চিঞৰি কৈ গ’ল “যদি আপোনাৰ কিবা প্ৰশ্ন আছে, নাৰ্চগৰাকীক সুধিব!!”\n“তেওঁৰ ইমান লৰালৰি কিয় ? মোৰ ল’ৰাটোৰ বিষয়ে কিবা এটা ক’বলৈয়ো তেওঁৰ অলপো সময় নাই?” ডাক্তৰজন আঁতৰি যোৱাৰ পিছত দেউতাকে নাৰ্চগৰাকীক দেখি সুধিলে।\nনাৰ্চগৰাকীয়ে উত্তৰ দিলে আৰু তেওঁৰ চকুৰে চকুপানী নিগৰি আহিল: “তেওঁৰ ল’ৰাটো কালি পথ দুৰ্ঘটনাত মৃত্যু হৈছে । আমি তেওঁক ফোন কৰাৰ সময়ত তেওঁ সন্তানৰ সমাধি স্থানত আছিল আৰু এতিয়া আপোনাৰ ল’ৰাজনৰ জীৱন বচোৱাৰ পিছত তেওঁ পুনৰ সন্তানৰ আধৰুৱা কামখিনি কৰিবলৈ সমাধি স্থানলৈ গৈছে।”\nনৈতিকতাই কাকো সঠিকভাৱে বিচাৰ কৰিব নোৱাৰে… কাৰণ আপুনি কেতিয়াও নাজানে তেওঁ কেনেদৰে জীয়াই আছে আৰু তেওঁৰ মনৰ মাজত কি চলি আছে।\n← শংকা (Anais Nin-ৰ Risk নামৰ কবিতাটোৰ মুকলি অনুবাদ) (পংকজ বৰা)\nদিগন্ত কুমাৰ ভট্টাচার্যৰ অনুবাদ গল্প →


অক্সিজেন নাটনি? অদ্ভূত বিকল্প আৱিষ্কাৰ কৰিলে যোগী আদিত্যনাথ চৰকাৰে, উঠিল হাঁহিৰ খোৰাক!\nকোভিড পৰিস্থিতিত অক্সিজেনৰ নাটনি ৰোধ কৰিবলৈ এইবাৰ অদ্ভূত উপায় আৱিষ্কাৰ কৰিলে বিজেপি নেতৃত্বাধীন উত্তৰ প্ৰদেশ চৰকাৰে।\nমুখ্যমন্ত্ৰী যোগী আদিত্যনাথৰ কাৰ্যালয়ৰ পৰা ইয়াক ৰাজহুৱা কৰা হৈছে।\nকোৱা হৈছে যে অক্সিজেনৰ নাটনি ৰোধ কৰিবলৈ নাইট্ৰোজেনৰ পৰা অক্সিজেন তৈয়াৰ কৰিব পাৰি।\nমুখ্যমন্ত্ৰীজনৰ কাৰ্যালয়ৰ পৰা এই সংক্ৰান্তত এটা টুইট কৰি আইআইটি কাণপুৰৰ পৰা সাহাৰ্যৰো আবেদন কৰা হৈছে।\nটুইটটোত কোৱা হৈছে- ”অক্সিজেনৰ সৰবৰাহ বৰ্তাই ৰখাৰ বাবে সকলো ধৰণৰ প্ৰচেষ্টা কৰিব লাগিব চৰকাৰে। সকলো ধৰণৰ সম্ভাৱনা আৰু বিকল্পৰ সদ্বব্যৱহাৰ কৰিব লাগিব। আইআইটি কাণপুৰ আৰু অন্য বিশেষজ্ঞৰ স’তে আলোচনা কৰি দেখা যাব নাইট্ৰোজেনৰ পৰা অক্সিজেন তৈয়াৰ কৰাৰ সম্ভাৱনা।”\nটুইটটোৰ পাছতে হাঁহিয়াতৰ পাত্ৰ হয় যোগী আদিত্যনাথৰ চৰকাৰখন।\nটুইটাৰত এই আজৱ বিজ্ঞানক লৈ উপচি পৰিল অসংখ্য মিম।\nএজন টুইটাৰেট্টীয়ে নাইট্ৰোজেনৰ ‘এন’ আৰু অক্সিজেনৰ ‘অ’ মিলাই ইংৰাজী শব্দ ‘ন’ (NO) লিখি পোষ্ট কৰিছে।\nআন এজনে কেৱল নাইট্ৰোজেনতেই সীমাৱদ্ধ নাথাকি সমস্ত মৌলকেই অক্সিজেনলৈ ৰূপান্তৰিত কৰি পেলোৱাৰ উপদেশ দিয়ে।


india ranks 85 in transparency internationals corruption index - CPI: বিশ্বৰ সবাতোকৈ সৎ দেশ এইখন, কিন্তু দুৰ্নীতিৰ ক্ষেত্ৰত বিশ্বৰ ভিতৰত কি স্থানত আছে ভাৰত আৰু পাকিস্থান?– News18 assam\nHome » photogallery » world »CPI: বিশ্বৰ সবাতোকৈ সৎ দেশ এইখন, কিন্তু দুৰ্নীতিৰ ক্ষেত্ৰত বিশ্বৰ ভিতৰত কি স্থানত আছে ভাৰত আৰু পাকিস্থান?\nCPI: বিশ্বৰ সবাতোকৈ সৎ দেশ এইখন, কিন্তু দুৰ্নীতিৰ ক্ষেত্ৰত বিশ্বৰ ভিতৰত কি স্থানত আছে ভাৰত আৰু পাকিস্থান?\nবিশ্বৰ আগশাৰীৰ সংস্থা ট্ৰেন্সপাৰেন্সি ইণ্টাৰনেচনেলে মঙলবাৰে 'দুৰ্নীতি ধাৰণা সূচক' (CPI) মুকলি কৰে। এই সূচকে পৃথিৱীৰ ১৮০ খন দেশক সামৰি লৈছে। এই দেশবোৰে তেওঁলোকৰ অব্যাহত থকা দুৰ্নীতিৰ স্তৰৰ ওপৰত ভিত্তি কৰি স্থান লাভ কৰিছে।\n| January 26, 2022, 21:13 IST\n'দুৰ্নীতি ধাৰণা সূচক' (corruption perception index) অনুসৰি, ভাৰতে এক ৰেংকিং লাভ কৰিছে আৰু এনেদৰে ১৮০খন দেশৰ ভিতৰত ৮৫সংখ্যক স্থানত উপনীত হৈছে। আনহাতে, পাকিস্তানৰ (Pakistan) পৰিস্থিতি অতি বেয়া হৈছে। প্ৰদৰ্শন উন্নত হোৱাৰ সলনি অৱনতি ঘটিছে। পাকিস্তান তালিকাৰ ১২৪ৰ পৰা ১৪০সংখ্যক স্থানলৈ নামি আহিছে।\nএই বছৰৰ তালিকাত বিশ্বত ডেনমাৰ্কৰ সৰ্বশ্ৰেষ্ঠ প্ৰদৰ্শন হৈছে। ডেনমাৰ্ক এক নম্বৰত আছে। ফিনলেণ্ড দ্বিতীয় স্থানত, নিউজিলেণ্ড তিনি নম্বৰত, নৰৱে চতুৰ্থ স্থানত আৰু ছিংগাপুৰ পঞ্চম স্থানত আছে।\nআনহাতে, আটাইতকৈ বেয়া হৈছে দক্ষিণ চুদান আৰু যি ১৮০ নম্বৰ স্থানত আছে। তাৰ আগতে চিৰিয়া, চোমালিয়া, ভেনিজুৱেলা আৰু য়েমেনৰ সংখ্যা আহে। প্ৰতিবেদনত কোৱা হৈছে যে যিমানে দুৰ্নীতিবিৰোধী প্ৰচেষ্টা বৃদ্ধি পাইছে, পৰিস্থিতি অধিক বেয়া হৈ আহিছে। মানৱ অধিকাৰ আৰু গণতন্ত্ৰৰ ওপৰত আক্ৰমণ অধিক হৈ আহিছে।\nপাকিস্তানৰ প্ৰধানমন্ত্ৰী ইমৰান খানৰ বাবে এয়া ডাঙৰ বিফলতা ৰূপে পৰিগণিত হৈছে। কিয়নো তেওঁ ক্ষমতালৈ অহাৰ আগতে প্ৰতিশ্ৰুতি দিছিল যে তেওঁৰ চৰকাৰে এখন দুৰ্নীতিমুক্ত দেশ গঢ়ি তোলে। ট্ৰেন্সপাৰেন্সী ইণ্টাৰনেচনেলে কৈছিল যে পাকিস্তান ২০২১ চনৰ বিশ্বব্যাপী 'দুৰ্নীতি ধাৰণা সূচক'লৈ ১৬টা স্থান পিছলি গৈছে আৰু ১৮০খন দেশৰ ভিতৰত ১৪০ স্থানত আছে।\nবিশ্বব্যাপী দুৰ্নীতিৰ বিৰুদ্ধে যুঁজিবলৈ গঠন কৰা বাৰ্লিনস্থিত অলাভজনক সংগঠনটোৱে প্ৰকাশ কৰা প্ৰতিবেদনত কোৱা হৈছে যে সমগ্ৰ বিশ্বতে দুৰ্নীতিৰ স্তৰ স্থিৰ। যোৱা ১০ বছৰত ৮৬% দেশে সামান্য সফল হৈছে বা কোনো অগ্ৰগতি লাভ কৰা নাই।\nইয়াৰ ২০২১ সংস্কৰণত, 'দুৰ্নীতি উপলব্ধি সূচক' (চি.পি.আই.) ৰাজহুৱা খণ্ডৰ দুৰ্নীতিৰ স্তৰৰ ওপৰত আধাৰিত কৰি শূন্য (অত্যন্ত দুৰ্নীতিগ্ৰস্ত)ৰ পৰা ১০০ (অতি পৰিষ্কাৰ)লৈ স্থান দিছে। ২০২০ চনত পাকিস্তানৰ চিপিআইত ১০০ৰ ভিতৰত ৩১ নম্বৰ আছিল আৰু ১৮০খন দেশৰ ভিতৰত ১২৪ স্থানত আছিল।\nট্ৰেন্সপাৰেন্সি ইণ্টাৰনেচনেলৰ মতে, দেশখনৰ দুৰ্নীতিৰ নম্বৰ এতিয়া ২৮ লৈ হ্ৰাস পাইছে, আনহাতে ই সূচীৰ মুঠ ১৮০খন দেশৰ ভিতৰত ১৪০ স্থানত আছে। ইয়াৰ তুলনাত, ভাৰতৰ নম্বৰ ৪০ আৰু ৮৫সংখ্যক স্থানত আছে। একে সময়তে, বাংলাদেশৰ স্ক'ৰ হৈছে ২৬ আৰু ১৪৭সংখ্যক স্থান।


হাস্য ব্যংগ(লঘু লেখা) - অসমীয়াৰ সুখ-দুখ\nHome Unlabelled হাস্য ব্যংগ(লঘু লেখা)\nৰাইজৰ যে তামাম স্বাধীনতা\nআজি পুৱাৰে পৰা প্ৰশ্ন উঠিয়েই আছে। বোলে এনেহে স্বাধীনতা দিৱস। স্বাধীনতা দেখুন নায়েই। ৰাতিপুৱা দেৰিলৈ শুবলৈ নিদিয়ে মায়ে। পুৱাই খেচ-খেচনি। উঠ, শুই থকা শিয়ালে হাঁহ ধৰিব নোৱাৰে। শুনিলেই খং উঠি যায়! মই শিয়াল নেকি হাঁহ ধৰিবলৈ, নে তুমি শিয়ালৰ মাক! কেঁচা টোপনিতে কবলৈ মন গলেও জোকাই নলও। গালি খালেও অলপ পৰ দেৰিলৈকে পৰি ৰোৱাতো মোৰ স্বাধীনতা, মায়ে জানে। তেনেকৈ গালি পৰাটো মাৰ স্বাধীনতা....ময়ো জানো! ইজনে সিজনক সিমানকন স্বাধীনতা নিদিলে নহয়.....\nৰাতি ৰাতি ডিউটি পৰিছে, মাজৰাতিও বাইকৱালা, গাড়ীৱালা ৰাখি ৰাখি সকলো চেক কৰিব লাগে। যাক ইচ্ছা কৰো, যিহকে তিহকে খুলি চেক কৰো, হাৰাশাস্তি কৰো। সেয়া মোৰ স্বাধীনতা।\nমোকেই বাৰে বাৰে ডিউটি দিয়ে বুলি ঘৰত শ্ৰীমতীয়ে অভিযোগ কৰে। বন্ধৰ দিনত ঘৰত নথকাৰ বাবে খঙ কৰে। সেয়া তেওঁৰ স্বাধীনতা। কামৰ মানুহ বুলিহে মোকহে বাৰে বাৰে ডিউটিত ৰাখে সেই কথা মই বুজাও। কামৰ মানুহক চিলেক্ট কৰাটো ছাৰৰ স্বাধীনতা। সেইটোত মই বাধা দিবলৈ যামেই বা কিয়?\nআকৌ, কাৰোবাক অকন সন্দেহ হ'লে, বাইক ৰখা দেৰি কৰা হ'লেও এঠাপৰ দু-ঠাপৰ দিও। সেয়া মোৰ স্বাধীনতা।কাৰোবাক ভাল দেখো, দামী কাপোৰকানি দেখো, ইংৰাজীত আংকল বুলি মতা শুনো...যিয়েই নহওক... মই মন গ'লেই চেক নকৰাকৈ পঠাই দিও। মোৰ বিবেকক সেইকন সিদ্ধান্ত লবলৈ চাৰেও স্বাধীনতা দিয়ে! অ'চি চাৰেও মোৰ স্বাধীনতাক সন্মান কৰে! মোক বেছি লাই দিয়ে বুলি সেয়ে লগৰ বোৰে জ্বলে, জ্বলক, সেয়া তেওঁলোকৰ স্বাধীনতা!\nসেইজন মানুহে বোলে ঢেৰ ঘোঁচ খায়। তেওঁ সেইকন কৰিবলৈ স্বাধীনতা পাইছে বাবেইতো কৰিছে। কোনোবাই চেপা মাৰি থাককচোন! পাৰে যদি চাব। তেওঁ খায়, ওপৰৱালাইও পায়! ইজনে সিজনক স্বাধীনতা দিয়ে। কিছুমান স্বাধীনতাত কম্প্ৰমাইজ থাকে, কিছুমানত চাৰপ্ৰাইজ!\nযেনে আমি এদিন থানাৰ ভিতৰতে লক-আপৰ পাছফালে খিৰিকিত বহি লাল অকন খাই আছিলো। অ'চি ছাৰ সোমাই আহিল নহয়, মাজৰাতিখন! এনেকৈ সোমাই দুৱাৰ নক নকৰি সোমাই অহাৰ স্বাধীনতাকন ছাৰে এনেকৈ ব্যৱহাৰ কৰি দি দিলে নহয় চাৰপ্ৰাইজ! আমি বোলো আজি নিগমে মৰিলো, চাৰে নহ'লে দাণ্ডা দিব, নহ'লে নিলম্বন। ভাগ্যে, ঠাণ্ডা দিনৰ বতৰ আছিল বুলিহে, ছাৰৰো মন কুমলিল! আমাক বোলে, মনে মনে খাইছ, আমাৰ কি জাৰ-জহ নাই, লগৰটোৱে কিলাকুটিৰে খুচি ইংগিত দিয়াতহে মই বুজিলো। দি দিলো, ছাৰকো ডাঠকৈ অলপ বাকী! ছাৰে যেনেকৈ ছাৰপ্ৰাইজ দিছিল, ময়ো গিলাছতো ছাৰ এইটো বুলি ৰাখি! ছাৰ গাটো অলপ টঙাই লওক বুলি কৈ ছাৰপ্ৰাইজ দি দিলো নহয়। ছাৰে ক্ষমা কৰাৰ স্বাধীনতাকন ব্যৱহাৰ কৰিলে, আমিও ছাৰে দিয়া দয়াৰ স্বাধীনতাকন! সেয়ে এতিয়া থানাৰ পিছফালৰ টিনৰ ছালিত যোগাৰ থাকেই....ছাৰে দিয়া স্বাধীনতাকন উপভোগ কৰাৰ বাবেই!\nতাই ফেচবুক খুলিছে। ঢেৰ ফ্ৰেণ্ড হৈছে, কোনোবা ডেকা, কোনোবা চাকৰিয়াল, কোনোবা বিদেশত থকা। তাই চাতৰীয়ে ভালৰ ভাল ফটোখন লগাই হেনো তাত টোপ দিয়ে। সেন্দুৰ ঢাকি চুলি আগলৈ দি মৰা ফটো! ৰাতি ৰাতিলৈ তাইৰ সতে চাটিং কৰা মানুহৰ অভাৱ নাই। ক' লেই নেট পেক, ৰিচাৰ্জ সকলো হৈ যায়! মই দিয়া মোবাইলতে এতিয়া তাইৰ মোৰ ফোন ধৰিবলৈ সময় নাই! সেয়া তাইৰ স্বাধীনতা, মই দিছো!\nমই মাত মাতিলে, ইস নিজে চব মেনেজ কৰাত জ্বলিছো বুলি কব! মই বেলেগৰ লগত কথা পাতিলে জ্বলিছো বুলি কব, ইমান নেৰ' মাইণ্ডেড বুলি কব, সেয়া তাইৰ স্বাধীনতা। ৰাতি ৰাতি মই ৰাস্তাত খপীয়া পিটি থাকিলে তাইনো কি কৰিব, তাইৰো জানো টাইম পাছ এটা নালাগে!\nভদ্ৰ ভদ্ৰ লগা মানুহেও বোলে, ডেকা-বুঢ়া বুলি পিছপৰি নাথাকে, এই ফেচবুকত....! গাভৰু নালাগে, আনৰ পত্নীৰ লগতো চাৰ্টিং কৰি থাকে মাজৰাতি। ফেচবুকত পিঙ কৰে, যেন লোকৰ দুৱাৰত মাজৰাতি টোকৰহে মাৰিছে, ৱিনড' খোলা! সেয়া হেনো তেওঁলোকৰ স্বাধীনতা!\nফেচবুকত নাম নিলিখি ইংগিত দি দি কাৰোবাক গালি পাৰক, চোৰ বুলি কওক, সেয়াও হেনো বিশেষ স্বাধীনতা। অলপ পাছতে, পোষ্টটো ডিলিট কৰক, সেয়াও এক বেলেগ স্বাধীনতা। স্বাধীনতাৰ মানে অৰ্থই বিশাল...বুজিছেতো!\nইনবক্সত গৈ ময়ো লিৰিকি বিদাৰি চাই থাকো। কিবা মেচেজ বেয়া পাব লাগিলে, চোঁচৰাই আনিম। টিভি মাতি নিম, লাইভ ধৰিম! কি কৰিম চাব তেতিয়া লক-আপত সোমোৱাই! সেয়া হব মোৰ স্বাধীনতা!\nসেইদৰেই আপুনি আপোনাৰ স্বাধীনতা এনজয় কৰক! আমাকো কৰিবলৈ দিয়ক। যেনেকৈ বাইকত হেলমেট নিপিন্ধাটো আপোনাৰ স্বাধীনতা, তেনেকৈ ধৰিব পৰাটো, এশ টকা টিপতে লোৱাতো আমাৰ স্বাধীনতা!\nড্ৰাই ডেৰ দিনা পিছফালৰ খিৰিকি খুলি সমাজসেৱা কৰাটো দোকানীৰ স্বাধীনতা। ধৰা পেলাই বটল কাঢ়ি নি থানাৰ পাছফালে টিনৰ চালিত বহি এনজয় কৰাটো আমাৰ স্বাধীনতা। নে কি কয়! সেয়ে বোলো, যিয়ে যি মন যায় কৰক, ধৰিব পাৰিলে ধৰক! সকলো স্বাধীন!\nসাংবাদিকে বাতৰি লিখাৰ যেনেকৈ স্বাধীনতা আছে, তেনেকৈ ঘোঁচখোৱা বিষয়াই তেওঁলোকক কিনি লবৰো স্বাধীনতা আছে। বদনাম কৰাৰ বাতৰি দিয়া একেজন সাংবাদিকেই পিছদিনা টোপোলা লৈ "ষড়যন্ত্ৰমূলক ভিত্তিহীন" বুলি স্পষ্টীকৰণ নিজ হাতেৰে গোট গোটকৈ লিখি দিয়াৰো স্বাধীনতা আছে। মুঠতে স্বাধীন দেশ, স্বাধীন কথা! কৰক, ধৰক, তাৰ মাজতে কোনোবা মৰক, কি কথা! মৰা-জীয়া দুয়োটাৰ বাবেইতো স্বাধীনতা আছে! আপোনালৈকো স্বাধীনতা দিৱসৰ শুভেচ্ছা জনালো।


সৃষ্টি-কৰ্মক মানুহৰ মাজলৈ নিয়াৰ প্ৰচেষ্টা আৰু জুবিন গাৰ্গ - এই সময়ত ᴾᴶᴹ\nPosted at 20:14h in নিবন্ধ\tby\tপংকজ জ্যোতি মহন্ত0Comments\nজুবিন গাৰ্গে মিছন চাইনাৰ প্ৰচাৰৰ বাবে যোৰহাটলৈ গ’ল, ডিব্ৰুগড়লৈ গ’ল। ডিব্ৰুগড় বিশ্ববিদ্যালয় আৰু সেইপিনৰ কেইবাখনো কলেজত অনুষ্ঠান কৰিলে, প্ৰচাৰ চলালে। পিছদিনা তেজপুৰলৈ আহি তেজপুৰ বিশ্ববিদ্যালয়ত প্ৰচাৰ চলালে। তাৰ পিছদিনা গুৱাহাটীলৈ গৈ তাত এটা নে দুটা অনুষ্ঠান কৰিলে, টক শ্ব’তো ভাগ ল’লে। পিছদিনা দিল্লীলৈ গ’ল। পুনৰ গুৱাহাটীলৈ উভটি গুৱাহাটীত অনুষ্ঠান কৰি আছে, প্ৰচাৰ চলাই আছে….। এইবোৰ বাহ্যিক কাৰ্য, আমি দেখা পাইছোঁ। ভিতৰি বাকী কামবোৰ আছেই….। এইসমূহৰ পূৰ্বে এডিটিঙৰ কামত তেওঁ মুম্বাইলৈ গৈছিল, তাৰ পূৰ্বে কেইটামান গান ৰেক’ৰ্ড কৰিলে, বান-পীড়িতক সাহায্যৰ কথা বাদ দিছোঁ। তাৰ মাজতেই আকৌ নিন্দুকৰ কটু সংলাপবোৰ হজম কৰিবলৈ আছেই। এই যে এজন মানুহে ইমান লাগি থাকিব পাৰে, একোটা সৃষ্টিক মানুহৰ মাজলৈ লৈ যাবলৈ অহৰহ ব্ৰতী থাকিব পাৰে, ক’ৰ পৰা আহে তেওঁৰ দৰে মানুহবোৰৰ গালৈ এইধৰণৰ শক্তিটো??\nঅংকণ : জয়ন্ত মাধৱ। JMDas’ Art\nযোৰহাটৰ পৰা গুৱাহাটীলৈ গৈ বা গুৱাহাটীৰ পৰা ডিব্ৰুগড়লৈ গৈ ভাগৰত দুদিন শোৱা ডেকা মানুহো লগ পাইছোঁ। জুবিন গাৰ্গ দেখাতেই শাৰীৰিকভাৱে ইমান শক্তিমন্তও নহয়। ফেইচবুকতেই দুই-একে আগতে কোৱা দেখিছোঁ— অলপমান জোৰত কোনোবাই ঠেলা মাৰি দিলেই বাগৰি পৰিব; ভৰি দুটা চাচোন, মাংসই নাই অকণো….। তেন্তে তেওঁ ক’ৰ পৰা পাই এনেধৰণৰ শক্তি? ইয়াৰ উৎস ক’ত?? এনেধৰণৰ যিকোনো মানুহৰে ক্ষেত্ৰতেই— শাৰীৰিক শক্তি, পৰ্যাপ্ত ধন, কমনীয়তাপূৰ্ণ শাৰীৰিক সৌন্দৰ্য, চিনাকি মানুহ — মাথোঁ এইবিলাকেই ইয়াৰ উৎস নহয়। এই ৰহস্যৰ মোৰ বিচাৰি আমি জুবিন গাৰ্গৰ দূৰ অতীতলৈ এবাৰ উভটি যাব পাৰোঁ।\nকিছুদিন আগতে মনস্তাত্ত্বিক বিষয়ক এটা প্ৰবন্ধ পঢ়িছিলোঁ, প্ৰবন্ধটো চে’ভ কৰি থোৱা আছে, কিন্তু বিচাৰি পোৱা নাই। তাত লিখা আছিল— এই যে গায়কসকলে, পাৰফৰ্মাৰসকলে অহৰহ একেটা অনুষ্ঠান কৰি থাকে, তাৰপৰা আন মানুহে বহু কথা শিকিবলগীয়া আছে। মই জুবিন গাৰ্গৰ উদাহৰণকে দিছোঁ— ধৰক তেওঁ বিহুৰ সময়ত লগত লগত ৪০টা ফাংছন কৰিলে। কোনোবা দিনা দুটাও কৰিবলগা হয়। তেওঁ সদায় একেখিনি গানেই গাব; কিন্তু গানখিনি গোৱাটোতো সদায় ভাল হ’বই লাগিব। একেটা কথা আমাৰ ভ্ৰাম্যমানৰ অভিনেতা-অভিনেত্ৰীসকলৰ ক্ষেত্ৰতো ক’ব পাৰি। মাহ মাহ ধৰি তেওঁলোকে একেখিনি অভিনয়কে একেই উদ্যমেৰে দেখুৱায়েই থাকিব লাগিব। এইটো সহজ কাম নহয়। আমি শিক্ষকসকলক চাব পাৰোঁ; অতি সামান্য সংখ্যক শিক্ষকহে শ্ৰেণীকোঠাত পাঠদানৰ ক্ষেত্ৰত পাৰফৰ্মাৰ হ’ব পাৰে। হয়তো শতকৰা ০.০৮ ভাগ। আমি চিকিৎসকসকলক চাব পাৰোঁ। বা আমি আবেলিৰ বজাৰৰ বিক্ৰেতাসকলক চাব পাৰে। আমি নিজক চাব পাৰোঁ। যিকোনো বৃত্তিৰ ক্ষেত্ৰতে এইটো প্ৰযোজ্য। বৰপেটাৰ কাঁহ-পিতলৰ বাচন ব্যৱসায়ী এজন এবাৰ আমাৰ পুৰণি অঞ্চললৈ আহিছিল, তেওঁৰ লগত দুজন ল’ৰা। বস্তু বিক্ৰীৰ বাবে তেওঁৰ কথা কোৱাৰ ধৰণ, জিভাৰ আগতেই থকা সকলো খুচুৰা হিচাপ-নিকাচ — এইবোৰ দেখি, একেবাৰে শেষত তেওঁক কোনোবা এজনে সুধিলে— “আপুনি কিন্তু মানুহ ঠিক আছে দেই, তৎক্ষণাৎ ইমানবোৰ কথা কৈ দিয়ে, কাষ্টমাৰে না বুলি ক’বলৈ ভাবিব লগা হয়, আৰু ইমান হিচাপ-নিকাচ মুখতেই…., আপোনাৰ ভাগৰ নালাগেনে?”\nতেতিয়া ব্যৱসায়ীজনে ক’লে— “মোৰ এইটোৱেই কাম। মই এনেকৈ নাহোঁ, বাহিৰলৈ ইহঁতৰ নিচিনা ল’ৰাকেইটা আহে, এইবাৰ মই ইহঁতে কেনেকৈ কাম কৰে চাবলৈ আহিলোঁ, ইহঁতক অলপ শিক্ষা দিছোঁ, লগতে মোৰ জেগা চোৱাও হ’ব। মই অমুক অমুক সাপ্তাহিক বজাৰকেইখনত বহোঁ, আৰু নিজৰ দোকানত বহোঁ। সপ্তাহৰ ছটা দিন। এটা দিন মোৰ দোকান-বজাৰ সম্পূৰ্ণ বন্ধ। সেই ছটা দিন মোক এই একেটা ৰূপতে পাব, মইয়ো নৰওঁ আৰু মোৰ ওচৰত থকা কোনেও শান্তি নাপায়। বাকী এটা দিন সম্পূৰ্ণ জিৰণি, মৰি গ’লেও মই কামৰ কথা নাভাবোঁ, সেইদিনা পুৰা বাগৰি যাওঁ মই, ঘৰত থাকোঁ, নতুবা অলপ ইফাল-সিফাল কৰোঁ…..।” সেই ব্যৱসায়ীজনৰ সেইটো এটা পাৰফৰমেঞ্চ। আমাৰ বিভিন্ন বৃত্তিৰ মানুহবোৰক এনেধৰণৰ শিক্ষা দিবলৈ এনজিঅ’ কিছুমানো গঢ়ি উঠা উচিত। সাধাৰণ দোকানী একোজনকে আৰম্ভ কৰি যিকোনো সৰু সৰু বৃত্তিৰ মানুহক এইবোৰ শিক্ষা বহুত বেছিকৈয়ে প্ৰয়োজন। সিদিনা জুবিন গাৰ্গক এজন সাংবাদিকে প্ৰথমে শিল্পী বুলি দৰ্শকক পৰিচয় কৰি দিয়াৰ পিছত প্ৰসংগক্ৰমে প্ৰশ্ন কৰিলে— “আপুনি আৰ্টিষ্ট শব্দটো ব্যৱহাৰ কৰিছে, অসমীয়াত বহুতেই তাক শিল্পী বুলি কয় যিহেতু, আপুনি নিজকে শিল্পী বুলি ভাবেনে?” জুবিন গাৰ্গে ক’লে— মানুহে মোক ডেফিনিছনটো শিল্পী বুলি দিলে, সেইকাৰণে আৰ্টিষ্ট বুলি কৈছোঁ। তাৰ পিছতে জুবিন গাৰ্গে শব্দকেইটা বানান কৰি কৰি সাংবাদিকজনক বুজাই ক’লে যে— “মই আকৌ, আৰ্টিষ্ট মানে artist ৰ কথা কোৱা নাই। আৰ্টিষ্ট মানে artiste— সেইটোহে কৈছোঁ মই। Artiste— যিটো…. সব ধৰণৰ শিল্পী সোমাই থাকে তাত। Artiste বুলি ক’লে এজন খুৱ ভাল কাঠৰ কাম কৰা মানুহো হ’ব পাৰে; এজন খুৱ ভাল মুচী— যি ভাল জোতা বনায়, তেৱোঁ থাকিব পাৰে; খুৱ ভাল গান গোৱা মানুহ এজনো থাকিব পাৰে; ভাল অভিনেতা এজনো থাকিব পাৰে; পৰিচালক এজনো থাকিব পাৰে। গতিকে মই গোটেই…. সামগ্ৰিকভাৱে কৈছোঁ।”\nযেতিয়া জুবিন গাৰ্গে প্ৰথম কেছেটটো উলিয়াইছিল, সেই সময়খিনিত তেওঁ কিছুদিন জিতুল সোণোৱালৰ ফাংছনসমূহত কীব’ৰ্ড বজাইছিল। পূৰ্বতে কেইবাবছৰো তেওঁ আন বেলেগ বেলেগ গায়ক-গায়িকাৰ ফাংছনত বাদ্যযন্ত্ৰ বজাই আছিল। জিতুল সোণোৱালৰ ফাংছনতে শেষ, তাৰপিছৰ পৰা লোকৰ ফাংছনত তেওঁ বজোৱা নাই; বাদ্যযন্ত্ৰীৰ পৰা তেওঁৰ এটা বেলেগ পৰিচয় আৰম্ভ হৈছিল; অৱশ্যে নিজৰ ফাংছনত বেলেগক গাবলৈ দি এতিয়াও বজাই কেতিয়াবা। একেবাৰে সৰুৰে পৰা তেওঁ নিজে লিখা, নিজে সুৰ কৰা গীতকেইটামান গোটাই প্ৰথম কেছেটটো উলিয়াব বিচাৰিছিল। তাৰে এটা গীতৰ সুৰ তেওঁ অষ্টম শ্ৰেণীতে কৰিছিল। কিছুদিনৰ আগতে জিতুল সোণোৱালে টিভিৰ অনুষ্ঠান এটাত কৈছিল— জুবিন গাৰ্গে প্ৰথম কেছেট উলিয়াবৰ সময়ত তেওঁ গম পাইছিল যে ল’ৰাটোৱে নিজৰ এটা কেছেট উলিয়াবলৈ লৈছে। কিন্তু তেওঁৰ লগত বাদ্যযন্ত্ৰ বজোৱা ল’ৰাটোৰ তেওঁ অকল নামটোহে জানিছিল— জুবিন। ল’ৰাটোৱে উপাধি গাৰ্গেই লিখে নে বৰঠাকুৰেই লিখে সেইটোও তেতিয়া জিতুল সোণোৱালে একো জনা নাছিল।\nসেই তেতিয়াৰ অখ্যাত ল’ৰাজনৰ “অনামিকা” নামৰ কেছেটটো বাণীবদ্ধ হোৱাৰ পিছত ল’ৰাজনে কৈছিল যে “যদি এলবামটোৰ মাৰ্কেটিং ঠিক নহয় তেতিয়াহ’লে কেছেটটো মই মানুহৰ ঘৰে ঘৰে গৈ শুনাম”। এই কথাটো শুনাত এটা অতি সৰু কথা; কিন্তু কথাটো প্ৰকৃততে বহুত ডাঙৰ কথা। “মই মানুহৰ ঘৰে ঘৰে গৈ শুনাম” — সেই তেজস্বী মনোভাৱটো জুবিন গাৰ্গৰ মাজত সদায় আছে। তেতিয়াও, এতিয়াও। অহৰহ, প্ৰতিদিন, প্ৰতিপল। ষ্টাৰ এনেই হ’ব নোৱাৰি। সেই তেজস্বিতা গুণটো তেওঁৰ সুৰে সুৰেও ব্যপ্ত হৈ আছে। এটা সৃষ্টিক মানুহৰ মাজলৈ নিয়াৰ উৎসৰ্গীকৃত মনোভাৱ তেওঁৰ অসাধাৰণ। তেওঁ ইমান লাগি থাকিব পৰা শক্তিটো তাতেই আছে।\nজুবিন, জুবিন গাৰ্গ, মিছন চাইনা, সৃষ্টি-কৰ্ম\nভাৰত-পাকিস্তানৰ ক্ৰিকেট আৰু অসমত কাৰ্গিল বিশ্ববিদ্যালয়


বামুণৰ ভাগ্য - ৱিকিউৎস\n←অবুজ ৰজাৰ বিবুজ মন্ত্ৰী\nভূত আৰু বাঢ়ণী→\n1888বামুণৰ ভাগ্যলক্ষ্মীনাথ বেজবৰুৱা\nনাতি৷-কিয় ককা? মই কি কৰিলো?“\nককা৷-“কি কৰিলো? পুৱা মাৰৰ অবাধ্য হৈছিলি কিয়? প্ৰথমতে মাৰে তোক বটাৰপৰা তামোল-কটাৰীখন আনিবলৈ পঠিয়াইছিল, তই ধেমালিতে মগন হৈ উঠি নগলি৷ তাৰ পিছত তই মিছাতে সৰু ভায়েৰক জোকাই আমনি কৰি কন্দুৱাইছিলি, মাৰে ইমান হাক দিছিল, তথাপি নুশুনিছিলি৷ ল’ৰাৰ পক্ষে এই পৃথিৱীত মাক বাপেকতকৈ কোন ডাঙৰ আছে? মাকৰ কথাও অবাধ্য হ’লে পাপ হয়; আৰু ঈশ্বৰেও খং কৰে৷”\nনাতি৷-“মোৰ দোষ হৈছে ককা-দেউতা৷ আজিৰপৰা মই তেনে নকৰো৷ দেউতা আৰু আয়ে যি হুকুম দিয়ে তাকে কৰিম৷”\nএক বামুণ আছিল৷ তেওঁৰ পৰিবাৰৰ ভিতৰত বামুণী আৰু গোটাচেৰেক ল’ৰা-ছোৱালী৷ বামুণৰ বৰ দুৰৱস্থা, ধন-সম্পত্তি বা ধান-চাউল একো নাই৷ তেওঁ কাম-কাজ কৰি যি অলপ পায় তাৰেই কোনোমতে ঘৰ চলায়; কিন্তু তাৰে নো এঘৰোৱাহ মানুহৰ কেইদিন চলিব পাৰে? মাজে মাজে বামুণ সপৰিবাৰে লঘোনে-ভোকে থাকিব লগাত পৰে৷ এনেকুৱা ঘটনা যে কেতিয়াবা হে হয় এনে নহয়, মাহৰ ভিতৰত প্ৰায় পোন্ধৰ দিন৷ বামুণ-বামুণীৰ দুখ-বেজাৰৰ সীমা নাই৷ এদিন বামুণীয়ে গিৰিয়েকক ক’লে, “এটা কথা কৰাচোন, এদিন বিধতাৰ তালৈকে যোৱাঁচোন; বিধতাক সোধাঁগৈ আমাৰ কপলাতনো তেওঁ আৰু দুখকে হে লেখিব পায়নে?” এই কথা শুনি বামুণেও ক’লে, “এৰা ভাল কৈছা, কাইলৈকে যাওঁ, বিধতাই নো আমাৰ কপালত কিয় ইমানকৈ দুখ লেখিছে তাকে তেওঁক সুধি চাওঁগৈ৷” এইদৰে বামুণ-বামুণীয়ে কথা-বতৰা হৈ, বামুণে বিধতাৰ ওচৰলৈ যোৱাকে ঠিক কৰি দুখে-কষ্টে সেই ৰাতিটো কটাই ৰাতিপুৱা গা ধুই জলপান এটা খাই আৰু পিঠাগুৰিৰ টোপোলা এটা কাষলতিৰ তলত লৈ বিধতাক বিচাৰি যাবলৈ ধৰিলে৷\nসেইদৰে গৈ থাকোঁতে বামুণে কিছুমান দূৰত এহাল মহে যুঁজ কৰি থকা দেখিলে আৰু সিহঁতৰ ওচৰ পোৱা মাত্ৰকে মহহালে যুঁজিবলৈ এৰি বামুণ ক’লৈ যায় সুধিলে৷ বামুণে “বিধতাৰ ওচৰলৈ যাওঁ” বোলাত, মহহালে ক’লে, “তেনেহলে আমাৰো একেষাৰ কথা সুধিবচোন,-আমাৰ আজি উপজিবৰ কত দিন হ’ল, সেই দিন ধৰি এই একে ডোখৰ ঠাইতে আমি যুঁজিব লাগিছোঁ, তথাপি কোনোমতেই আমাৰ যুঁজখন ভগা নাই৷ ইয়াৰ নো কাৰণ কি বিধতাক সুধিবচোন৷” বামুণে “বাৰু” বুলি আকৌ যাবলৈ ধৰিলে৷ এইদৰে গৈ থাকোঁতে বামুণে কিছুমান পৰৰ মূৰত এজোপা আমগছ পালেগৈ৷ বামুণক সেইপিনে যোৱা দেখি গছজোপাই “দেউ, ক’লৈ যায়?” বুলি সোধাত বামুণে “বিধতাৰ ওচৰলৈ যাওঁ”বুলি ক’লে৷ সেই কথা শুনি গছজোপাই ক’লে, “অনুগ্ৰহ কৰি মোৰ হৈয়ো দুষাৰমান কথা বিধতাক সুধিবচোন৷ মোৰ ইমান আম হয় তথাপি তাৰ এটা আমও মানুহে খাওক ছাৰি এটা চৰায়েও নেখায়৷ ইয়াৰ নো কাৰণ কি?” বামুণে “বাৰু সুধিম” বুলি আকৌ যাবলৈ ধৰিলে৷ সেইদৰে গৈ গৈ বামুণে এখন নৈ পালেগৈ৷ কিন্তু তাত নাও-দুনি একো নাই, মাত্ৰ এটা ঘৰিয়াল পানীত ওপঙিব লাগিছে৷ বামুণক দেখি ঘৰিয়ালে “বাপুদেউ ক’লৈ বা যায়?” বুলি সোধাত বামুণে ক’লে, “বিধতাৰ ওচৰলৈ যাবলৈ আহিছিলোঁ; এতিয়া এই নৈখন পাৰ হৈ যাওঁ কেনেকৈ?” এই কথাত ঘৰিয়ালে ক’লে, “যদি মোৰ হৈও এটা কথা বিধতাক আপুনি সোধে তেনেহলে মই আপোনাক পিঠিতকৈ পাৰ কৰিব পাৰোঁ৷” বামুণে “কি কথা কোৱাঁ” বোলাত ঘৰিয়ালে কবলৈ ধৰিলে-“ উপজিবৰেপৰা মই আৰু পানীৰ তললৈ যাব নোৱাৰোঁ৷ ইয়াৰ নো কাৰণ কি সুধি আহিবচোন৷” বামুণে “বাৰু” বোলাত ঘৰিয়ালে বামুণক পিঠিত তুলি লৈ নৈ পাৰ কৰি দিলে৷ বামুণে নৈৰ পাৰতে টোপোলা মেলি পিঠাগুৰি এগাল উলিয়াই লৈ খাই আকৌ যাবলৈ ধৰিলে৷ সেইদৰে গৈ বামুণ বিধাতাৰ ওচৰ পালেগৈ৷ বিধাতাই বামুণক অহাৰ কাৰণ সোধাত বামুণে নিজৰ দুখ-দুৰ্দ্দশাৰ কথা ভাঙিপাতি ক’লে৷ তাৰ পিছত বামুণে আগৰ কথামতে ক’লে,-“বাটত আহোঁতে এহাল মহৰ যুঁজ লাগি থকা দেখিলো একোটিকালে সিহঁতৰ যুঁজ নেভাগে; ইয়াৰ নো কাৰণ কি?” বিধতাই ক’লে, “সিহঁতৰ যুঁজ লগা ঠাইডোখৰত একলহ ৰূপ আছে, সেই ৰূপ কলহ তুমি খানি লৈ গ’লেই সিঁহতৰ যুঁজ ভাগিব৷” বামুণে আকৌ সুধিলে, “এজোপা আমগছ দেখিলো, তাত আম ভৰি লাগে, কিন্তু তাৰ এটা আমও মানুহ বা চৰাই-চিৰিকতিয়ে নেখায়; ইয়াৰ নো কাৰণ কি?” বিধাতাই ক’লে, “সেই গছজোপাৰ তলত এপেৰা গহণা আছে, সেই গহণাবোৰ তুমি নিলেই সকলোৱে গছজোপাৰ আম খাবলৈ ধৰিব৷” তাৰ পিছত বামুণে সুধিলে,-“আৰু এটা ঘৰিয়াল দেখিলোঁ, সি সদায় ওপঙি থাকে, কোনোমতেই পানীৰ তললৈ নেযায়; তাৰ নো কাৰণ কি?” বিধাতাই ক’লে, “সেই ঘৰিয়ালটোৰ পেটত এজনী সুন্দৰী ছোৱালী আছে, সেই ছোৱালীজনী তুমি উলিয়াই নিলেই সি তললৈ যাব৷” তাৰ পিছত বামুণে বিধাতাৰ ওচৰত বিদায় লৈ ঘৰিয়ালৰ পেটৰ পৰা ছোৱালীজনী, আমগছৰ গুৰিৰ পৰা গহণাবোৰ আৰু মহৰ যুঁজ লগা ঠাইৰপৰা টকাৰ কলহটো উলিয়াই লৈ ঘৰলৈ আহি চহকী হৈ দিন কটাবলৈ ধৰিলে৷\n"https://as.wikisource.org/w/index.php?title=বামুণৰ_ভাগ্য&oldid=7082"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ১৯ ছেপ্টেম্বৰ ২০১৪ তাৰিখে ০৯:১২ বজাত সলনি কৰা হৈছিল।


বিভিন্ন লেখকৰ অনুগল্প সংকলন - সাহিত্য ডট অৰ্গ\nমাত- (জয়ন্ত আকাশ বৰ্মন)\nকথা বেছিকৈ কৈ থাকোঁ কাৰণেই দেউতাই গান শিকিবলৈ মোক ইয়াত ব্যস্ত কৰাই দিলে। তুমি?-গানৰ স্কুলত ছোৱালীজনীয়ে ভায়’লিন বজোৱা ল’ৰাজনক সুধিলে।\n‘কথা কব নোৱাৰা বাবে দেউতাই মোক ইয়াত নাম লগাই দিলে।’-ভায়’লিন বজোৱা ল’ৰাজনে কাগজ এটুকুৰাত লিখি ছোৱালীজনীক দিলে।\nছোৱালীজনীৰ মাতটো সিদিনাৰ পৰাই তাৰ ভায়’লিনত বান্ধ খাই গ’ল।\nবহুৰূপী- (জ্যোতিৰূপম দত্ত)\nউদীয়মান তৰুণ গল্পকাৰজনে আজি তিনিদিন ধৰি ভাবি থকা অণু গল্পটো লিখি শেষ কৰিলে৷ গল্পটোত শেষবাৰলৈ চকু ফুৰাই নিজৰ ব্লগটোত আপলোড কৰি নিজকে এবাৰ ক’লে –\n: বাঃ! কি দাৰুণ গল্প লেখেছ’ ৰে?\nক্ষণিকতে বহুযোজন দুৰৰ আন এজন উদীয়মানে গল্পটো ‘কপি-পেষ্ট’ কৰি ‘ৰ’ বোৰ ‘ৰ’ কৰিবলৈ আৰম্ভ কৰিলে৷ দুই এটা শব্দ ইফাল সিফাল কৰি ছ’চিয়েল নেটৱৰ্কিং ছাইটত আপলোড কৰাৰ আগতে নিজকে এবাৰ কলে –\n: বাঃ! কি সাংঘাতিক গল্প লিখিছ’ অ’?\nকঠিয়া- (উৎপল জোনাক হাজৰিকা)\n“তই মোৰ ভনীজনীক ভালপাৱ? বিয়া কৰাবি তাইক?”\nমফচল চহৰখনত গুণ্ডা বুলি নাম থকা মদগজ ডেকাটোৱে কলেজৰ গেটখন পাৰ হৈ বাহিৰত ভৰি থোৱা ল’ৰাটোৰ কলাৰত খামুচি ধৰি সুধিলে৷\nভয়তে বিতত ল’ৰাটোৰ মুখৰ পৰা মাতটো কথমপিহে ওলাল৷\n“চাবি৷ এদিনো যদি তাইৰ চকুত চকুপানী দেখো কথা বেয়া হ’ব কিন্তু৷”\nধমক দি আঁতৰি যোৱা ডেকাটোৰ বুলেটৰ শব্দতকৈ সৰগ পৰা হেন হোৱা ল’ৰাটোৰ বুকুৰ ধপ-ধপনিবোৰ সংক্ৰামক হৈ আলিয়ে-পদুলিয়ে বাগৰিল৷\nসুৰ জীৱনৰ- (মল্লিকা শৰ্মা)\n: মেক এ উইচ! -কেকটো কটাৰ আগতে হাতখনত ধৰি তাই কৈছিল।\n: জীৱনত এটা খোজো যেন তোমাৰ অবিহনে দিব লগীয়া নহয়!- সি হেঁপাহটো কৈছিল ।\nআৰু অলপ কাষ চাপি মৰমৰ পত্নীৰ বাউসীত ধৰিলে সি ।\n: সপোনবোৰ কেনেকৈ সঁচা হৈ যায় নহয়নে? তোমাৰ অবিহনে এটা খোজো অসম্ভৱ এতিয়া! -পেৰালাইচিচে জথৰ কৰা দেহাটো তাইৰ গাত এৰি দি সি ক’লে…\nখজুৱতি- (মধুস্মিতা চমুৱা)\nবাছখনত বৰ ভীৰ, তাতে মিতালীৰ উৎপাতৰ বাবে ৰুমালখনো এৰি আহিলো ৰূমতে, ঘাম মুচিবলৈ দুপট্টাখনকে ব্যৱহাৰ কৰিলোঁ, ডিঙি মেলিলো খালী আসনৰ আশাত ..মহিলাৰ আসন এখনো খালী নাই, এপাকত মোতকৈ তিনিজন যাত্ৰীৰ আগত থিয় দি থকা মিতালীয়ে প্ৰায় চিঞৰি ক’লে\n:“মধুবা, ভাড়া দিবি।”\nমই টেলেকা চকুৰে হয়ভৰ দিলোঁ, আজিও মানে পাৰ্চ এৰিলে হোষ্টেলতে৷ তাই বৰ বেপৰোৱা ধৰণৰ৷ সকলোতে তাই জবৰজং, খোৱাত, খোজকঢ়াত, বাটে-ঘাটে ছোৱালী জোকোৱা ল’ৰাক ভুকু দিয়া আদিত তাই সিদ্ধহস্ত৷\n: “এটেশ্ব্যন প্লিজ!”\nআমি নমাৰ আগেয়ে হঠাতে মিতালীয়ে ডাঙৰকৈ কৈ উঠিল, যাত্ৰী সকল যেয়ে যি প’জত আছিল তেনেকৈয়ে তাইলৈ মুখ ঘূৰাই চালে\n:“অ’ আংকল, আপোনাৰ বাৰু বৰ খজুৱাইছে নেকি, খজুৱাইছে যদি নিজৰ কমৰত খজুৱাওক, এইটো মোৰ কমৰ হে ”\nওচৰতে থিয় হৈ যোৱা আদবয়সৰ মানুহজনক উদ্দ্যেশ্যি তাই প্ৰায় চিঞৰি উঠিল৷ ৷\nপৃথিৱীৰ চুইচাইড নোট- (জাহ্নব ভৰদ্বাজ)\nমই সেউজীয়া আছিলোঁ, সুখী আছিলোঁ আৰু বিশেষকৈ মই সকলোতকৈ ধুনীয়া আছিলোঁ।\nকিন্তু মই মানুহক বসবাস কৰিবলৈ বুকু পাতি দিলোঁ।\nসুবাস- (মল্লিকা শৰ্মা)\nপ্ৰেমিকে নতুনকৈ উপহাৰ দিয়া স্মাৰ্টফোনটো অলপকৈ বাজি উঠিল।\nমেচেজ— “হেপ্পী ভেলেণ্টাইনচ দে মাই লাভ…মিচ ইউ..”\nকাষতে, এটা হাৰ্ট লৈ থকা ধুনীয়া ইম’জি.!\nদীঘলকৈ উশাহটো টানিলে তাই৷ ৰঙীন স্ক্ৰীণখনত নীলা চিয়াহীৰ গোন্ধটো নাই..৷ কৈ শেষ কৰিব নোৱাৰা কথাবোৰ কঢ়িয়াই আনিছেনে মাথো কেইটামান শব্দই? সপ্তাহত একোখনকৈ দীঘলীয়া চিঠি লিখিও শেষ নোহোৱা কথাবোৰৰ সুবাস বিচাৰি তাই মেচেজটো একেথিৰে চাই থাকিল৷\nঅৰণ্যৰ গান- (নিশান্ত বৰদলৈ)\nচুচুক-চামাককৈ ল’ৰা-ছোৱালীমখা আহি সৰপোণা ককাৰ দোকানৰ সন্মুখত ৰ’ল। গছপাত এটা আগবঢ়াই মাত নুফুটা এটাই ককাক ক’লে-\n:ককা, দচ টকাৰ মম দে!\nসৰপোণা ককাই মৰটনৰ টোপোলা এটা তাৰ ফালে আগবঢ়াই দিলে।\nমুখত সৰগি হাঁহি এটা লৈ সি আৰু এটা গছৰ পাত আগবঢ়াই দিলে-\n:ককা, দচ টকাৰ চেনা দে!\nসৰুপোণা ককাই চানাৰ টোপোলা এটা তালৈ আগবঢ়াই দিলে।\nবাকী মখাই এক অজান আশংকাত সৰুপোণা ককাৰ মুখলৈ চাই আছে। মৰটন আৰু চানাৰ টোপোলা কেইটা লৈ সিহঁতৰ সৰু পৃথিৱীখন কেৰমেৰাই উঠে। সিহঁত আগে আগে, এজাক বনৰীয়া সুবাস পিছে পছে।\nসৰপোণা ককাই গামোচাখনেৰে চকুপানীবোৰ মছি ল’লে। এদিন ককাও গছপাতৰ পইচা এসোপা লৈ বনমালী ককাৰ দোকানলৈ গৈছিল।\nচোৰ- (নৱজ্যোতি বৰ্মন)\nমানৱতা- (মানস বড়া)\nবৈদ্যুতিক সংবাদ মাধ্যমৰ গাড়ীখন দেখাৰ লগে লগে মিছেছ বৰুৱাই পদপথত পৰি থকা কেঁচুৱাটো তুলি লৈ মাইক্ৰফোনটোৰ ফালে আগুৱাই গ’ল । অলপ আগলৈকে কেঁচুৱাটোক লেই লেই ছেই ছেই কৰি থকাৰ দৃশ্যটো কেমেৰাই ধৰি ৰাখিব নোৱাৰিলে। কেঁচুৱাটোক জুইৰ সেক দি থকা ভিক্ষাৰীজনে অৱশ্যে একো ধৰিবই নোৱাৰিলে।\nসমাধি- (জয়ন্ত আকাশ বৰ্মন)\nনিশা বৰষুণৰ মাজতেই এটা শব্দ হ’ল।\nতাই ক’লে-বজ্ৰপাত ; আৰু তাক সাৱটি ধৰিলে।\n‘নহয়’- সি ক’লে, আৰু পিষ্টলটো লৈ খপ্-জপকৈ বাহিৰলৈ ওলাই গ’ল।\nঘৰটো এতিয়া সিহঁ‌তহালৰ সমাধি।\nভেলেন্টাইন্চ দে- (সুব্ৰতা গোস্বামী)\nকোঠাটোত সোমাই তেওঁ লাইটটো নুমুৱাই দিলে।বেছি পোহৰ হেনো তেওঁ সহিব নোৱাৰে।বিচনাখনত বহিল তেওঁ।সন্মুখৰ দেৱালখনৰ পিনে চাই আনদিনাৰ দৰে আজিও কথা কোৱা আৰম্ভ কৰিলে। আজি তেওঁ সুখী, অথচ কথাবোৰ কৈ কৈ মাতটোচোন থোকাথুকি কৰে তেওঁৰ। তেওঁ কৈছে,“মই সোনকালেই গুছি আহিলো দিয়া।বৰ বেছি হুলস্থূল মোৰ পছন্দ নহয়।ইমান লাইটৰ পোহৰত মোৰ মাইগ্ৰেনৰ বিষটোই উক দিব লাগিলে আৰু ! চোৱাচোন নীৰু,দিনবোৰ কেনেকৈ পাৰ হয়।যোৱা ১৪ ফেব্ৰুৱাৰীত তাইৰ জন্ম হৈছিলহে ! নাতিনীজনীৰ আজি এবছৰ হ’ল।আজি জানা,মাজনীক সাইলাখ তোমাৰ দৰেই দেখিছে।আৰু তোমাৰ ছোৱালীৰ কাম দেখিছা,মই অকলে আহিম বাবে গাড়ীৰে ঘৰলৈকে থৈ গ’ল জোৱাইয়ে। বৰ ভাল ল’ৰা পাইছোঁ আমি।”\nমানুহজনৰ মাতটো সুখত নে দুখত থোকাথুকি হৈছে। বিচনাখনৰপৰা উঠি কিবা এটা পাহৰা কথা মনত পেলোৱাৰ দৰে হাঁহি এটি মাৰি তেওঁ পুনৰ ক’লে,“কিন্তু নীৰু, তুমি বন্ধা খোপাৰ কথাই সুকীয়া আছিল।” এইবুলি হাঁহি হাঁহিয়ে তেওঁ দিয়াচলাইটো হাতত ল’লে। দেৱালখনত আৰি থোৱা ফ্ৰেমত বন্দী মানুহগৰাকীৰ ফটোখনৰ তলত চাকিগছ উজলি উঠিল।


অপ্ৰস্তুত - গায়ত্ৰী জোনালী কাশ্যপ - সাহিত্য ডট অৰ্গ\nমেখেলাখন তাই এবাৰ ইফালে টানিছে এবাৰ সিফালে টানিছে৷ কিন্তু ফলহে একো ধৰা নাই৷ বেছিকৈ লৰচৰো কৰি থাকিব নোৱাৰে, সন্মুখত এজাক ল’ৰা ছোৱালী৷ আজিকালিৰ ছাত্ৰ -ছাত্ৰীৰ যিহে চকু ভয়েই খাই আছে তাই৷ এবাৰ কিবাকৈ সিহঁতৰ চকুত পৰিব লাগিলে তাইৰ অৱস্থা কি হব সেইটো জানে তাই৷ দুশৰ ওপৰত ছাত্ৰ ছাত্ৰী থকা বিশাল ৰুমটোত ক্লাছ কৰিব আহিলে খুউব সাবধানে আৰু গহীন হৈ আহিব লাগে নহ’লে সিহঁতক নিয়ন্ত্ৰণ কৰাতো কঠিন হৈ পৰে৷ এনেয়ে অভাৰ কনফিডেঞ্চ দেখুওৱা তাতে আৰু উচ্চতৰ মাধ্যমিক প্ৰথম বৰ্ষৰ চটফটীয়া ল’ৰা ছোৱালীবোৰৰ স্কুলীয়া স্বভাৱ যোৱাই নাই৷\nবহুত সাৱধানতাৰে বোৰ্ডখনত লিখা কামখিনি শেষ কৰিলে তাই আৰু আহি চকীখনত বহি ল’লে৷ কি কৰা যায়! ক্লাছ টো আৰু আধা ঘণ্টা আছেই৷ ল’ৰা ছোৱালী জাকে যাতে তাইৰ ফালে চাব নোৱাৰে তাৰেই ব্যৱস্থা কৰিবলৈ সিহঁতক কিছুমান প্ৰশ্ন উত্তৰ লিখিবলৈ দি মাজে মাজে দুই এটা প্ৰশ্ন সুধিও থাকিল৷ উদ্দেশ্য এটাই সিহঁতক ব্যস্ত ৰখা৷\nনিজৰ গালতে চৰ মাৰি দিব মন গৈছিল তাইৰ৷ ইমান অসাৱধান হৈ গৈছে তাই৷ এনেকুৱাও দিন গৈছৈ যে দোকানত বস্তু লৈ বিল দিব গৈহে মনত পৰিছে যে তাইৰ ৱালেট ঘৰতে থাকিল৷ এবাৰতো আৰু সাংঘাতিক ঘটনা এটা ঘটিল৷ সাজি কাছি ধুনীয়াকৈ বিয়া খাবলৈ গৈ বিয়া ঘৰৰ গেটত নামি যে চাই দিবলৈ অনা উপহাৰ হাতত নাই৷ ঘৰৰ বিছনাতে এৰি আহিল৷ লাজ লাগিলেও উপায় নাছিল, খোৱা শেষ কৰি আহিবৰ সময়ত হাঁহি হাঁহি দৰাক কৈ আহিছিল\nদাদা …মই আপোনাৰ কাৰণে সদায়ে এক্সচেপনেল গতিকে মোৰ উপহাৰটোও এক্সচেপনেলেই হব…\nবিয়াৰ এসপ্তাহ পিছত দিছিল সেই উপহাৰটো৷ তথাপি তাইৰ স্বভাৱ সলনি নহ’ল৷\nইমান অসাৱধান তাই! ৰাতিপুৱাৰ পৰা ইতিমধ্যেই তিনিটা ক্লাছ কৰি কলেজ খনৰ ইফালৰ পৰা সিফাললৈ ঘূৰি ফুৰিলে কিন্তুুু এবাৰলৈও কথাটো মন কৰা নাছিল৷ এইটো ক্লাছত আহিহে ফাট দিয়া বসুমতি পাতালে লুকাও যেন অৱস্থা হল৷\nবোৰ্ডত লিখি থাকোতে হাতৰ পৰা সৰি পৰা চক ডাল বুতলিবলৈ তলৰফালে হাউলি দিওতেই চকু কপালত উঠিল তাইৰ৷\nহে হৰি এয়া কি?\nবাও ভৰিত ক’লা বৰণীয়া আৰু সোভৰিত মুগা বৰণীয়া চেণ্ডেল৷ তাইৰ এনেকুৱা লাগিল যেন চেণ্ডেল দুপাতে তাইৰ ফালে চাই হাঁহি হাঁহি কৈ আছে ’কেনে মজা? ক’ৰবালৈ পিন্ধি গৈ আহি পায়েই আমাক ইফালে সিফালে দলিয়াই দিয় যে…আজি কেনে পাইছ\n← স্বাধীনতাৰ শ্ল’গান: অৰণ্য বৰুৱা\nপ্ৰস্তুতি: ময়ুৰী দত্ত →


Dm Lef in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Dm Lef ar byavahar, ppali, parshwakriya, upkaar, kriya-pratikriya aaru satarkatabani\nDm Lef ৰ লাভ আৰু ব্যৱহাৰসমূহ- Dm Lef Benefits & Uses in Assamese- Dm Lef ar laabh aaru byavaharsamuh\nDm Lef ৰ পালি আৰু সেয়া কেনেদৰে ল'ব- Dm Lef Dosage & How to Take in Assamese - Dm Lef ar paali aaru xeya kenedore lobo\nDm Lef ৰ পাৰ্শ্চক্ৰিয়াসমূহ- Dm Lef Side Effects in Assamese- Dm Lef ar parshwakriyasamuh\nDm Lef সংক্ৰান্ত সতৰ্কতাবাণীসমূহ- Dm Lef Related Warnings in Assamese- Dm Lef xonkranta xatarkatabanisamuh\nঅইন দৰৱৰ সৈতে Dm Lefৰ গুৰুতৰ ক্ৰিয়া-প্ৰতিক্ৰিয়া- Severe Interaction of Dm Lef with Other Drugs in Assamese- Oinor xoite Dm Lef ar gurutor kriya-pratikriya\nDm Lef মতভেদসমূহ- Dm Lef Contraindications in Assamese- Dm Lef nishedhsamuh\nDm Lef ৰ বিষয়ে সততে সোধা প্ৰশ্নসমূহ- Frequently asked Questions about Dm Lef in Assamese- Dm Lef ar bikhoye satate xodha prashnasamuh\nখাদ্য আৰু মদৰ সৈতে Dm Lef ক্ৰিয়া-প্ৰতিক্ৰিয়া- Dm Lef Interactions with Food and Alcohol in Assamese- khadya aaru modor xoite Dm Lef kriya-pratikriya\nDm Lef ৰ লাভ আৰু ব্যৱহাৰসমূহ - Dm Lef Benefits & Uses in Assamese - Dm Lef ar laabh aaru byavaharsamuh\nDm Lef তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nDm Lef ৰ পালি আৰু সেয়া কেনেদৰে ল'ব - Dm Lef Dosage & How to Take in Assamese - Dm Lef ar paali aaru xeya kenedore lobo\nDm Lef-ৰ উপাদানসমূহ - Dm Lef Active Ingredients in Assamese - Dm Lef-ar upadaansamuh\nDm Lef ৰ পাৰ্শ্চক্ৰিয়াসমূহ - Dm Lef Side Effects in Assamese - Dm Lef ar parshwakriyasamuh\nগৱেষণাৰ ভিত্তিত, Dm Lef ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nDm Lef সংক্ৰান্ত সতৰ্কতাবাণীসমূহ - Dm Lef Related Warnings in Assamese - Dm Lef xonkranta xatarkatabanisamuh\nDm Lef-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাসকলে Dm Lef লোৱাৰ পূৰ্বে চিকিতসকৰ পৰামৰ্শ লোৱা উচিত। আপুনিও যদি সেয়া নকৰে তেন্তে আপোনাৰ দেহত ইয়াৰ গম্ভীৰ পাৰ্শ্ব-প্ৰতিক্ৰিয়া হব।\nDm Lef-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nযিবোৰ মহিলাই স্তনপান কৰাই আছে সেইবোৰে Dm Lef গ্ৰহণ কৰাৰ পিছত গম্ভীৰ ক্ষতিকাৰক প্ৰভাৱ অনুভৱ কৰিব পাৰে। ইয়াক কেৱল চিকিতসকৰ নিৰীক্ষণত গ্ৰহণ কৰা উচিত নহয়।\nবৃক্কত Dm Lef কি প্ৰভাৱ দেখা গৈছে?\nDm Lefৰ বৃক্ক ত মধ্যমীয়া পাৰ্শ্ব-প্ৰতিক্ৰিয়া হব পাৰে। আপুনি যদি ইয়াৰ কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা লগে লগে বন্ধ কৰক। এই ঔষধটো পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nযকৃতত Dm Lef কি প্ৰভাৱ দেখা গৈছে?\nDm Lef গ্ৰহণ কৰাৰ পিছত কলিজা ত প্ৰতিকূল প্ৰভাৱ পৰিব পাৰে। আপুনি আপোনাৰ দেহত যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা বন্ধ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nহৃদযন্ত্ৰৰ ক্ষেত্ৰত Dm Lef ৰ কি প্ৰভাৱ দেখা গৈছে?\nহৃদয় can be affected by Dm Lefৰ দ্বাৰা [Organ] প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nঅইন দৰৱৰ সৈতে Dm Lefৰ গুৰুতৰ ক্ৰিয়া-প্ৰতিক্ৰিয়া - Severe Interaction of Dm Lef with Other Drugs in Assamese - Oinor xoite Dm Lef ar gurutor kriya-pratikriya\nDm Lef তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nDm Lef মতভেদসমূহ - Dm Lef Contraindications in Assamese - Dm Lef nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Dm Lef লোৱা অনুচিত যাতে -\nDm Lef ৰ বিষয়ে সততে সোধা প্ৰশ্নসমূহ - Frequently asked Questions about Dm Lef in Assamese - Dm Lef ar bikhoye satate xodha prashnasamuh\nএই Dm Lef-এ অভ্য়াস বা নিচাৰ সৃষ্টি কৰে নেকি?\nনহয়, Dm Lef আসক্তি সৃষ্টি কাৰক বুলি কোনো সাক্ষ্য নাই।\nDm Lef আপোনাক টোপনি নলগায় বা তন্দ্ৰাচ্ছন্ন নকৰে। আপুনি মেচিন আদি চলাব পাৰে।\nহয়, কিন্তু Dm Lef লোৱাৰ পূৰ্বে ডাক্তৰৰ সৈতে পৰামৰ্শ লোৱাটো গুৰুত্বপূৰ্ণ।\nনহয়, Dm Lefয়ে কোনোধৰণৰ মানসিক ৰোগৰ চিকিত্সা কৰিব নোৱাৰে।\nখাদ্য আৰু মদৰ সৈতে Dm Lef ক্ৰিয়া-প্ৰতিক্ৰিয়া - Dm Lef Interactions with Food and Alcohol in Assamese - khadya aaru modor xoite Dm Lef kriya-pratikriya\nখাদ্য আৰু Dm Lefৰ ক্ৰিয়া-প্ৰতিক্ৰিয়া\nDm Lef আৰু খাদ্যৰ প্ৰভাৱৰ ওপৰত কোনো তথ্য নাই কিয়নো এয়া এতিয়ালৈ বৈজ্ঞানিক ভাৱে গৱেষণা কৰা হোৱা নাই।\nমদ আৰু Dm Lefৰ মাজৰ প্ৰতিক্ৰিয়া\nগৱেষণাৰ অভাৱত, Dm Lef লোৱাৰ সময়ত মদ্যাপন কৰা সম্পৰ্কত একো ক'ব পৰা নাযায়।\nDm Lef ৰ অনুকল্প - Substitutes for Dm Lef in Assamese\nআপুনি বা আপোনাৰ পৰিয়ালৰ কোনোবাই Dm Lef লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Dm Lef ব্যৱহাৰ কৰিছিল নেকি?\nআপুনি কিমান পৰিমাণে Dm Lef সেৱন কৰিছিল?\nআপুনি Dm Lef ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Dm Lef সেৱন কৰে?


হোমেন বৰগোহাঞিৰ দৃষ্টিত ৰাজনীতি- জনাৰ্দন তালুকদাৰ\nৰাজনীতি।ই ৰজাৰ নীতি,ই ৰাইজৰ নীতি। আভিধানিক অৰ্থত ৰাজনীতি হৈছে গোটত নিৰ্ণয় কৰি লোৱা বা ব্যক্তিৰ মাজত অন্যান্য প্ৰকাৰৰ শক্তি সম্পৰ্কৰ সৈতে সম্পৰ্কীয় কাৰ্যকলাপৰ সংহতি।\nআমাৰ আলোচ্য বিষয় হোমেন বৰগোহাঞিৰ দৃষ্টিত ৰাজনীতি। প্ৰথিতযশা সাংবাদিক, সাহিত্যিক, বুদ্ধিজীৱি, সমালোচক হোমেন বৰগোহাঞিদেৱে তেখেতৰ বিভিন্ন লিখনিৰ জৰিয়তে অসমৰ ৰাইজক মোহাচ্ছন্ন কৰি ৰাখিবলৈ সক্ষম হৈছে। কিন্তু এইজনা মহান সাহিত্যিক, সাংবাদিক, সমালোচকৰ দৃষ্টিত ৰাজনীতিৰ অৰ্থ বাৰু কেনেধৰণৰ আছিল ?\nঅসমীয়া সমাজে এই মহান আৰু চিৰনমস্য ব্যক্তিগৰাকীৰ দৃষ্টিত ৰাজনীতি কেনেধৰণৰ বুলি ভাবে মই নাজানো। কিন্তু হোমেন বৰগোহাঞিদেৱৰ দৃষ্টিত ৰাজনীতিৰ অৰ্থ আছিল সদায় স্পষ্ট আৰু ধনাত্মক। এই কথা তেখেতে তেখেতৰ বিভিন্ন লেখনিৰ জৰিয়তে প্ৰকাশ কৰিছে। "ৰাজনীতি হৈছে নিয়মৰ এক বৈশিষ্ট্যপূৰ্ণ প্ৰকাৰ যাৰ দ্বাৰা মানুহে পাৰ্থক্য আৰু সমস্যা সমাধান কৰিবলৈ, বিভিন্ন আগ্ৰহ আৰু মূল্যবোধ ৰক্ষা কৰিবলৈ তথা সাধাৰণ উদ্দেশ্যৰ বাবে ৰাজহুৱা নীতি প্ৰস্তুত কৰাৰ বাবে আনুষ্ঠানিক প্ৰক্ৰিয়াৰ যোগেদি একেলগে কাম কৰে।" হোমেন বৰগোহাঞিদেৱে বাৰ্ণাড ক্ৰিকৰ এই মতটোকে বেছি গুৰুত্বপূৰ্ণ বুলি বিবেচিত কৰিছিল।\nবৰগোহাঞিদেৱে কৈছিল যে দাসত্ব বন্ধনৰ পৰা সদ্যমুক্ত ভাৰতৰ নিৰক্ষৰ মানুহবোৰে এটাৰ পিছত এটা নিৰ্বাচন অনুষ্ঠিত কৰি সমগ্ৰ বিশ্বক চমক লগাই দিলে। গনতন্ত্ৰ আৰু ধৰ্মনিৰপেক্ষতা - এই দুটা আধুনিক ভাৰতৰ গৌৰৱ। ইয়াৰ সমস্ত কৃতিত্ব ভাৰতৰ সাধাৰণ মানুহৰ প্ৰাপ্য। বছৰবোৰ বাগৰাৰ লগে লগে ভাৰতৰ নিৰক্ষৰতা দ্ৰুত গতিত হ্ৰাস পাব ধৰিলে, সেই অনুপাতে বাঢ়িবলৈ ধৰিলে শিক্ষিতৰ সংখ্যা। এতিয়াৰ ৰাজনীতিৰ পথাৰত নমা প্ৰায় ১০০ শতাংশ মানুহেই শিক্ষিত। ভোটাৰ সকলৰ মাজতো নিৰক্ষৰ মানুহৰ সংখ্যা অতীতৰ তুলনাত কম। অথচ আচৰিত কথা এই যে নিৰ্বাচনবোৰে তৰ্কযুদ্ধৰ পৰিৱৰ্তে গদাযুদ্ধৰ ৰূপ ল'বলৈ আৰম্ভ কৰিছে। যাৰ ফলত বহু মানুহৰ দৃষ্টিত ৰাজনীতি পৰিণত হৈছে এটা অশ্বদ্বেয় বৃত্তিত। এই কথাটোৱেই প্ৰতীকী অৰ্থত বহু কথা কৈ নিদিয়েনে ? তাহানিতে নেপোলিয়নে কৈ যোৱা "তৰোৱালতকৈ কলমৰ শক্তি বেছি" বুলি কথাষাৰ বৰ্তমান অসমৰ ৰাজনৈতিক নেতাসকলে বোধহয় বিশ্বাস নকৰে।\nহোমেন বৰগোহাঞিদেৱে তেখেতৰ আত্মজীৱনী "আত্মনুসন্ধান" ত উল্লেখ কৰিছে যে যি সময়ত তেখেতে ধুবুৰীত SDC হিচাপে কৰ্মৰত, সেই কাৰ্যকালত ঠিকাদাৰ এটাৰ দুৰ্নীতিগ্ৰস্ত ফাইল এটাত চহী কৰা নাছিল। ঠিকাদাৰজন সেই সময়ৰ মন্ত্ৰী ফকৰুদ্দিন আলী আহমেদৰ ঘনিষ্ঠ আছিল, সেয়ে মন্ত্ৰী আহমেদ ডাঙৰীয়াই বৰগোহাঞিদেৱক ফাইলটোত চহী কৰিবলৈ নিৰ্দেশ দিছিল। তাৰ পিছৰে পৰা বৰগোহাঞিদেৱে সেই উচ্চপৰ্যায়ৰ চাকৰিৰ পৰা চিৰদিনৰ বাবে অব্যাহতি লয়। কাৰণ তেখেতে ৰাজনীতিৰ ওচৰত নিজৰ সুস্থ বিবেক আৰু সৎ কৰ্মৰাজিক শৰনাপন্ন কৰিবলৈ বিচৰা নাছিল।\nবৰগোহাঞিদেৱে মুখ্য সম্পাদনা কৰা বাতৰি কাকত নিয়মীয়া বাৰ্তাত BTR ৰ নিৰ্বাচনৰ পিছত "ৰাজনীতি আৰু মনুষ্যত্ব" শীৰ্ষক এক লিখনী লিখিছিল। লিখনীটো আছিল এনেধৰণৰ -- ৰাজনীতিৰ পৰা মনুষ্যত্ব সম্পূৰ্ণৰূপে বিতাড়িত হ'ল নেকি ? তেখেতৰ এই প্ৰশ্ন মনলৈ আহিছিল BTR ৰ সদ্য-নিৰ্বাচিত সদস্য কেইজনমানক নিজৰ কৰ্মস্থানলৈ যাব নিদি গুৱাহাটী বা মেঘালয়ৰ হোটেলত আৱদ্ধ কৰি ৰখাৰ দৃশ্যটো দেখি। কিয় তেওঁলোকক কোকৰাঝাৰৰ পৰা বহু নিলগত আৱদ্ধ কৰি ৰখা হৈছিল ? সংশ্লিষ্ট পক্ষই তাৰ বাখ্যা যিয়েই নিদিয়ক লাগিলে, তেওঁলোকক যাতে কোনেও কিনিব নোৱাৰে বা প্ৰলোভিত কৰিব নোৱাৰে কেৱল সেই উদ্দেশ্যৰেই তেওঁলোকক বিভিন্ন স্থানত আৱদ্ধ কৰি ৰখা হৈছে বুলি সৰ্বসাধৰণ মানুহে বিশ্বাস কৰিবলৈ বাধ্য হৈছে। এই কাৰ্যৰ দ্বাৰাই যিটো ধাৰণা স্পষ্ট হৈছে সেইটো হৈছে -- এই যে ৰাইজৰ দ্বাৰা গণতান্ত্ৰিক পদ্ধতিৰে নিৰ্বাচিত জনপ্ৰতিনিধিসকল, তেওঁলোক লোভী আৰু চৰিত্ৰহীন।\nনিয়মীয়া বাৰ্তাত প্ৰকাশ হোৱা আন এক ৰাজনৈতিক সম্পৰ্কীয় লিখনীত তেখেতে উল্লেখ কৰিছে যে প্ৰত্যক ৰাজনীতিকৰেই দুটা পৰিচয় থাকে। এটা হ'ল-মানুহজনৰ একান্ত নিজা পৰিচয় অৰ্থাৎ মানুহজন কেনেকুৱা বা তেওঁ নিজকে কেনে বুলি ভাবে সেই পৰিচয়। দ্বিতীয়টো হ'ল- আন মানুহে তেওঁৰ বিষয়ে কি ধাৰণা লয় বা তেওঁৰ যিটো ৰূপ কল্পনা কৰি লয়, সেই পৰিচয়। প্ৰত্যক ৰাজনীতিকৰেই এই দ্বিতীয় পৰিচয় হব লাগে বুলি বৰগোহাঞিদেৱে বিবেচনা কৰিছিল।\nৰাজনৈতিক সমালোচনাত বদৰুদ্দিন আজমল সম্পৰ্কেও হোমেন বৰগোহাঞিদেৱৰ ধাৰণা স্পষ্ট আৰু যুক্তিসংগত। এই কথা সঠিক ৰূপত প্ৰমাণিত হৈছে ২৮ আগষ্ট(২০২০) ইং তাৰিখে নিয়মীয়া বাৰ্তাত প্ৰকাশ হোৱা "বদৰুদ্দিন আজমল" শীৰ্ষক প্ৰথম কলমত। বৰগোহাঞিদেৱৰ লিখনীত প্ৰকাশ পোৱা মতে গণতান্ত্ৰিক পদ্ধতিৰে নিৰ্বাচিত হোৱা বদৰুদ্দিন আজমলৰ দ'লটোৱে এবাৰ অসম বিধান সভাত প্ৰধান বিৰোধী দ'ল হোৱাৰ গৌৰৱ অৰ্জন কৰিছিল। এতিয়াও অসমৰ প্ৰায় এক-চতুৰ্থাংশ মানুহে তেওঁক নেতা বুলি স্বীকাৰ কৰি লৈছে। এনে এজন মানুহক পাকে-প্ৰকাৰে অসমৰ শত্ৰু বুলি চিহ্নিত কৰাৰ চেষ্টা কৰাটো নিশ্চয় এটা ৰাজনৈতিক ভুল বুলি পৰিগণিত হ'ব। কাৰোবাৰ দৃষ্টিত বদৰুদ্দিন আজমলৰ কাম-কাজ আৰু কথা-বাৰ্তা অসমৰ স্বাৰ্থৰ পৰিপন্থী বুলি বিবেচিত হ'ব পাৰে। সেই ধাৰণাক সত্য বুলি ধৰি ললেও তেওঁক প্ৰতিহিত কৰিব লাগিব ৰাজনৈতিক গণতান্ত্ৰিক পদ্ধতিৰে, তেওঁক Demonize কৰি নহয়। বদৰুদ্দিনৰ অসমীয়া ভাষাক লৈও বহুতে ব্যংগ-বিদ্ৰুপ কৰি তেওঁক দূৰলৈ পঠিয়াবলৈ চেষ্টা কৰি আছে। কিন্তু তেওঁ ফকৰুদ্দিন আলী আহমেদতকৈ বহু বেছি শুদ্ধ আৰু শুৱলা অসমীয়া কৈছিল। ধৰ্ম নিৰপেক্ষতাৰ নামাৱলী পিন্ধা বহুতো কংগ্ৰেছী নেতাতকৈ বদৰুদ্দিন আজমল বেছি ধৰ্ম নিৰপেক্ষ বুলি হোমেন বৰগোহাঞিয়ে মত পোষণ কৰিছিল।\nহোমেন বৰগোহাঞিৰ দৃষ্টিত ৰাজনীতিক ঘিণ কৰো বুলি শিক্ষিত, উচ্চশিক্ষিত লোকসকল নিৰ্লিপ্ত হৈ থাকিলে আৰু নিৰ্বাচন আয়োগৰ আহ্বান অনুসৰি নাগৰিকৰ অধিকাৰ সাব্যস্ত কৰি ২-৩ বছৰে EVM ৰ বুটাম টিপি থাকিলে মাত্ৰ কাৰ লাভ। মাথোঁ ৰাজনীতিৰ ব্যৱসায় কৰি থকা সকলোৰ নহয়নে ? জনতাই নিৰ্বাচন কৰি দিয়া সকলে শাসকৰ গাদীত বহি জনতাৰ ওপৰতে ৰজা হব আৰু আমি ভোট দি অধিকাৰ সাব্যস্ত কৰাৰ আত্মপ্ৰসাদত গদগদ হৈ থাকিম ? ৰাজনীতিকৰ কথা, কাম আৰু আচৰণত নৰম সুৰ নিৰ্বাচনৰ আগত নহয়, বছৰৰ ৩৬৫ দিনেই হৈ থকা উচিত। তেওঁলোক ৰাইজে নিৰ্বাচন কৰি দিয়া ৰাইজৰ সেৱকহে, ৰজা বা ডিক্টেটৰ নহয়।\nএইজনা মহান সাহিত্যিক, সাংবাদিক, বুদ্ধিজীৱি, সমালোচক আজি আমাৰ মাজত নাই। কিন্তু তেখেতৰ দৃষ্টি মতে ৰাজনীতিত সমাজৰ ভিতৰত আৰু জনসাধাৰণৰ মাজত সহযোগিতা, মীমাংসা আৰু সংঘাতৰ সকলো কাৰ্যকলাপ অন্তৰ্ভূক্ত থাকে, যাৰ দ্বাৰা মানুহে তেওঁলোকৰ জৈৱিক আৰু সামাজিক জীৱনৰ উৎপাদন আৰু প্ৰজননৰ সময়ত মানৱ, প্ৰাকৃতিক আৰু অন্যান্য সম্পদৰ ব্যৱহাৰ, উৎপাদন বা বিতৰণ সংগঠিত কৰিব পাৰে। কোনো কোনোৱে হয়তো বৰগোহাঞিদেৱক ৰাজনৈতিকভাৱে সুবিধাবাদী বুলি কব পাৰ, কিন্তু ৰাজনৈতিক দৃষ্টিকোণৰ পৰা তেখেতৰ ৰাজনৈতিক ধাৰণা সদায়ে স্পষ্ট আৰু যুক্তিসংগত।\nTags: জনাৰ্দন তালুকদাৰ প্ৰবন্ধ


২২ মহীয়া শিশুৱে অনলাইনত অৰ্ডাৰ দিলে ডেৰ লাখতকৈও অধিক মূল্যৰ আচবাব! হতবাক পিতৃ-মাতৃ - NEWS8 NE\n২২ মহীয়া শিশুৱে অনলাইনত অৰ্ডাৰ দিলে ডেৰ লাখতকৈও অধিক মূল্যৰ আচবাব! হতবাক পিতৃ-মাতৃ\nJanuary 25, 2022\t0\tBy NEWS DESK\nনিউজ ডেস্ক। ই-কমাৰ্চ কোম্পানীৰ পৰা ইটোৰ পিছত সিটো ফাৰ্নিচাৰ আচবাব ডেলিভাৰীয়ে আচৰিত কৰিছিল এহাল দম্পতীক। প্ৰথমে ভাবিছিল- ভুলবশতঃ এই আচ-বাববোৰ তেওঁলোকৰ ঠিকনাত ডেলিভাৰ হোৱা নাইতো?\nকিন্তু ডেলিভাৰী কোম্পানীয়ে যেতিয়া নিশ্চিত কৰিলে যে এয়া তেওঁলোকৰ ঠিকনাতেই ডেলিভাৰী দিয়াৰ নিৰ্দেশ আছে, তাৰ পিছতে চিন্তাত পৰে পৰিয়ালটো।\nএক অজান ভয়েও পৰিয়াটোৰ মনত ক্ৰিয়া কৰিবলৈ আৰম্ভ কৰে। তেওঁলোকে অৰ্ডাৰ দিয়া নাছিল এই সামগ্ৰীবোৰৰ। কিন্তু কোনে আৰু কিয় এই সকলোবোৰ তেওঁলোকলৈ পঠিয়াইছে তাক লৈ সৃষ্টি হয় ৰহস্যৰ।\nএদিন যদি চকী, আন কোনোবা দিনা ফুলৰ দানী লৈ তেওঁলোকৰ দুৱাৰত উপস্থিত হয় ডেলিভাৰী বয়। অনিচ্ছা স্বত্বেও তেওঁলোকে সেই সকলোবোৰ ৰাখি থব লগা হয়। লগতে ভৰিবলগা হয় তাৰ মূল্যও।\nকিন্তু অৱশেষত ৰহস্য ফাদিল হল! যি ৰহস্যই হাঁহিৰ খোৰাক দিলে পৰিয়ালটোক।\nদৰাচলতে দম্পতীহালৰ ২২ মহীয়া পুত্ৰই অনলাইনত অৰ্ডাৰ দিছিল এই সকলোবোৰ আচ-বাবৰ। শুনিবলৈ আচৰিত লাগিলেও এয়াই সত্য।\nআমেৰিকা নিবাসী ভাৰতীয় বংশোদ্ভৱ প্ৰমোদ কুমাৰ আৰু তেওঁৰ পত্নী মধু কুমাৰৰ সৈতে সংঘটিত হৈছে এই ঘটনা।\nমধু কুমাৰে জানিবলৈ দিয়া মতে, তেওঁলোকে নিউ জাৰ্চীৰ ম’নমাউথ জংচনত নতুন ঘৰ লোৱাৰ সময়ত ই-কমাৰ্চ কোম্পানী ৱালমাৰ্টত তেওঁ ঘৰৰ বাবে কেতবোৰ ফাৰ্নিচাৰ পছন্দ কৰি কাৰ্টত ৰাখি থৈছিল।\nকিন্তু পিছত অনলাইন ক্ৰয় নকৰি, তেওঁলোকে দোকানৰ পৰাই ঘৰৰ আচ-বাবসমূহ ক্ৰয় কৰাত অনলাইনত পছন্দ কৰা আচ-বাবসমূহ কাৰ্টতে থাকি যায়। পিছত এই বিষয়ে পাহৰি যায় মধু কুমাৰে।\nপিছে তেওঁলোকৰ ২২ মহীয়া পুত্ৰ আয়াংশে ভুলবশতঃ সেইসমূহ আচ-বাব অৰ্ডাৰ কৰি পেলোৱাত ইটোৰ পিছত সিটোকৈ সকলোবোৰ তেওঁলোকৰ ঘৰৰ ঠিকনাত ডেলিভাৰ হবলৈ ধৰে। যাৰ বাবদ পৰিয়ালটোৱে ২০০০ ডলাৰ অৰ্থাৎ ভাৰতীয় মূল্যত প্ৰায় ১,৪৯,০০০ টকা ভৰিবলগা হয়।\nপ্ৰমোদ কুমাৰে এনবিচি নিউয়ৰ্কক কয়, “মোবাইলত স্ক্ৰীন লক নথকাৰ বাবে আয়াংশে মাকৰ মোবাইলৰ পৰা এই সামগ্ৰীবোৰ ভুলতে অৰ্ডাৰ দিয়ে। প্ৰথমে আমি এইবোৰ ডেলিভাৰী হোৱাত আচৰিত হৈছিলোঁ। কিন্তু যেতিয়া ৰহস্য ফাদিল হল, তেতিয়া হাঁহিও উঠিল, খঙো উঠিল। কিন্তু আয়াংশে আমাক এটা শিক্ষা দিলে। সেয়া হৈছে- এতিয়াৰে পৰা আমি মোবাইল লক বা ফেচ লক লগোৱা আৰম্ভ কৰিব লাগিব, যাতে সি আৰু মোবাইল খুলিব নোৱাৰে।”\nআনহাতে আয়াংশে অৰ্ডাৰ দিয়া আচ-বাবসমূহৰ এতিয়াও সম্পূৰ্ণ ডেলিভাৰী হোৱা নাই। যেতিয়া ডেলিভাৰী সম্পূৰ্ণ হব, তেতিয়া সামগ্ৰীখিনি উভতাই দিব বুলি জানিবলৈ দিয়ে প্ৰমোদ আৰু মধু কুমাৰে। অৱশ্যে তাৰ মাজতে দুই-এপদ আচ-বাব আয়াংশৰ ‘প্ৰথম বজাৰ’ হিচাপে সাচি ৰখাৰ সিদ্ধান্ত লৈছে পিতৃ-মাতৃয়ে।\nএটি ২২ মহীয়া শিশুৰ এই অনলাইন শ্বপিংৰ ঘটনাই ছ’চিয়েল মিডিয়াত নেটিজেনক যথেষ্ট আমোদ দিছে।\nঅসমৰ ধৃতিষ্মানক প্ৰধানমন্ত্ৰী ৰাষ্ট্ৰীয় শিশু পুৰস্কাৰ প্ৰদান\nতীব্ৰবেগী ট্ৰাকে মহটিয়াই নিলে স্কুটী, দুই কণমানি ছাত্ৰীসহ শিক্ষয়িত্ৰীৰ থিতাতে মৃত্যু


সংকটকালত মাধ্যম বিতৰ্ক (পংকজ ঠাকুৰীয়া) - সাহিত্য ডট অৰ্গ\nAugust 15, 2013 March 10, 20210Comments\nশিক্ষা ব্যৱস্থাত মাধ্যম এটা গুৰুত্বপূৰ্ণ বিষয়। ছাত্ৰই কি মাধ্যমত শিক্ষা ল’ব বা কোনটো স্তৰত কি মাধ্যমত শিক্ষা লব সেয়াই নিৰ্ধাৰণ কৰে ছাত্ৰজনৰ পৰা ভৱিষ্যতে সমাজ, দেশ বা গাঁওখনে কেনেধৰণৰ সম্ভাৱনা আশা কৰিব পাৰে। অসমত যোৱা দুটা দশকৰ পৰা বহু সংখ্যক ইংৰাজী মাধ্যমৰ বিদ্যালয় গাঁৱে-চহৰে গঢ়ি উঠা দেখা গৈছে। আনহাতে চৰকাৰীভাৱেও ইংৰাজী মাধ্যমত বিদ্যালয় খোলাৰ চিন্তা চৰ্চা আৰম্ভ হোৱা দেখা গৈছে। গতিকে এই বিষয়ত এটা সুষ্ঠ নিৰ্মোহ আলোচনা সময়ৰ আহ্বান। অসমৰ বুদ্ধিজীৱী, শিক্ষাবিদ, গৱেষক সকলোৱে বিষয়টোৰ ওপৰত আলোচনা বা গৱেষণাৰ বাবে আগবাঢ়ি অহাটো অত্যন্ত জৰুৰী আৰু তেওঁলোকে চৰকাৰখনক উচিত সিদ্ধান্ত লবলৈ বাধ্য কৰিব লাগিব। ফে’চবুক বুলি সামাজিক মাধ্যমৰ ‘অসমীয়াত কথা-বতৰা’ নামৰ গোটটোত এই বিষয়ৰ কেইটামান আলোচনাত ভাগ লৈছিলোঁ। প্ৰায় ১০০০০ সদস্যৰ গোটটোত ভাল ভাল আলোচনা হৈছিল আৰু তাত কিছুমান বিপৰীতমুখী চিন্তাধাৰা দেখা গৈছিল। তাৰে আধাৰত এই লেখা যুগুত কৰা হৈছে। সহায় লোৱা প্ৰাসংগিক ইংৰাজী গৱেষণাপত্ৰ আৰু প্ৰবন্ধবোৰৰ নাম তৰ্জমা নকৰাকৈ তুলি দিছো যাতে তৰ্জমা কৰিলে ভাৱৰ সালসলনি। নহয় লিখনিটো জাতীয়তাবাদী দৃষ্টিভংগীৰপৰা আঁতৰত ৰাখি সম্পূৰ্ণ বস্তুবাদী কৰি ৰখাৰ চেষ্টা কৰিছোঁ।\nদ্বান্দ্বিক দৃষ্টিভংগী ১\nক) স্থিতাৱস্থাৰ লগত সহাৱস্থান আৰু মধ্যবিত্তৰ নিজকে নিৰাপদ দূৰত্বত ৰাখিবৰ বাবে স্থিতাৱস্থাৰ সুযোগ গ্ৰহণ তথা সামাজিক বাতানুকুল পৰিৱেশ এটাৰ মাজত নিজকে ধৰি ৰখাৰ মানসিকতা।\nখ) বৈপ্লৱিক চিন্তাধাৰাৰে আবেগবৰ্জিত বস্তুনিষ্ঠ ধাৰণাৰে জ্ঞানৰ সাৰ্বজনীনতাৰ প্ৰতিষ্ঠা।\nঅলপ বিতংকৈ কওঁ:\nতীব্ৰ গতিত পৰিৱৰ্তিত গোলকীকৃত বিশ্ব বা পৰিৱৰ্তিত পৰিৱেশে ইয়াৰ লগত খাপ খাবলৈ বা সমতা বজাই ৰাখিবলৈ ইংৰাজীতে (ইংৰাজী শিক্ষা নহয়; প্ৰাক-প্ৰাথমিকৰ পৰাই ইংৰাজী মাধ্যমত শিক্ষাৰ কথা কৈছোঁ) শিক্ষা লাভ কৰাটো প্ৰায় বাধ্যতামূলক বুলি আমাৰ মাজত এটা পথ নিৰ্দেশনা আঁকি দিয়া হৈছে। কোনে, কেতিয়া, কেনেদৰে আৰু কিহৰ স্বাৰ্থত আঁকি দিলে সেয়া বহু দীঘল আলোচনা। উন্নতি বা প্ৰগতিৰ ধাৰণা সদায় আপেক্ষিক। জিকমিক ভমকাফুলীয়া অতীতৰ হঠাৎ (বা ক্ৰমশ?) হোৱা পৰিৱৰ্তন আৰু তাৰ লগত হোৱা সংযোগবিহীনতাই (গোলকীয় ভাষাত Generation gap) তথা সামাজিক ৰাজনৈতিক নৈৰাশ্যই (আদৰ্শবিহীন ৰাজনীতি, অতীতত শংকৰদেৱৰ স্থানত ৰাইজে ৰখা নেতাৰ অধঃপতন তথা বিশ্বাসঘাতকতা) সমসাময়িক মধ্যবিত্তৰ মনত ভবিষ্যত সম্পৰ্কে শংকা আৰু সন্দেহৰ বীজ সিঁচি দিলে। বীজৰ পৰা পুলি হ’ল যি আমাৰ মানসিকতাত শিপা মেলি এডাল বৃক্ষ হ’বলৈ গৈ আছে। সমাজ জীৱনত ই এনেদৰে প্ৰক্ষেপিত হৈছে বা সপোন দেখুওৱা হৈছে যে এই বটবৃক্ষৰ ছাঁতে অসমীয়া মধ্যবিত্তই অনাগত উজ্জল ভৱিষ্যতৰ সেউজীয়া বতাহজাকৰ পৰশত প্ৰাণ পাই উঠিব। প্ৰাথমিক শিক্ষা লাভ কৰা সময়তে সমান্তৰালভাৱে উচ্চ শিক্ষিতৰ প্ৰাথমিক গন্তব্যস্থান তথা ব্যুৎপত্তিলাভৰ (বৈষয়িক? মানসিক?) সপোনপুৰী হিচাপে ডাঙৰ চহৰসমূহক শিক্ষাৰ্থীসকলৰ মানসপথত বেনাৰ হিচাপে লিখি দিয়া হ’ল। অসমীয়া মধ্যবিত্তৰ জানো ভুল আছিল? বিধ্বস্ত অৰ্থনীতি (বিশেষকৈ গ্ৰামীন), চৌদিশে বৈপ্লৱিক চিন্তাৰ নামত বাৰুদৰ গোন্ধ, জনগোষ্ঠীয় আত্মনিয়ন্ত্ৰণৰ অধিকাৰৰ (সন্দেহ আছে) নামত আদৰ্শবিহীন সশস্ত্ৰ পন্থা, ক্ৰমভংগুৰ সাতামপুৰুষীয়া জনগোষ্ঠীয় ঐক্য, ক্ষয়িঞ্চু মানৱ অধিকাৰ, বৈপ্লৱিক চিন্তাধাৰাক সন্দেহৰ চকুৰে চাবলৈ গঢ় লৈ উঠা অভ্যাস (এবাৰ সাপে খুঁটিলে…. আমাক আকৌ বহুবাৰ খুঁটি থৈছে), শ্ৰমজীৱী খেতিয়ক বনুৱাক সমাজ-জীৱনত তলৰ খাপৰ বুলি গঢ় লৈ উঠা মানসিকতা, ৰাজহুৱা উদ্যোগীকৰণৰ নামত একোখন চৰকাৰী অৰ্থহৰণ ভাওনা….সকলো দেখি শুনি সকলো মধ্যবিত্তই নিজৰ সন্তানক এটা উজ্বল ভবিষ্যতেদি আগুৱাই নিবৰ চেষ্টা নকৰি যদি হাত সাৱটি বহি থাকে তেন্তে সেয়া প্ৰচণ্ড মূৰ্খামি হে হব। অসমীয়া মাধ্যমৰ চৰকাৰী বিদ্যালয়ৰ তথৈবচ অৱস্থা সকলোৱে একেমুখে মানি লোৱা সত্য। ইংৰাজী কথনৰ ক্ষেত্ৰত অসমীয়া মাধ্যমৰ শিক্ষাৰ্থীৰ খোকোজাই অনাগত দিনত একোটা ভাল চাকৰি পোৱাৰ ক্ষেত্ৰত বিধি পথালি দিব বুলি একোটা প্ৰাকধাৰণা গঢ়ি উঠাত আচৰিত হ’বলগীয়া একো নাই। গতিকে ইংৰাজী মাধ্যমতে মাত্ৰ ল’ৰা-ছোৱালীক শিক্ষা দিয়াটো পৰিৱেশ প্ৰদত্ত বা সাময়িক সমাজব্যৱস্থাৰ অবৈধ প্ৰজননৰ ফল বুলি আমি মানি লব লাগিব।\nএইখিনিতে অইন এটা বিপৰীতমুখী চিন্তাইও (খ) মূৰ ডাঙি উঠে। জ্ঞানৰ সাৰ্বজনীনতা আৰু তাৰ আধাৰত প্ৰায় চিৰসেউজ (পৃথিৱীৰ বহু ঠাইৰ তুলনাত মাত্ৰ এক কি দুই মাহহে গছৰ পাত নাথাকে) বৃহৎ অসম ভুমিত জন্মলাভ কৰা এটা ব্যতিক্ৰমী বৈপ্লৱিক চিন্তা। প্ৰশ্ন উঠে জ্ঞানৰ সাৰ্বজনীনতা আৰু মাধ্যমৰ মাজত সম্পৰ্ক কি? জ্ঞান লাভ আৰু মাধ্যমৰ সম্পৰ্ক কি? কেনেকৈ বৈপ্লৱিক? ওপৰোক্ত কথাখিনি বুজিবলৈ আগতেই কৈ অহা প্ৰগতিৰ আপেক্ষিক ধাৰণা বুজিব লাগিব তথা প্ৰগতিক একমাত্ৰিক (one-dimensional) স্থূল বা সংকীৰ্ণতাৰ পৰা উদ্ধাৰ কৰি আনি বহুমাত্ৰিক (multidimensional) দৃষ্টিৰে চাব লাগিব। অৰ্থনীতিক বাদ দি সমাজনীতি দৰ্শন মিছা। প্ৰগতিৰ আপেক্ষিকতা আৰু বহুমাত্ৰিকতা কি? কথাবোৰ অলপ সহজকৈ ক’বলৈ চেষ্টা কৰা হ’ল।\n১. উচ্চ জি. ডি. পি ৰ এখন দেশ য’ত ১০% নাগৰিকৰ ধনে নিৰ্ণয় কৰে দেশৰ জি. ডি. পি. আৰু বাকী ৯০% নাগৰিকৰ না জল না থল অৱস্থা (ভূপেন হাজৰিকাৰ ভাষাত অট্টালিকাৰ শাৰীৰ তলত থকা গৃহহীন নৰ-নাৰী )।\n২. ৯০% জনগণৰ ধনে নিৰ্ণয় কৰে দেশৰ অৰ্থনীতি।\n১. আমাৰ গাঁৱৰ দহজন ল’ৰাই উচ্চশিক্ষা লাভ কৰি বিদেশী বহুজাতিক কোম্পানীত চাকৰি কৰি গাঁৱলৈ সুনাম কঢ়িয়াই আনিছে।\n২. আমাৰ গাঁৱৰ ১০০% লোকেই পঢ়িব লিখিব জানে তথা চৰকাৰী বেচৰকাৰী সকলো নিয়ম কানুন বা দৈনন্দিন জীৱন যাপনৰ দৰকাৰী কথাবোৰ নিজে পঢ়িব পাৰে তথা শিক্ষা ব্যৱস্থাই তেওঁলোকক নব্য-উদ্ভাৱনকাৰী চিন্তাৰে (innovative) পৰম্পৰাগত জীৱন শৈলীক নতুন মাত্ৰা প্ৰদানত সহায় কৰিছে।\nএকেবাৰে সহজ ভাষাত আমাৰ মাজৰ প্ৰচলিত মূল সংকীৰ্ণ ধাৰণা এই যে শিক্ষা লাভৰ প্ৰধান উদ্দেশ্যৰ একমাত্ৰিক চাকৰীমুখী ৰূপ আৰু ব্যক্তিগত লক্ষ্যকেন্দ্ৰিকতা। কল্পনা কৰক ৰাজ্যখনৰ ১০০% মানুহে ডেকাৰ পৰা বুঢ়ালৈ নিজৰ কথিত মাধ্যমত পঢ়িব লিখিব জানে তথা দৈনন্দিন জীৱনৰ মৌলিক লাগতিয়াল সকলো কথা নিজে পঢ়ি লব পাৰে তথা অফিচে কাছাৰীয়ে কাৰো ওচৰত হাত পাতিব নালাগে। সামগ্ৰিক উন্নয়নৰ ই প্ৰাথমিক স্তৱক। অমৰ্ত্য সেনৰ মতে “Poverty is not only about economic conditions and growth; expansion of human capabilities isamore basic locus of poverty and more basic objective of development. Dominant-language medium education for indigenous children curtails the development of their capabilities and perpetuates poverty”. ভূমিৰ লগত বিচ্ছিন্ন শিক্ষা ব্যৱস্থা আৰু জীৱনৰ মৌলিক প্ৰয়োজন সম্পৰ্কে সজাগ শিক্ষা ব্যৱস্থাই কেনেদৰে জটিল বৈজ্ঞানিক বিষয়তো সহায় কৰে সেই সম্পৰ্কে এটা সৰু উদাহৰণ হিচাপে বিখ্যাত বিজ্ঞানী পওল চি. কেনফিল্ডৰ Nature Physics ত প্ৰকাশিত “A cook’s tale” প্ৰবন্ধটো পঢ়িব পাৰে\nএতিয়া বৈপ্লৱিক চিন্তাৰ কথা কওঁ। বিপ্লৱে সমাজ ব্যৱস্থা, অৰ্থনীতি, সংস্কৃতি আদি সকলো বিষয়ৰ তুমুল পৰিৱৰ্তন আনে। যদি প্ৰচলিত বা পৰিৱেশ প্ৰদত্ত চিন্তাধাৰাৰ বিপৰীতে তথা ব্যক্তিগত উন্নতিয়ে প্ৰগতি বুলি সংকীৰ্ণ ভাৱধাৰাৰ (ধৰা হওক আমাৰ ৰাজ্যৰ পৰা বছৰি ৫০০ জন অভিযন্তাক ভাৰতৰ অইন চহৰত চাকৰি কৰিব পঠাইছোঁ আৰু সেয়াই আমাৰ উন্নতিৰ মাপকাঠি) পৰা আঁতৰি বৃহত্তৰ ক্ষেত্ৰখনত মাতৃভাষাত শিক্ষা দি সৰ্বসাধাৰণক শিক্ষিত কৰিবলৈ আগবাঢ়োঁ, তেন্তে সেয়া প্ৰচলিত (আজি কেইবছৰমানৰ পৰা) সমাজব্যৱস্থাৰ বিকল্পৰ সন্ধান হব। কিন্তু সেই চিন্তাধাৰাই সমাজ ব্যৱস্থাৰ বৈপ্লৱিক পৰিৱৰ্তন আনিব পাৰিব নে সেয়া দ্বিতীয় ভাগত আলোচনা কৰা হৈছে।\nদ্বান্দ্বিক দৃষ্টিভংগী ২\nক) ব্যক্তিগতভাবে প্ৰতিষ্ঠা কৰা বা কেন্দ্ৰীয় চৰকাৰৰ ইংৰাজী মাধ্যমৰ বিদ্যালয়সমূহে আমাৰ পুৰণিকলীয়া শিক্ষা ব্যৱস্থাক আঁতৰাই সময়োপযোগী উন্নত প্ৰযুক্তি পৰিচালিত শিক্ষাৰ প্ৰচলন কৰিছে আৰু অসম তথা দেশৰে শিক্ষা ক্ষেত্ৰত নতুন দিগন্তৰ সূচনা কৰিছে।\nখ) দেশীয় দ্বিভাষীয় (তৃভাষীয়) শিক্ষা ব্যৱস্থাই মূলবিচ্ছিন্ন নোহোৱাকৈ সামগ্ৰিক, সামাজিক তথা ব্যক্তিসত্তা উৎকৰ্ষ সাধনৰ যোগেদি বিকাশৰ বাবে একমাত্ৰ পথ।\nনগৰত পুৱাতে উঠি বিদ্যালয়ৰ বাছ বা গাঁৱত ৰিক্সাত উঠি জোতা-মোজা, পৰিপাটী সাজ পিন্ধি পিঠিত কিতাপ পত্ৰৰ মোনা লৈ আমাৰ নতুন প্ৰজন্মই ভৱিষ্যতলৈ যোৱাটো এটা মনোমোহা দৃশ্য। বিদ্যালয়ত সুন্দৰ পৰিৱেশত দেশ বিদেশৰ নানা কথা জানিব পাৰিছে আৰু মাত্ৰ দুটামান শ্ৰেণী পাৰ হৈয়ে আজিৰ যুগত অতি দৰকাৰী (survival for the fittest) ইংৰাজীতে সলসলীয়াকৈ কথা কব পাৰিছে। প্ৰাকপ্ৰাথমিক ( LKG, UKG) স্তৰৰ পৰাই কেৱল বিদ্যালয়তে শিক্ষা লাভক সামৰি নথৈ অভিভাৱককো সাঙুৰি ঘৰুৱা কাম (ঘৰৰ কাম নহয়, বিদ্যালয়ৰ পৰা ঘৰত কৰিবলৈ দিয়া কাম, যাৰ ঘৰুৱা কামৰ লগত কোনো সম্বন্ধ নাই) আদিৰ দ্বাৰা শিক্ষা লাভক এটা নতুন মাত্ৰা প্ৰদান কৰা হৈছে। কণমাণি অৱস্থাতেই সমসাময়িক শিক্ষাত অতি দৰকাৰী কম্পিউটাৰ আদি সন্নিবিষ্ট কৰি বৰ্তমান পৃথিৱীৰ লগত খোজত খোজ মিলাই যাবলৈ এটা শক্তিশালী শিক্ষণ প্ৰণালীৰে আগুৱাই নিয়া হৈছে। ইয়াত প্ৰধান কথাটো হৈছে পৰম্পৰাগত আওপুৰণি জ্ঞানৰ পৰা দূৰৈত ৰাখি উন্নত দেশৰ নানান কথা শিশু অৱস্থাতেই শিকাৰ সুযোগ পাইছে। আজিকালিৰ ল’ৰা-ছোৱালীহঁতক সুশৃংখল শিক্ষণ প্ৰণালীৰ মাজত আবদ্ধ কৰি ৰখা হৈছে আৰু অভিভাৱক তথা শিক্ষকসকলৰ একাণপতীয়া যত্নত ল’ৰা-ছোৱালীবোৰে অদৰকাৰী অইন কামত (ঘৰৰ কাম) মন দিবলৈ সময় নাপায়। অসমীয়া মাধ্যমৰ মধ্যমীয়া বা তাৰ ওপৰৰ ছাত্ৰ-ছাত্ৰীসকলে ১০-১১ শ্ৰেণীলৈকে ইংৰাজী সাহিত্যৰ কিতাপখনত শাৰীবোৰৰ তলত আঁচ মাৰি তাত অসমীয়া প্ৰতিশব্দ লিখি জোটাই জোটাই পঢ়াৰ বিপৰীতে ইংৰাজী মাধ্যমৰ ছাত্ৰ ছাত্ৰীসকলে সৰুতেই ভালকৈ পঢ়াই নহয় কথা কোৱাটো পাৰ্গত হৈ পৰে। আজিৰ বিশ্বায়নৰ যুগত সেয়ে এই ছাত্ৰ ছাত্ৰীসকল বেছি সফল হয়।\nএতিয়া খ) ই কি কয় চাওঁ আহক:\nযি সময়ত সকলোৰে বাবে শিক্ষাৰ ঢোল বজাইও (The Right of Children to Free and Compulsory Education Act or Right to Education Act (RTE) 2009) বিদ্যালয় এৰি যোৱা ছাত্ৰ-ছাত্ৰীৰ সংখ্যা চৰকাৰে কমাব পৰা নাই সেই সময়ত ইংৰাজী মাধ্যমৰ ৬৪০০ খন বিদ্যালয় চৰকাৰীভাৱে খোলাটো টোঘলকী সিদ্ধান্ত হব নে ইউট’পিয়ান সপোন সেয়া অকল্পনীয়। অসমৰ একোজন প্ৰাথমিক বিদ্যালয়ৰ ছাত্ৰই গড়ে ২.৫ ঘন্টা বিদ্যালয়ত কটায় য’ত সৰ্বভাৰতীয় হাৰ হ’ল ৫.৫ ৰ পৰা ৬.৫ ঘন্টা। ২০০৫ চনতে লক্ষ্য কৰি লোৱা সাৰ্বজনীন শিক্ষা অভিযান আজিও লক্ষ্যত উপনীত হব পৰা নাই। ২০০৭ চনৰ ১৮ জুনত প্ৰধানমন্ত্ৰী মহোদয়ে ঘোষণা কৰিছিল যে অহা ৪ বছৰত অসমত বিনা শিক্ষাৰে এজনো শিশু নাথাকিব। তাৰ বিপৰীতে ৮.৩% আৰু ১৫.২% ছাত্ৰই প্ৰাথমিক আৰু মাধ্যমিক স্তৰত বিদ্যালয় এৰি যোৱা বুলি কেগে (CAG) কৈছে। ‘কেগ’ৰ মতে- “Despite incurring an expenditure of Rs 12,631.47 crore (department of elementary education Rs 9,851.50 crore and Sarba Siksha Abhiyan Mission, Assam Rs 2,779.97 crore) during 2006-2011 on elementary education, there wasadeclining trend in enrollment and high dropout rate of students in the state.”। আমাৰ নীতি নিৰ্ধাৰক সকলে কিবা ভুল কৰি আছে নেকি? তেন্তে এই সময়ত নীতি নিৰ্ধাৰক সকলৰ দায়িত্ব কি হব লাগিছিল আৰু কৰিবলৈ গৈ আছে কি?\nএটা উদ্ধৃতি দিওঁ- “Any credible educator will agree that schools should build on the experience and knowledge that children bring to the classroom, and instruction should also promote children’s abilities and talents. Whether we do it intentionally or inadvertently, when we destroy children’s language and rupture their relationship with parents and grandparents, we are contradicting the very essence of education.”। জীৱনৰ অভিজ্ঞতাৰে সকলো শিকিব পৰাটো অতি কঠিন কাম। সংঘবদ্ধ আনুস্থানিক শিক্ষাৰ প্ৰয়োজনীয়তা তাতেই। আনুস্থানিক শিক্ষাক শিক্ষক আৰু ছাত্ৰৰ মাজত সমন্বয়ৰ মাজেৰে গঢ়িবলৈ যাওঁতে সাধাৰণতে যি মাধ্যমত শিশুৱে অভিভাৱকৰ লগত কথা বতৰাত ভাগ নলয় তেনে মাধ্যমত শিক্ষা দিয়াৰ চেষ্টা কৰিলে তাৰ ফল বিয়োগাত্মক হব। মাত্ৰ বিদেশী মাধ্যমতে শিক্ষা লোৱা শিশুৰ (MOL) শিক্ষা লাভৰ প্ৰথম আৰু প্ৰধান আহিলা হ’ল শিক্ষক আৰু কিতাপ। শিক্ষকে যি কয় সেয়াই সত্য আৰু কিতাপত থকা কথাই সত্য। তাৰ যোগেদি শিশু অৱস্থাতেই বিশ্লেষণকাৰী কৌশল (analytical skills) আৰু নৱউদ্ভাৱনকাৰী চিন্তাক (innovative thinking) চিৰদিনৰ বাবে কবৰ দিয়া হয়। আজিকালি কৰা গৱেষণাবোৰ আৰু গৱেষণাজাত জ্ঞান তথা গৱেষণাৰ বিষয় সম্পৰ্কে কৰা এটা জনপ্ৰিয় মন্তব্য হ’ল যে কৰ দাতাসকলৰ টকাৰে সাধাৰণ ৰাইজৰ বাবে অদৰকাৰী কিছুমান বিষয়ত গৱেষণা কৰা হৈ আছে। কিন্তু তাতো যদি মই মাধ্যমক অলপ জগৰীয়া কৰোঁ বেয়া নাপাব। এই যে বিশ্লেষণকাৰী চিন্তা যাৰ মূল হ’ল বাকচটোৰ বাহিৰত (out of the box) চিন্তা কৰাৰ সামৰ্থ- সেয়াই এটা গৱেষণাৰ মূল। জ্ঞানৰ প্ৰয়োগ কেনেকৈ সাধাৰণ জীৱনত কৰা হব সেয়াই নিৰ্ধাৰণ কৰে জাতি এটাৰ ভবিষ্যত। কিন্তু বিজ্ঞান আৰু প্ৰযুক্তিবিদ্যাৰ শিক্ষা সৰুতে দিব বিচৰা (বিজ্ঞান মানে যন্ত্ৰপাতি, কম্পিউটাৰ বুলিয়েই শিকোৱা হৈছে) এই শিশু সকলক কিন্তু বৈজ্ঞানিক আৰু যুক্তিবাদী মানসিকতা শিকোৱাৰ বিপৰীতে কেনেদৰে পৰিবৰ্তিত বিশ্বত নিজকে সমতুল কৰি আপোচ কৰি চলিব পাৰি তাৰ দিশত আগবঢ়াই দিয়া হৈছে। ফলত আঁঠুৱা লগাব নজনা কাৰিকৰী অভিযন্তা বা ভাত ৰান্ধিব নজনা আই. আই. টি.ত পঢ়া অভিযন্তা দেখাৰ সৌভাগ্য হৈছিল। এতিয়া সেই অভিযন্তাজনক আমাৰ দৈনন্দিন জীৱনৰ প্ৰয়োজনীয় বস্তু- ধৰা হওক প্ৰেচাৰ কুকাৰ এটা উন্নত প্ৰযুক্তিৰে সাজিব কোৱা হ’ল বা মহ খেদিবলৈ উন্নত প্ৰযুক্তিৰ চিন্তা কৰিবলৈ দিয়া হ’ল তেন্তে কেনেদৰে কৰিব? এই আপোচ কৰাৰ মানসিকতাই গঢ়ি তুলিছে প্ৰবল ব্যক্তিবাদী মানসিকতা যিয়ে সমাজ-জীৱনক প্ৰচণ্ড আঘাত কৰিছে। ক্ৰমবৰ্ধিত দুৰ্নীতিৰো ই এটা ডাঙৰ কাৰণ (যদিও মুখ্য কাৰণ নহয়)। আপোচ কৰা এই মানসিকতা দুয়ো মাধ্যমৰ ছাত্ৰৰ আছে কিন্তু উৎস বেলেগ।\nচিন্তা কৰাৰ মাধ্যম সদায় মাতৃভাষা। কোনোবাই আপত্তি কৰিব পাৰে কিন্তু মোৰ ক্ষেত্ৰত সেয়াই হয়। ইংৰাজী জনাটো যোগাযোগৰ বাবে দৰকাৰী কিন্তু যিকোনো জটিল সমস্যাৰ কথা চিন্তা কৰিবলৈ তথা নৱউদ্ভাৱনকাৰী চিন্তা কৰিবলৈ নিজৰ মাতৃভাষাত আটাইতকৈ সহজ হয় (সংকটকালত ভগৱান বা মাকৰ নাম মনত অহাদি)। এতিয়া গুৰুত্বপূৰ্ণ কথাটো হ’ল কম বয়সতে বিদেশী বা অনামাতৃভাষিক ভাষা এটাত প্ৰাথমিকৰ পৰা শিক্ষা লাভ কৰিবলৈ গৈ ছাত্ৰ এজনে মাতৃভাষাত শিক্ষা লাভ কৰা ছাত্ৰজনতকৈ দহ গুণ বেছি কষ্ট কৰিবলগীয়া হয়। এই ক্ষেত্ৰত অভিভাৱক আৰু শিক্ষকসকলে বহু কষ্ট কৰিব লাগে তথা ছাত্ৰজনৰ মন সকলো সময়তে কেৱল আনুষ্ঠানিক শিক্ষাৰ পুথি বা ঘৰুৱা শিক্ষকৰ লগতে থাকিব লগীয়া হয়। ফলত তেওঁ হেৰুৱাই পেলায় অনানুষ্ঠানিক শিক্ষাৰ সকলো উৎস। বিদ্যালয়সমূহতো (ব্যক্তিগত হওক বা চৰকাৰী ) পৰিপূৰক কোনো ব্যৱস্থা নাই। আটাইতকৈ আচৰিত কথা এটা দেখা যায় যে তথাকথিত ভাষাত আধুনিক বুলি কোৱা (শব্দটো ভুলকৈ ব্যৱহাৰ হৈছে ) শিক্ষা ব্যৱস্থাত আজিকালি আভিযান্ত্ৰিক আৰু ব্যৱস্থাপনা পাঠ্যক্ৰম আদিত যোগাযোগৰ কৌশলৰ (communication skill) ওপৰত বহু গুৰুত্ব দিয়া হয়। কিন্তু বিশ্লেষণকাৰী কৌশল আৰু নৱউদ্ভাৱনকাৰী চিন্তাক প্ৰয়োজনীয় গুৰুত্ব দিয়া নহয়। এতিয়া আপোনালোকে এটা প্ৰশ্ন কৰিব পাৰে যে ইংৰাজী মাধ্যমৰ ছাত্ৰ এজনৰ বিশ্লেষণকাৰী কৌশল আৰু নৱউদ্ভাৱনকাৰী চিন্তা নাথাকে নেকি? মা-দেউতাই যি কৈছিল সেয়াই সঁচা আৰু তাৰ ওপৰত একো নাই বুলি ধাৰণা লৈ থকা বয়সত বিদেশী ভাষাত ভূমিবিচ্ছিন্ন শিক্ষা ব্যৱস্থাৰে এজন শিশুক প্ৰশিক্ষণ (শিক্ষা?) দিবলৈ গলে ছপা আখৰেই তেওঁৰ বাবে সত্য হৈ পৰিব। তাৰোপৰি সৰুৰে পৰা বিদেশী ভাষাত শিক্ষা লাভ কৰাৰ বাবে কৰিব লগীয়া কষ্ট আদিয়ে শিকাৰ সলনি কাম চলোৱা মানসিকতা গঢ়াত সহায় কৰিব। ইউনেস্ক’ই কৈছে যে যি শিশু অৱস্থাতে L2 অৰ্থাৎ যিটো মাধ্যমত (ভাষাত) শিশুৱে কথা নকয় বা যোগাযোগৰ মাধ্যম নহয় সেই মাধ্যমত শিক্ষা দিবলৈ যোৱাটোক সাঁতুৰিব নজনাজনক সাঁতুৰ শিকিবলৈ দ পানীত জুবুৰিয়াই দিয়াৰ লগত ৰিজাব পাৰি। সমসুবিধাৰ বিদ্যালয়ত মাতৃভাষা (L1) আৰু বিদেশী ভাষা (L2) যেতিয়া শিক্ষা দিয়াৰ মাধ্যম (MOL-Medium of Learning) হয়, তেতিয়া ছাত্ৰ-ছাত্ৰীৰ শিক্ষা গ্ৰহণ কেনে হয় সেয়া দলঙেৰে পাৰ হোৱা আৰু এডাল বাঁহৰ সাঁকোৰে বোৱতী নৈ পাৰ হোৱাৰ লগত ৰিজোৱা দেখা যায়। শিক্ষা (Education) শব্দটোৰ মূল হৈছে Educare নামৰ এটা শব্দ যাৰ অৰ্থ হৈছে “I lead from inside to outside”। ভিতৰৰ পৰা বাহিৰলৈ। অৰ্থাৎ ছাত্ৰৰ অন্তৰ্নিহিত ব্যুৎপত্তিক আনুস্থানিকীকৰণ কৰি সংঘবদ্ধ পদ্ধতিৰে (institutionalization of inherent talent and experience) আগবঢ়াই নিয়া আৰু জীৱনৰ অভিজ্ঞতাক পদে পদে লাভ কৰা শিক্ষা ব্যৱস্থাৰে বিশ্লেষণ কৰি জীৱন ধাৰণৰ প্ৰণালী উন্নত কৰা। গতিকে শিশু অৱস্থাতে যদি মূল বিচ্ছিন্ন শিক্ষা (প্ৰশিক্ষণ) ব্যৱস্থাৰে আগবাঢ়িবলৈ দিয়া হয় তেন্তে আমি গঢ়ি তুলিম এচাম ডিগ্ৰীধাৰী যিয়ে নৱউদ্ভাৱনকাৰী চিন্তাৰে বৰ্তমানৰ নৈৰাশ্যজৰ্জৰ সমাজ ব্যৱস্থাৰ পৰিৱৰ্তন নিবিচাৰি তাৰ লগত সহাৱস্থান কৰিব। সহজ কথাত আমি কিছুমান পৰজীৱীৰ জন্ম দিম যিয়ে কেৱল ছপা আখৰৰ আঙুলিত ধৰি কাম চলোৱা মানসিকতাৰে জাতিধ্বংসৰ অগ্নিত ঘিঁউ ঢালি থাকিব; নিবনুৱা সমস্যা যাৰ বৈধ সন্তান। আপুনি যদি এতিয়া মোক ক’ব পাৰে যে নিৱনুৱা সমস্যা অসমীয়া মাধ্যমৰ অবৈধ সন্তান নেকি? বহু গুৰুত্বপূৰ্ণ প্ৰশ্ন। কিন্তু পৰিবেশজাত এই প্ৰশ্নৰ বিনিময় কৰিব লাগিব অইন এটা প্ৰশ্নৰে। অসমীয়া মাধ্যমে যদি সৃষ্টি কৰিছে এই নিবনুৱা সমস্যা, তেন্তে তাৰ প্ৰতিকাৰ মাধ্যমৰ বিকল্পৰ সন্ধান নে অসমীয়া মাধ্যমৰ ছাত্ৰ ছাত্ৰীক ইংৰাজীত পাকৈত কৰা আৰু প্ৰচলিত শিক্ষা ব্যৱস্থাৰ সংশোধন?\nযদিও আলোচনাটো বস্তুনিষ্ঠ কৰি ৰাখিবলৈ বিছাৰিছোঁ তথাপি জাতীয়তাবাদী শিবিৰৰ বাবে গুৰুত্বপূৰ্ণ কথা এটা কওঁ। কোনো কোনো শিক্ষাবিদে বিদেশী ভাষাত প্ৰাথমিকৰ পৰা শিক্ষা লাভক বিয়োগাত্মক শিক্ষা ব্যৱস্থা বুলিও কব বিচাৰে। বিদেশী ভাষাত শিকাৰ ফলত বিদেশী ভাষাৰ লগত মাতৃভাষা যোগ নহয় বৰঞ্চ বিয়োগহে হয়। এনে বহু লোকক ম‌ই নিজে লগ পাইছোঁ যিয়ে নিজৰ ভাষাটো লিখিব বা পঢ়িব নোৱাৰে আৰু তাকে লৈ এসময়ত বিলাপ (শব্দটো লিখিছোঁ কাৰণ মোৰেই তেনে বন্ধু এজনে “বিলাপ”ৰ অৰ্থ “বিলাই” দিয়া বুলি কৈছিল) কৰে। এতিয়া আকৌ ওলোটা কথা এটা কওঁ। ইটালীৰ SISSA ত ১২ মহীয়া শিশুৰ ওপৰত কৰা এটা গৱেষণাই কৈছে যে শিশু অৱস্থাত দ্বিভাষিক শিশুৱে যিমান সহজে শিকিব পাৰে একভাষিক শিশুৱে নোৱাৰে। আনহাতে দ্বিভাষিক শিশুৱে দুটা ভাষা সমান্তৰালভাৱেও শিকি যাব পাৰে। অন্যহাতে প্ৰাপ্তবয়স্ক লোকৰ মগজুৰ অনুবীক্ষণ ছবিৰ পৰীক্ষাইও কৈছে যে মগজুৰ যি অংশই ভাষা আৰু তাৰ প্ৰতিক্ৰিয়া নিয়ন্ত্ৰণ কৰে সেয়া দ্বিভাষিকৰ ক্ষেত্ৰত একেটা অংশতে থাকে। গতিকে যদি মোক জনায় যে আপোনালোকে ঘৰত অসমীয়া কয়, বিদ্যালয়ত ইংৰাজীত শিকাত আপত্তি কি? মই আকৌ ওলোটাই ক’ম- অসমীয়াতে শিকি তাৰ লগতে ইংৰাজী ভাষা শিকাত আপত্তি ক’ত?\nক) ইংৰাজী মাধ্যমৰ বিদ্যালয়সমূহে দেশ বিদেশৰ নানা উন্নত শিক্ষা পদ্ধতিৰে বহুকেইজন উচ্চ শিক্ষিত গুণী-জ্ঞাণী ব্যক্তি আমাৰ সমাজত গঢ়ি তুলিছে যিয়ে জাতিটোক সমসাময়িক বিশ্বৰ লগত ফেৰ মাৰিব পৰাকৈ আগবঢ়াই নিব বুলি আশা কৰিব পাৰি।\nখ) দেশৰ ধৰণীস্বৰূপ ৯০% শ্ৰমিক আৰু বনুৱাকে আদি কৰি ইংৰাজী নজনাসকলক বহুক্ষেত্ৰত অকামিলা কৰি মানসিক হীনমান্যতাৰ দিশে ঠেলি দিয়া হৈছে। উপযুক্ত কৌশলী শ্ৰমদল গঠন নকৰিলে দেশ এখন উন্নতিৰ দিশত আগবাঢ়িব নোৱাৰে আৰু তাৰ বাবে সৰ্বসধাৰণৰ শিক্ষ অত্যন্ত জৰুৰী।\nইংৰাজী নজনাৰ বাবে ভোগা হীনমন্যতাৰ ছবি এখন অসমৰ ছাত্ৰ ছাত্ৰীৰ মাজত স্পষ্ট ৰূপত দেখা যায়। অসমীয়া মাধ্যমত পঢ়া ছাত্ৰৰ বিশেষকৈ কথিত ইংৰাজীৰ ক্ষেত্ৰত অসুবিধাৰ প্ৰমাণৰ অভাৱ নাই। আমাৰ সমাজ ব্যৱস্থাত বা চাকৰিৰ বজাৰখনত এনে ব্যক্তিসকলক এলাগী কৰাৰ এটা প্ৰৱণতাও দেখা গৈছে আৰু ই এটা ডাঙৰ মহামাৰী হৈ পৰিছে। ইংৰাজী নজনা এই সম্পদ (ব্যক্তি বা নাগৰিক) সকলৰ ৰাষ্ট্ৰ নিৰ্মাণত কোনো ভূমিকা নাথাকিব নেকি? এই ৯০% খেতিয়ক, শ্ৰমিক, সাধাৰণ কৰ্মচাৰী আদিক হীন কৰি দেখুওৱাৰ প্ৰৱণতাই তেওঁলোককো কেৱল ইংৰাজী জনাতেই বৌদ্ধিক উন্নতিৰ সীমা বুলি ভবাই তুলিছে। ফলত ইংৰাজী শিকিবলৈ সাধাৰণ মানুহৰ মাজত এটা ধাৰণা জন্ম হয় যে ইংৰাজী মাধ্যমত পঢ়িলেহে ইংৰাজী শিকিব পাৰিব আৰু জীৱনত সফল হ’ব পাৰিব। যদি ইংৰাজী মাধ্যমত পঢ়ি দেশৰ ৫% ছাত্ৰই ভাল চাকৰি একোটা কৰি আমালৈ সুফল কঢ়িয়াই অনাকেই আমাৰ সফলতা বুলি আমি ভাবি থাকোঁ তেন্তে সেয়া এখন মূৰ্খৰ পৃথিৱী হব।\nঅসম কৃষি ভিত্তিক ৰাজ্য। অৱশ্যে অসমেই নহয় পৃথিৱীৰ প্ৰায় সকলো দেশেই কৃষি ভিত্তিক। কৃষক আৰু শ্ৰমিকক বাদ দি এখন দেশ বা ৰাজ্যৰ উন্নতি আশা কৰা ভুল। এচাম মেধাবী লোকে বহিঃৰাজ্যত (আনুমানিক ৫%) ভাল চাকৰি কৰি (আনুমানিক ০.৫%) ৰাজ্যখনৰ উন্নতিত অৰিহণা যোগাইছে সঁচা কথা কিন্তু এই কৃষক-শ্ৰমিকসকলক ইংৰাজী ভাষাৰ আধিপত্যৰে সমাজ-জীৱনত হেয় কৰাৰ ফলত বহু পূৰাব নোৱাৰা ক্ষতি কৰিছে। পৰম্পৰাগত জ্ঞানক কবৰ দি আমদানি কৰা জ্ঞানকে উৎকৃষ্ট বুলি চলোৱা প্ৰচাৰৰ বাবে ১৭ বাৰ মোগলক পৰাভূত কৰা এটা বৃহৎ জ্ঞানৰ ভাণ্ডাৰ আমি হেৰুৱাই পেলাইছোঁ বা হেৰুৱাবলৈ গৈ আছোঁ। বহুজাতিক কোম্পানীৰ চাকৰি কোনো বেয়া কথা নহয়। কিন্তু অসমৰ কথা বাদ দি সমগ্ৰ ভাৰততে বহু বিদেশী বহুজাতিকৰ এখন বজাৰহে আছে। মৌলিক গৱেষণা বা প্ৰযুক্তিৰ উন্নয়নত ভাৰতীয়ক সংযুক্ত কৰাৰ পৰা তেওঁলোক বিৰত থাকে। আনহাতে বহুজাতিকৰ এই বজাৰখনক সাম্ৰাজ্যবাদৰ নতুন ৰূপ হিচাপেও চাব পাৰি। যদি এই চাকৰিৰ বজাৰখন ভালকৈ লক্ষ্য কৰা হয় দেখা যায় যে তেওঁলোকক প্ৰায় সকলোতে প্ৰশিক্ষিত লোকৰহে দৰকাৰ, শিক্ষিত নহয়। শিক্ষিত আৰু প্ৰশিক্ষিত দুয়োটা একে নহয়। মৌলিক আৰু বিশ্লেষণকাৰী চিন্তাৰে এই কোম্পানীসমূহত থাকিব পৰাটো কঠিন কাম বুলি বহু বন্ধুৰ পৰা শুনিছোঁ। আনহাতে আমাৰ ৰাজ্যখনতো ঘৰুৱা উদ্যোগসমূহৰ পতনৰ মূল কাৰণটো মৌলিক চিন্তাৰ অভাৱ আৰু আপোচৰ মনোভাৱ বুলি চিনাক্ত কৰিব পাৰি। এই বিষয়ে ড° হীৰেণ গোঁহাই চাৰে অসমীয়া ভাষা সাহিত্য সন্মিলনীৰ উদ্বোধনী ভাষণত উল্লেখ কৰিছে। আমাৰ অসমৰ পৰিৱেশৰ লগত খাপ খোৱা মৌলিক চিন্তা কৰিবলৈ এজন অভিযন্তাক বাধ্য কৰিব লাগিলে আমাৰ দৈনন্দিন জীৱন সম্পৰ্কে শিক্ষা দিব লাগিব, তাকো শিশু অৱস্থাৰ পৰা। নহলে আমি প্ৰযুক্তি আমদানি আৰু অশিক্ষিত কিন্তু প্ৰশিক্ষিত লোকৰ ৰপ্তানি কৰা দেশ হিচাপে ৰৈ যাম। আনহাতে আমি পাহৰি যাওঁ যে বহু ক্ষেত্ৰত বিদেশৰ প্ৰযুক্তি এটা আমাৰ বাবে জোৰ জুলুমকৈ প্ৰয়োগ কৰিলে আমাৰ উপকাৰ চাৰি অপকাৰহে বেছি হব। গতিকে দেশখনৰ বা ৰাজ্যখনৰ উন্নতিৰ প্ৰাথমিক স্তৱক হ’ল মৌলিক চিন্তা আৰু তাক প্ৰযুক্তিলৈ ৰূপান্তৰ। তাতোকৈ ডাঙৰ কথাটো হ’ল প্ৰযুক্তিক সাধাৰণ মানুহৰ কাষলৈ নিয়াটো। য’ত ৯০ % মানুহে ইংৰাজীত ভালকৈ কথা এটাও বুজি নাপায়, তাত ইংৰাজী ভাষাৰ সহায় পুথি এখন আগবঢ়াই কি হ’ব ? দুটা উপায় আছে সকলোৱে ইংৰাজী শিকা আৰু আনটো সকলোবোৰ অসমীয়াকৰণ কৰা। অ ক ব ৰ ৰাইজে নিজেই বুজি পাব কোনটো সহজ হব। দ্বিতীয়টো অসম্ভৱ বুলি যিসকলে ভাবিছে তেওঁলোকৰ বাবে লিখনিৰ শেষৰফালে মই ভাবি পোৱা উপায় এটা আগবঢ়াইছোঁ।\nনতুন চিন্তা কিছুমান কৰোঁ আহক।\nক) অসমীয়া মাধ্যমৰ ছাত্ৰ ছাত্ৰীৰ কথিত ইংৰাজীৰ দুৰ্বলতাক দূৰ কৰাৰ উপায় কি? ইংৰাজী মাধ্যমৰ বিদ্যালয় নে অসমীয়া মাধ্যমৰ বিদ্যালয়ত ভাল ইংৰাজী শিক্ষা? আমাৰ অসমীয়া মাধ্যমৰ বিদ্যালয়, বিশেষকৈ চৰকাৰী বিদ্যালয়সমূহত ইংৰাজী শিক্ষা দিয়া হয় লিখিত ৰূপত আৰু পাঠ পঢ়িবলৈ দিয়া হয়। আনহাতে ভাষা এটা ক’বলৈ শিকা হয় অভ্যাসৰ দ্বাৰাহে। মোৰ দেউতাই ভাল ইংৰাজী লিখে। কিন্তু ইংৰাজীত ভালকৈ কথা ক’ব নোৱাৰে। গতিকে আমি নতুনকৈ ভাবিবৰ হ’ল যে কেনেদৰে ইংৰাজী শিক্ষা দিম বা অসমীয়া মাধ্যমৰ ছাত্ৰক সলসলীয়াকৈ ক’বলৈ শিকাম। এটা নক্সা তৈয়াৰ কৰি তলত তুলি দিছোঁ।\nখ) শিক্ষাব্যৱস্থাৰ সংকট: সৰুতে প্ৰাথমিক শ্ৰেণীত থাকোঁতে হাতৰ কাম বুলি বিষয় একোটা পাইছিলোঁ। আজিকালি আছেনে নাই নাজানো। হাতৰ কামৰ যোগেদি শিক্ষাব্যৱস্থাক লগত জনজীৱনৰ সম্পৰ্ক স্থাপনৰ এটা ভাল উপায় আছিল। আনহাতে শিক্ষাৰ প্ৰয়োগিক দিশ সম্পৰ্কে এটা উচিত পদক্ষেপ আছিল। যদি শিক্ষাব্যৱস্থাক জনজীৱনৰ লগত জড়িত কৰিব লাগে আৰু আমাৰ জনজীৱনৰ কৌশলক (মানদণ্ড) উন্নত কৰাৰ বাবে দক্ষ ব্যক্তি সৃষ্টি কৰিব লাগে তেন্তে এই হাতৰ কামক আমি শিক্ষাব্যৱস্থাৰ লগত সাঙুৰি ৰাখিব লাগিব। এতিয়া সময়ৰ লগত খোজ মিলাবলৈ আমি এই হাতৰ কাম কেনেকৈ সলাব পাৰিম সেয়া চিন্তা কৰিব লাগিব। আমাৰ শিক্ষা ব্যৱস্থাত আমি শিকি আছোঁ কিন্তু কি শিকি আছোঁ আৰু কিয় শিকি আছোঁ তাৰ কোনো ধাৰণা আমাৰ নাই। আনহাতে আমাৰ পৰীক্ষা পদ্ধতিত আমি কিমান নাজানো সেয়া বিচাৰ কৰি কেইটামান নম্বৰেৰে আমাক তুলাচনীত জোখা হয়। এটা সৰু প্ৰশ্ন উঠে: ধৰা হওক বেজবৰুৱাদেৱৰ মাখিয়ে মিঠৈ খোৱা কাহিনীটো পাঠ্যপুথিত আছে আৰু পৰীক্ষাত কাহিনীটো নিজৰ ভাষাত বৰ্ণনা কৰিবলৈ কোৱা হৈছে। লগতে কাহিনীটোৰ পৰা কি শিকিলা বুলি প্ৰশ্ন কৰি ১০ নম্বৰ দিয়া আছে। এজন ছাত্ৰই সুন্দৰ ভাষাত কাহিনীটো লিখি বৰ্ণনা কৰিলে আৰু আন এজনে সেই কাহিনীটোৰ লগত তেওঁৰ গাঁৱত হোৱা তেনে ঘটনা এটাকো সাঙুৰি বৰ্ণনা কৰিলে। নম্বৰৰ তুলাচনীত দ্বিতীয় ছাত্ৰজনে নিশ্চয় কম ওজন পাব। কিন্তু তেওঁ পাঠ্যপুথিৰ জ্ঞানক নিজৰ জীৱনৰ লগত ৰিজাব পাৰিছে। মই ভাবো শিক্ষা ব্যৱস্থা তেওঁৰ ক্ষেত্ৰতহে সফল হৈছে।\nএতিয়া আহোঁ আকৌ হাতৰ কামৰ ক্ষেত্ৰত। আমাৰ ৰাজ্যত সৰহ সংখ্যকেই মাধ্যমিক স্তৰৰ পৰাই বিদ্যালয় এৰে বা উচ্চ মাধ্যমিকৰ পৰা। গতিকে তেওঁলোকক জীৱন যুঁজৰ লাগতিয়াল বহু কথা সেই সময়তে দিব নোৱাৰিলে তেওঁলোক আমাৰ সমাজত পংগু অংগ হৈ ৰৈ যাব। আনহাতে আমি যিমানেই উন্নত প্ৰযুক্তিগত কৌশল আৱিষ্কাৰ নকৰোঁ কিয় তাক জনসাধাৰণলৈ আগবঢ়াব নোৱাৰিলে সকলো মিছা হব। ‘Technology Transfer’ বিজ্ঞান আৰু প্ৰযুক্তিবিদ্যাত আজিকালি সঘনে ব্যৱহাৰ হোৱা এটা শব্দ। ‘কাউঞ্চিল অৱ চাইণ্টিফিক এণ্ড ইন্দাষ্ট্ৰীয়াল ৰিছাৰ্চ’ৰ ডাইৰেক্টৰ বিশেষকৈ মাশ্বেলকাৰ আৰু ব্ৰহ্মচাৰীদেৱে এইক্ষেত্ৰত অধিক গুৰুত্ব দিয়া ওচৰৰ পৰা দেখিছিলোঁ। এতিয়া মূল কথা হৈছে তেওঁলোকক মানে জনসাধাৰণক কেনেকৈ জনাম কথাবোৰ।\nমই ভাবো চতুৰ্থ, সপ্তম আৰু দশম শ্ৰেণীৰ পাঠ্যক্ৰমত একোটা প্ৰকল্প প্ৰতিটো বিষয়ত থাকিব লাগে। অন্যথা চতুৰ্থ শ্ৰেণীত মাত্ৰ এটা বিষয় ছাত্ৰজনে নিৰ্বাচন কৰি সেই বিষয়ত প্ৰকল্প কৰিব পাৰে আৰু মাধ্যমিকত তিনিটা শ্ৰেণীৰ প্ৰতিটোতে একোটা বিষয়ৰ ওপৰত ছাত্ৰজনে প্ৰকল্প কৰিব পাৰে। আনহাতে প্ৰকল্প নিৰ্বাচনৰ ক্ষেত্ৰত ছাত্ৰজনক সম্পূৰ্ণ স্বাধীনতা দিয়া উচিত যাতে তেওঁ শিকা বিষয়সমূ্হে দৈনন্দিন জীৱনত কেনেকৈ সহায় কৰিব সেয়া ছাত্ৰজনে নিজে গম পায় বা এটা ধাৰণা কৰিব পাৰে। আনহাতে অষ্টম, নৱম আৰু দশম শ্ৰেণীত মাধ্যমিকৰ দৰে ব্যৱস্থা কৰিব পাৰে। হাইস্কুল শিক্ষান্ত পৰীক্ষাত প্ৰকল্পক একোটা বিষয় হিচাপে অন্তৰ্ভুক্ত কৰা উচিত। আনহাতে আমি পঢ়া সময়ত চলাৰ দৰে কেবল A, B , C আৰু D বুলি কামত নহা গ্ৰেড একোটা দি থোৱা উচিত নহব।\nপ্ৰকল্পৰ ওপৰিও হাতৰ কাম বা কৰ্মঅভিজ্ঞতাৰ প্ৰতিটো শ্ৰেণীতে একোটা সম্পূৰ্ণ বিষয় থকা উচিত। শিক্ষাব্যৱস্থাই নিবনুৱা সমস্যা সমাধানৰ পথ হ’ব লাগিলে এই বিষয়সমূহৰ অন্তৰ্ভুক্তি একান্তই জৰুৰী।\nআনহাতে আমাৰ ৰাজ্যত চলা বৃত্তিমূখী শিক্ষাৰো উন্নতিৰ দৰকাৰ। ITI আদিত শিক্ষা দিয়াৰ মাধ্যম সম্পূৰ্ণৰূপে অসমীয়া কৰা উচিত। তেহে প্ৰযুক্তিক ৰাইজৰ দুৱাৰদলিলৈ নিব পৰা যাব।\nপ্ৰযুক্তিৰ অসমীয়াকৰণ কৰাৰ কথা কলে আমি সকলোৱে একেমুখে ক’ম যে এয়া অসম্ভব কথা। আমাৰ উচ্চ শিক্ষাত বিজ্ঞানক সদায় বিজ্ঞান বা অভিযন্তাসকলে তেওঁলোকৰ আভিযান্ত্ৰিক জ্ঞানক পাঠ্যপুথিতে আবদ্ধ কৰি ৰাখে। বিজ্ঞান আৰু প্ৰযুক্তিবিদ্যা শিক্ষা ব্যৱস্থাত একোটা ২ বা ৩ মাহৰ প্ৰকল্প ৰাখিব লাগে য’ত তেওঁলোকে একোটা প্ৰযুক্তিক সাধাৰণ ৰাইজে বুজি পোৱাকৈ সাধাৰণ মানুহৰ ভাষাত একোখন সৰু প্ৰতিবেদন লিখিব লাগিব। আনহাতে প্ৰতিখন বিজ্ঞান আৰু আভিযান্ত্ৰিক মহাবিদ্যালয়ত একোখন আলোচনী ৩ বা ৪ মাহৰ অন্তৰত প্ৰকাশ হব লাগে য’ত এই প্ৰযুক্তি সমূ্হৰ পৰা নিৰ্বাচিত প্ৰযুক্তিসমূহ আলোচনা কৰা হয়।\nগ) কৌশলী শ্ৰমিকৰ অবিহনে এটা শক্তিশালী পৰিকাঠামো গঢ়ি তোলা সম্ভৱ নহয়। আমাৰ শাসন ব্যৱস্থাত মূলতঃ মধ্যবিত্তীয় ধ্যান ধাৰণাই বেছি গুৰুত্ব পায়। সেই ধাৰণাৰেই কব বিচাৰোঁ। ধৰা হওক আপোনাৰ জীৱনৰ সমস্ত পৰিশ্ৰমেৰে এটা আটকধুনীয়া ঘৰ সজাবলৈ আগবাঢ়িছে। এতিয়া আপোনাৰ মনৰ জোখাৰে গঢ়ি তুলিবলৈ কৌশলী ৰাজমিস্ত্ৰী, কাঠমিস্ত্ৰী, ৰংসনা লোক, ধুনীয়াকৈ পৰ্দাকেইখন চিলাই দিব পৰা লোক ক’ত পাব? গতিকে আমাৰ মাজত তেনে লোকৰ সৃষ্টি কৰিব লাগিব। আমাৰ অসমখন মাছ-পুঠিৰে ভৰপুৰ আছিল কিন্তু আজিকালি নাইকিয়া হৈছে। কাৰণ হৈছে মাছমৰীয়াসকলৰ মাছ সম্পৰ্কে জ্ঞান নথকা আৰু বিজ্ঞানসন্মত পদ্ধতি অৱলম্বন নকৰা। গাঁও অঞ্চলৰ ক্ৰয়ক্ষমতা নাবাঢ়িলে এম. বি. এ. কৰিও বস্তু বেছিবলৈ ঘূৰি ফুৰিব লাগিব। গতিকে কৌশলী লোক গঢ়ি তেওলোকৰ জীৱনধাৰণ উন্নত কৰি লগতে তেওলোকৰ ক্ৰয়ক্ষমতা বৃদ্ধি নকৰিলে সকলো মিছা হব। গতিকে সকলোতে আমাক কৌশলী লোক লাগে। কেনেকৈ গঢ়া হব কৌশলী লোক? তলত কেইটামান উপায় আগবঢ়াইছোঁ:\n১) প্ৰতিটো কৌশলীবিদ্যাৰ বাবে প্ৰমাণপত্ৰৰ ব্যৱস্থা কৰা হওক। প্ৰমাণপত্ৰ অবিহনে তেনে কৌশলী কাম (পকা, কাঠ, চাইকেল মেৰামতি, গাড়ী মেৰামতি, ৰাজহুৱা বাহনৰ চালক, ব্যৱসায়িকভাৱে মৎস উৎপাদন আৰু মাছমৰীয়া, পোহনীয়া জন্তু পালন আদি) কৰাৰ ওপৰত বাৰণ কৰা হওক।\n২) প্ৰমাণপত্ৰ পোৱাৰ বাবে ৬ মাহৰ পৰা ১ বছৰলৈকে প্ৰশিক্ষণৰ ব্যৱস্থা কৰা হওক। এতিয়ালৈকে যিসকলে কৰি আছে বা তেনে বৃত্তিত জড়িত তেওঁলোককো প্ৰশিক্ষণৰ ব্যৱস্থা কৰা হওক।\n৩) প্ৰশিক্ষণৰ বাবে প্ৰতি জিলাত ৪ বা ৫ খন প্ৰশিক্ষণৰ অনুষ্ঠান গঢ়ি তোলা হওক।\n৪) প্ৰশিক্ষিত লোকসকলৰ মজুৰী চৰকাৰে নিৰ্ধাৰণ কৰক। এই নৈৰাশ্যজৰ্জৰ পৰিস্থিতিত দুটকীয়া চাউলে বা মধ্যাহ্ন ভোজনে বিদ্যালয়লৈ শিশুক আনিব নোৱাৰে। তেওঁলোকৰ জীৱন ধাৰণৰ উন্নতিৰ অবিহনে দেশৰ উন্নতি মিছা। এইখিনিতে উল্লেখ কৰোঁ যে গ্ৰাম্য নিয়োগৰ আঁচনিসমূহৰ মূল লক্ষ্য গাঁও অঞ্চলৰ ক্ৰয় ক্ষমতা বৃদ্ধি।\n৫) প্ৰশিক্ষণ ল’বৰ বাবে নিম্নতম শিক্ষা অৰ্হতা পঞ্চম বা সপ্তম শ্ৰেণী উত্তীৰ্ণ ৰখা উচিত যাতে বিদ্যালয় এৰি যোৱাসকলেও ভাগ লব পাৰে। আনহাতে দুখীয়া (জাতিভিত্তিক নহয়) প্ৰশিক্ষাৰ্থীৰ বাবে জলপানিৰ ব্যৱস্থা থকা উচিত।\n৬) অনুষ্ঠানসমূহত বিশেষ কৌশলৰ বিষয়ে শিকোৱাৰ উপৰি সমাজ-জীৱনত কেনেকৈ শৃঙ্খলা বজাই ৰাখিব লাগে শিকোৱা উচিত।\nশেষত আকৌ কওঁ- মই কোনো বিশেষজ্ঞ নহয়। কিন্তু নিজৰ মনৰ ভিতৰত উদ্ভৱ হোৱা চিন্তাবোৰ ৰাইজৰ মাজলৈ আগবঢ়াইছোঁ। বিশ্বায়নৰ যুগত সাম্ৰাজ্যবাদী বতাহৰ কোবাল সোঁতত নিজে নিজকে বিচাৰি পাবলৈ কেৱল যুক্তি আৰু বিজ্ঞানেহে পোহৰৰ বাট দেখুৱাব পাৰিব। গতিকে আমি এই বিষয়েও বিজ্ঞানসন্মত চিন্তাধাৰাৰে আগবাঢ়োঁ আহক।\n← গুপ্তকাশীৰ পৰা কাশীলৈ– ৰাষ্ট্ৰীয় শিশু বিজ্ঞান সমাৰোহৰ বৰ্ণিল অনুভৱ (প্ৰত্যাশা বৰঠাকুৰ)\nঅসমৰ জনগাঁথনি : এটি চমু অৱলোকন (ড° মৃণাল জ্যোতি গোস্বামী) →


Home goodnews ইতিবাচক খবৰ ইতিবাচক পদক্ষেপ পলকতে সুখ দুখৰ বতৰা\narunjyotisworld.blogspot.com April 23, 2015 goodnews, ইতিবাচক খবৰ, ইতিবাচক পদক্ষেপ,\n১) আজি বিশ্ব গ্ৰন্থ দি‌ৱস (২৩ এপ্ৰিল )। এই দি‌ৱস প্ৰথমে ইং. ১৯৯৫ চনত উদযাপিত কৰা হৈছিল । মিগু‌ৱেল ড্য ছেৰভান্টে নামৰ লিখকজনৰ মৃত্যুত এই দিনটো বিশ্ব গ্ৰন্থ দি‌ৱস হিচাপে পাতিবলৈ বাছি লৈছিল ইউনেস্ক'য়ে আৰু তেতিয়াৰে পৰা এই দি‌ৱস বিশ্বৰ সকলো ঠাইতে পালন কৰি অহা হৈছে ।\n২) যো‌ৱা ২০ এপ্ৰিল,২০১৫ তাৰিখে বাংলাদেশৰ ৰাজধানী ঢাকাত সম্পন্নিত হয় পেট্ৰলজাত সামগ্ৰীৰ ৰপ্তানী সন্দৰ্ভত এখনি ঐতিহাসিক চুক্তি । এই চুক্তি হয় বাংলাদেশ পেট্ৰলিয়াম কৰ্পৰেশ্বন আৰু নুমলিগড় শোধনাগাৰৰ মাজত । চুক্তি অনুযায়ী নুমলীগড় তেল শোধনাগাৰে ইয়াৰ উৎপাদিত পেট্ৰলজাত সামগ্ৰীসমূহ শিলিগুড়িৰ মাৰ্কেটিং টাৰ্মিনেলৰপৰা বাংলাদেশৰ পাৰ্বতীপুৰলৈ 'ভাৰত-বাংলা বন্ধুত্বৰ পাইপলাইন' নামৰ ১৩০ কি.মি. দৈৰ্ঘ্যৰ পাইপলাইনৰদ্বাৰা যোগান ধৰিব । এই চুক্তিয়ে ভাৰত আৰু বাংলাদেশৰ মাজৰ বন্ধত্ব আৰু অধিক গাঢ় কৰিব বুলি ধাৰণা কৰা হৈছে ।\n৩) এটি কিশোৰক নৃশংসভা‌ৱে হত্যা কৰাৰ অপৰাধত কালি মৰিগাওঁ জিলা আৰু সত্ৰ ন্যায়াধীশ ইক্ৰামূল হুছেইনৰ আদালতে তিনিজন দোষীক মৃত্যুদণ্ডৰে দণ্ডিত কৰিছে । উল্লেখ্য যে জাগীৰোডৰ অৰূপ দত্তৰ ১৭ বছৰীয়া পুত্ৰক ২০১১ বৰ্ষৰ ১৫ জুলাইৰ নিশা কোনো অজ্ঞাতকাৰীয়ে অপহৰণ কৰি নিছিল আৰু তাৰ পাছত মুক্তিৰ বিনিময়ত ৪০ লাখ টকাৰ ধন দাবী কৰিছিল -এই তিনিজন ব্যক্তি ক্ৰমে সঞ্জয় চন্দা, ভীম দাস আৰু মোহন টেৰণে । ন্যায়পালিকাৰ এনে তদন্ত আৰু ন্যায়ক বহু দল সংগঠন তথা স্থানীয় ৰাইজে আদৰণি জনাইছে ।\n৪) ৰাকেশ কলিতা নামৰ ৰঙিয়াৰ ২২ বছৰীয়া যু‌ৱক এজনক জালুকবাৰী আৰক্ষীয়ে গ্ৰেপ্তাৰ কৰিছে ফেচবুকত য‌ৱতীৰ অশ্লীল ফটো আপলোড কৰাৰ অপৰাধত ।\n৫) ষষ্ঠ ডা: টি . আও ফুটবল প্ৰতিযোগিতাত অৰুণাচল প্ৰদেশত ৪-০ গ'লৰ ব্য‌ৱধানত পৰাস্ত কৰি অসমে ছেমি-ফাইনেলত পদাৰ্পণ কৰিছে । ছায়াৰাম বড়ো, মনেশ্বৰ মুছাহাৰী আৰু জীলেন্দ্ৰ ব্ৰহ্মৰ গ'লেৰে অসমে সুন্দৰ খেলা প্ৰদৰ্শন কৰে ।\n৬) চৰকাৰী ধন আত্মসাৎ কৰাৰ অভিযোগত কালি টিহুত গ্ৰেপ্তাৰ কৰা হয় দ্য ইউনিয়ন কো: অপাৰেটিভ বেংক লিমিটেডৰ দুজন উচ্চপদস্থ বিষয়াক ।\n৭) ৭৫ মেগা‌ৱাট বিদ্যুৎ ক্ৰয় সন্দৰ্ভত যো‌ৱা ২০ এপ্ৰিল,২০১৫ তাৰিখে দামোদৰ ভেলী কৰ্পৰেশ্বনৰ লগত অসম শক্তি বিতৰণ কোম্পানী লিমিটেডৰ এখনি চুক্তি সম্পন্ন হয় । ইয়াৰ ফলত অসমত বিদ্যুতৰ নাটনি কমিব বুলি আশা কৰা হৈছে ।\nTags # goodnews # ইতিবাচক খবৰ # ইতিবাচক পদক্ষেপ\nBy arunjyotisworld.blogspot.com on April 23, 2015


উইল ইউ বি মাই ভেলেন্টাইন - Hourly Times\nFebruary 19, 2020000 1 min2yrs 65\n“এই ঠাণ্ডাখনত ইমান ৰাতিপুৱাই কোনে যে ফোন কৰি থাকে নহয়..!” মবাইলটো বাজি উঠাত ভোৰভোৰাই উঠিল তাই। মবাইলৰ শব্দটো কাণত নপৰাকৈ মূৰটো গাৰুটোত গুজি দিলে তাই।তীব্ৰ অশান্তিত যেন ভুগিল কস্ত্তৰী..! হঠাৎ তাইৰ মনলৈ আহিল এনেকৈ দেউতাকে এদিন ফোনটো ৰিচিভ নকৰাৰ বাবেই এক্সিডেন্ট হৈ ককায়েকৰ মৃত্যু হোৱাৰ কথা। কথাটো মনত পৰিয়েই তাই একেজাঁপে বিচনাৰ পৰা টেবুলৰখনৰ ওচৰ পালেগৈ আৰু মবাইলটো ৰিচিভ কৰিলে..!\n: গুদ্ মৰনিং চুইটহাৰ্ট..! তোৰ হ’বলা উঠিবলৈ হোৱাই নাই..?\n: গুদ্ মৰনিং..!তইয়ো যে বৰষা..!জানই মোৰ ৰাতিপুৱা সোনকালে টোপনি পূৰ নহয়..!\n: হ’ব দে খঙ কৰিব নালাগে..! আজি যে ভেলেন্টাইন ডে’ পাহৰিলি নেকি..? মন্দিৰ যোৱাৰ কথা আছিল আজি;উঠ সোনকালে..!\n: উম হ’ব দে..!\nএঙামুৰি মাৰি কস্ত্তৰীয়ে মৱাইলটো থ’লে আৰু পুনৰাই বিচনাত বহি পৰিল। যোৱা দুইবছৰ আগতে অচীন হৈ থকা চহৰখনত বৰষাই তাইৰ একমাত্ৰ লগৰী।প্ৰথমতে কাষৰ দুই-এঘৰে মাত-বোল কৰিছিল;কিন্তু পিছলৈ তাইৰ বেমাৰটোৰ বিষয়ে জনাৰ পাছত তাইক মাত-বোল কৰাও বন্ধ কৰি দিলে। কেনেকৈনো সহ্য কৰিব অচিনাকী মানুহবোৰে; বেমাৰটোৰ কথা জানি তাইৰ মাহীমাকৰ অত্যাচাৰ আৰু নিজৰ দেউতাকৰেই চোন অৱহেলাবোৰ দিনক দিনে বাঢ়ি গৈছিল। অৱশ্যে তাই নিলাভৰ পৰা নিজেই আঁতৰি আহিছিল।\nআজিকালি তাইৰ অকলশৰেই ভাললাগে।আলোচনীৰ কামবোৰ,কবিতাবোৰ আৰু তাইৰ একমাত্ৰ সংগী বৰষাৰ লগত কটোৱা হাঁহিবোৰ;এইবোৰেই যেন কস্ত্তৰীৰ জীৱন। বৰষা সঁচাকৈয়ে আনতকৈ বেলেগ;কস্ত্তৰীৰ বেমাৰৰ কথা জনাৰ পাছতো তাই কস্তুৰীৰ সংগ দি আহিছে। কস্ত্তৰী খেয়াল ৰাখি আহিছে।বৰষাৰ দৰে প্ৰকৃত মানুহ পাবলৈ পৃথিৱীত টান আৰু সেইবাবেই কস্ত্তৰীয়ে বৰষাক বান্ধৱী হিচাপে পাই গৌৰৱ অনুভৱ কৰে..!পুনৰাই কস্ত্তৰীৰ মবাইলৰ স্ক্ৰীণখন উজ্বলি উঠিলে। বৰষাৰ মেছেজ…\n: অই পাগলী আকৌ শুলি নেকি..?যা সোনকালে গা ধুই আহ;মই ব্ৰেকফাষ্ট বনাইছো,মোৰ ৰুমতে খাবিহি..!\nমবাইলটো থৈ কস্ত্তৰী মন্দিৰলৈ বুলি সাজু হ’বলৈ গ’ল।\nমন্দিৰলৈ বুলি সাজু হৈ কস্ত্তৰীয়ে তাইৰ ৰুমৰ থাপনাখনত ধূপ এডাল জ্বলাই কাকুতি ঘোষা গাই নেদেখাজনক সেৱা জনালে।আগতে নিলাভে তাই ঘোষা গালে একান্তমনে শুনিছিল।তাইৰ মাতটোৰ কথা কৈ বাৰে বাৰে প্ৰশংসা কৰিছিল। আজি সেই নিলাভৰ ওচৰত তাই নাই। কেনেকৈ বা আছে সি,ক’ত বা আছে..! কুশলে আছে নে নাই;সুখী হ’ব পাৰিছেনে নাই..!এইবোৰ ভাবি কস্ত্তৰীৰ বুকুখন মোচৰ খাই উঠে..! যাহওঁক তাই নিজৰ লগতে তাইৰ প্ৰেমক বিপদৰ ফালে টানি আনিব নোৱাৰে..! আজিৰ দৰে প্ৰত্যেকদিনাৰ প্ৰাৰ্থনাত নিলাভ জিলিকি ৰ’ব তাইৰ বুকুত..!তাই প্ৰতিশ্ৰুতি ৰাখিব নোৱাৰিলে,তাই নিলাভৰ হ’ব নোৱাৰিলে..!কথাবোৰে প্ৰায়েই কস্ত্তৰীৰ দুচকু সেমেকাই তুলে;কিন্তু তাই নিজক বুজায় আৰু সেইসময়খিনিতেই বেছিভাগ আলোচনীৰ কাম কৰিবলৈ লয়..!\nনিলাভ আৰু ঘৰখনৰ পৰা আঁতৰি থকাৰ এই দুইবছৰত পাৰ কৰা ভেলেন্টাইন ডে’ দুটাত কস্ত্তৰীয়ে নিলাভৰ প্ৰিয় গুলপীয়া লতাৰে পাতল কপাহী কাপোৰসাজ পিন্ধি মন্দিৰ গৈছে আৰু নিলাভৰ কুশলতাৰ বাবে প্ৰাৰ্থনা কৰি আহিছে।আজিও তাৰ ব্যতিক্ৰম নহ’ল..!মন্দিৰলৈ বুলি পূজাৰ থালখন হাতত তুলি লওঁতেই কলিং বেলটো বাজি উঠিল।দেৰি হৈছে বুলি কস্ত্তৰীৰ একপ্ৰকাৰে খঙেই উঠিল;খঙটো একাষৰীয়া কৰি তাই দৰ্জাখনৰ ফালে আগুৱাই গ’ল..!নীলৰঙী দৰ্জাখন তাই গাৰফালে টানি দিলে আৰু মুহূৰ্ত্ততে তাই এটা শিলৰ মূৰ্তিলৈ যেন পৰিণত হ’ল। নিলাভে তাইক সাৱটি ধৰি সৰু ল’ৰাৰ দৰেই উচুপি উঠিল।উচাট মাৰি আঁতৰি গৈ কাষৰ চকীখনত বহি পৰিল কস্তুৰী..!তাই নিলাভক প্ৰশ্ন কৰিলে…\n: কিয় আহিছা নিলাভ..? মই কাহানিবাই তোমাৰ পৰা আঁতৰি আহিছো;পুনৰাই মোৰ ওচৰত অহাৰ যুক্তি কি..?\n: কিয় এনেকৈ আঁতৰি ফুৰিছা কস্ত্তৰী..? ক’ত ক’ত বিচৰা নাই মই তোমাক..! পাগলৰ দৰেই হৈ পৰিছো;এনেকৈ অকলশৰীয়া নকৰিবা কস্ত্তৰী..! বহুত ভালপাওঁ তোমাক..!\n: চোৱা নিলাভ মোৰ তোমাৰ প্ৰতি কোনো অনুভৱ,অনুৰাগ নাই..! মুঠতে তুমি মোৰ বুকুত নাই..! মোক মোৰ মতে থাকিব দিয়া..!\n: অনুভৱ,অনুৰাগ নাথাকিলে কিয় আজিৰ দিনটোত মোৰ প্ৰিয় সাজযোৰ পিন্ধিছা..? আৰু চাওঁ এই হাতখনত মই দিয়া খাৰুপাত আৰু আঙুঠিটো কিয় আজিও সাঁচি ৰাখিছা..! দলিয়াই দিয়া সিঁহতক;ভাঙি পেলোৱা মোৰ সমুখত..!\n: নাই মই তেনে কৰিব নোৱাৰো..! প্লিজ আঁতৰি যোৱা;প্লিজ মোক অকলশৰে থাকিব দিয়া..!\n: যাম দিয়া আঁতৰি..! এনেও বেছিদিন জী নাথাকো..!\n: জীয়াই থকা নথকাৰ কথা কিয় আহিল..?\n: মই এইডচ্ ৰোগী কস্ত্তৰী..! এই সময়খিনিত অন্ততঃ অলপ তোমাৰ সান্নিধ্য দিয়া..!\n: এইবোৰ কি কৈছা তুমি? এইয়া হ’ব নোৱাৰে..! মিচা নক’বা নিলাভ..!\n: কিয় হ’ব নোৱাৰে..!তোমাৰ হ’লে মোৰ কিয় হ’ব নোৱাৰে কোৱা..! মোক বৰষাই সকলো কৈছে আৰু মই এতিয়া বৰষাৰ ৰুমৰ পৰাই আহিছো..!\n: অ’ কস্ত্তৰী মই জানো তুমি যে সেই সোণাৰি গাঁৱত চিকিৎসা কৰিবলৈ গৈ এইডচ ৰোগীক দিয়া বেজিৰে তোমাৰ জ্বৰত সেই একেটা চিৰিঞ্জ ব্যৱহাৰ কৰি মাৰাত্মক ৰোগটোত আক্ৰান্ত হ’লা আৰু মোৰ পৰা আঁতৰি আহিলা..!\n: এইবোৰ সকলো মিছা নিলাভ। বৰষাক মই মিছা কৈছিলো;মই আন কাৰোবাক ভালপাওঁ..!\n: কাক ভালপোৱা ক’ব পাৰিবা..?প্ৰমাণ দিব পাৰিবা তুমি যে আনৰ..? কিমান আৰু ফাঁকি দিবা কস্ত্তৰী..? মই জানো তুমি মোৰ সুখৰ বাবেই মোৰ পৰা আঁতৰি আহিছা..? কিন্তু তুমি কিয় বুজিবলৈ চেষ্টা নকৰা যে মোৰ সুখবোৰ কেৱল তোমাৰ লগত..? তোমাৰ সুখত এখোজ পাছত আৰু তোমাৰ দুখত এখোজ আগত থাকিব খুজো মই..! সেয়ে মইয়ো এইডচৰ বীজ ইচ্ছাকৃতভাৱে মোৰ হাস্পতালৰ ৰোগীৰ পৰা মোৰ দেহত ৰোপণ কৰিলোঁ। তুমি নহ’লে মোৰ টকা-পইচাৰ একো মূল্য নাই।\n: নিলাভ কি কৰিলা এইবোৰ..! মোৰবাবেই কিয় তুমি নিজক শেষ কৰিলা..!\nহুকহুকাই কান্দি উঠিল কস্ত্তৰীয়ে।\n: মোৰ জীৱন,মোৰ প্ৰেৰণা,মোৰ সাহস সকলো তুমি কস্ত্তৰী। তুমি নহ’লে মই একেবাৰেই শূন্য। প্লিজ এতিয়াটো মোক নিজৰ বুলি স্বীকাৰ কৰা। মই সকলো সময়তে তোমাৰ সাহস হ’ম।\n: প্লিজ নিলাভ আৰু নক’বা..!\n: আজি দুবছৰে নোকোৱাবোৰ আজি ক’ম কস্ত্তৰী..! আজি তোমাৰ কোলাত শান্তিৰ উশাহ ল’ম। মাথো এটা কথাৰ উত্তৰ মোক দিয়া..!\n: কি কথা..!\n: উইল ইউ বি মাই ভেলেন্টাইন…!\nকিবা ক’ব খুজিও যেন ক’ব নোৱাৰিলে কস্ত্তৰীয়ে।মাথো নিলাভৰ বুকুত সোমাই হুকহুকাই উঠিল। নিলাভে তাইৰ কপালত চুমাৰে উপচাই তুলিলে আৰু তাৰ বুকুত সামৰি ল’লে তাইক;থিক নীলপৱনে দীপালীক সামৰি লোৱাৰ দৰেই..!


মিঠা মিঠা কথাৰে কোনে মন গলালে শিল্পাৰ? কাৰ সংগ বিচাৰিছে শিল্পাই ? -\nHomeমনোৰঞ্জনমিঠা মিঠা কথাৰে কোনে মন গলালে শিল্পাৰ? কাৰ সংগ বিচাৰিছে শিল্পাই ?\nমিঠা মিঠা কথাৰে কোনে মন গলালে শিল্পাৰ? কাৰ সংগ বিচাৰিছে শিল্পাই ?\nনতুন দিল্লীঃ কৈ নো কৈ ওৰকে নপৰা হৈছে শিল্পাৰ জীৱনৰ কথা। স্মৰ্তব্য যে, পৰ্ণগ্ৰাফীৰ অভিযোগত গ্ৰেপ্তাৰ হৈছিল ৰাজকুন্দ্ৰা। অভিযুক্ত ৰাজকুন্দ্ৰাই এই অপৰাধৰ বাবে দুমাহৰো অধিক সময় কাৰাবাস খাটিবলগীয়া হৈছিল। স্বামীৰ গ্ৰেপ্তাৰৰ ঘটনাই জোকাৰি গৈছিল শিল্পাক। স্বামীৰ কুকৰ্মৰ বাবে গ্লানিৰ ছিটিকনি পৰিছিল শিল্পাৰ গাটো। কিছুদিনৰ বাবে বলীউড অভিনেত্ৰী শিল্পা ছেট্টীয়ে সকলো কাৰ্যকলাপৰ পৰাও বিৰত আছিল। নিসংগ জীৱন এটাকে আকোঁৱালি লৈছিল শিল্পাই। শিল্পাৰ নিসংগতাই সৰ্বত্ৰে লাভ কৰিছিল চৰ্চা। ৰাজকুন্দ্ৰাৰ সৈতে শিল্পাৰ বিবাহ বিচ্ছেদ হ’ব বুলিও উঠিছিল গুঞ্জন। টুইটাৰ আৰু ইনষ্টাগ্ৰামত লিখা কেইবাটাও পোষ্টে তেনে এক ঘটনাৰে ইংগিত দিয়া বুলি ধাৰণা কৰি লৈছিল সকলোৱে।\nশিল্পাই নিজৰ সন্তানৰ পৰা পৃথক হোৱাৰ কথাও কৈছিল। কিন্তু এতিয়া আৰু শিল্পাই তেনে কাৰ্য সম্ভৱতঃ নকৰে। শিল্পাই আৰু অকলে থাকিব বিচৰা নাই, বিচাৰিছে ৰাজৰ সংগ সুখ। শেহতীয়াকৈ শিল্পাই তেনে এক সিদ্ধান্ত লোৱা বুলিয়েই সংবাদ মাধ্যমত প্ৰকাশ পাইছে। উল্লেখ্য যে, কিছুদিন পূৰ্বে ৰাজে লাভ কৰিছে জামিন। জামিন পোৱাৰ পাছত ৰাজকুন্দ্ৰাই নিজৰ ঘৰলৈ উভতি আহিছিল। ৰাজক দেখা পাইয়ে উগুল-থুগুল মন শিল্পাৰ।পূৰ্বৰ সকলো কথাৰ ইতিৰেখা টানি ৰাজৰ সৈতে নতুনকৈ জীৱনটো আৰম্ভ কৰিবলৈ বিচাৰিছে শিল্পাই। শিল্পা-ৰাজৰ বিবাদ-বিচ্ছেদৰ সকলোবোৰ কথা মানুহৰ মনে সজা আছিল বুলি কয় শিল্পাই।ৰাজক এৰি যোৱাটো শিল্পাৰ বাবে এতিয়া সপোনৰো অগোচৰ! অৱশ্যে, ৰাজৰ পৰ্ণগ্ৰাফীৰ অভিযোগ গ্ৰহণ কৰে নে নাই শিল্পাই সেই বিষয়ে অৱগত নহ’লেও শিল্পাই যে তেওঁৰ স্বামীক ক্ষমা কৰি দিছে সেয়া প্ৰায় স্পষ্ট হৈ পৰিছে।\nPrevious articleমন্ত্ৰী অশোক সিংঘল ডাঙৰীয়া! গুৱাহাটীবাসীৰ বাবে স্মাৰ্ট চিটি সপোন হৈয়ে ৰ’ব নেকি?\nNext articleমোবাইল নিষিদ্ধ বিকি-কেটৰ বিয়াত…হতবাক অনুৰাগী!\nএসময়ত চিনেমাত কাম বিচাৰিও পোৱা নাছিলো; জীয়ৰী-নাতিনীৰ সন্মুখত হিয়াভগা কান্দোন অমিতাভৰ…\n‘মই জানো তুমি ইয়াতেই আছা’- সিদ্ধাৰ্থৰ স্মৃতি সুঁৱৰি বিগ বছলৈ পুনৰ শ্বেহনাজ


কলডিলৰ বহুমুখী গুণৰ বিষয়ে আপুনি অৱগতনে ? Are You Aware of Multifarious Qualities of Banana-flowers? – Krishak Bandhu – An eMagazine with Homestead Theme on Sustainable Broad-based Agriculture\nHomeনিয়মীয়া শিতানকলডিলৰ বহুমুখী গুণৰ বিষয়ে আপুনি অৱগতনে ? Are You Aware of Multifarious Qualities of Banana-flowers?\nঅতীজৰ পৰা কলগছ আমাৰ জাতীয় জীৱনৰ অপৰিহাৰ্য্য অংগ হৈ আহিছে ৷ বিয়া, সবাহ, সকাম,পূজা, আদৰণি-তোৰণ, সভা –সমিতি আদি সকলো শুভ কামতে কলগছৰ অপৰ্যাপ্ত প্ৰয়োগ আমি দেখি আহিছোঁ ৷ কলগছৰ প্ৰতিটো অংশই মানৱৰ হিতাৰ্থে ব্যৱহৃত হৈ আছিছে ৷ কলপাতত ভগবানলৈ বুলি নৈবদ্য আগবঢ়াওঁ, মাহ-প্ৰসাদ খাওঁ, ভোজ-ভাত খাওঁ, কলপাতত মেৰিয়াই জুইত দি কচুশাক-বিলাহীৰ-মাছৰ পিতিকা বনাওঁ, কলপাতত যি কোনো খোৱা বস্তুৰ ভাগ বিলাওঁ আৰু বহুত কিবাকিবি কৰোঁ ৷ কলগছৰ শিপা আৰু কলগছৰ গা, কলৰ বাকলিৰ খাৰ বনাওঁ ৷ কলগছৰ গাৰ পৰা কাগজ বনোৱা হয় ৷ বানপানীত কলগছৰ ভুঁৰত উঠি ইঠাই-সিঠাইলৈ যাওঁ ৷ কলগছৰ শুকুৱা ছাল বাকলিৰে ৰচি, পঘা, বেগ আদি বনাব পাৰি ৷ ৰূপকোঁৱৰ জ্যোতিপ্ৰসাদে ‘জয়মতী’ বোলছবিৰ ৰজাৰ ঘৰৰ চেটিংঙ সজোৱাত যথেষ্ট পৰিমাণৰ কলগছ ব্যৱহাৰ কৰিছিল বুলি পঢ়িবলৈ-শুনিবলৈ পোৱা যায় ৷ অসমৰ গ্ৰামাঞ্চলৰ বিয়া আৰু সকামত আজিও কলৰ ডোঙাত আলহীক জলপানেৰে অপ্যায়ন কৰা হয় ৷ পকা কলৰ বাকলিৰে দাঁত মাজি মুখৰ দূৰ্গন্ধ আতৰাব পাৰি, দাঁত চিকচিকিয়াও কৰিব পাৰি ৷ কাচকলৰ পিতিকা আৰু ভাজি বহুতৰ প্ৰিয় খাদ্য ৷ ভীমকল শিশুৰ বাবে, গৰ্ভৱতী মহিলাৰ বাবে আৰু অসুখীয়া লোকৰ বাবেও অতি পুষ্টিকৰ খাদ্য ৷ দক্ষিণ ভাৰতৰ বিভিন্ন চহৰত কলৰ চিপচ প্ৰচুৰ পৰিমানে তৈয়াৰ কৰা হয় ৷ স্বাস্থ্য ভালে ৰাখিবলৈ সকলোলোকে দৈনিক এটা হলেও কল খোৱা উচিত ৷ কলৰ বাৰী পাতি ব্যৱসায় কৰি স্বাৱলম্বী হব পাৰি ৷ আপোনালোকৰ বহুতৰ হয়তো এই কথাটো জ্ঞাতযে এচিয়াৰ ভিতৰৰ সৰ্ববৃহৎ কলৰ বজাৰখন অসমৰ গোৱালপাৰাৰ দৰংগিৰি নামৰ সৰু চহৰখনত অৱস্থিত- য’ৰ পৰা গড়ে দৈনিক ৫০ট্ৰাক কলৰ থোকা ৩৭নং ৰাষ্ট্ৰীয় পথেদি ভাৰতৰ বিভিন্ন ঠাইলৈ ৰপ্তানি হয় ৷ ঘাইকৈ ভীমকলৰ বাকলিৰ পৰা তৈয়াৰ কৰা কলখাৰৰ বিষয়ে মই বিস্তাৰিতভাবে লিখা ইতিপূৰ্বে প্ৰকাশিত প্ৰৱন্ধটো হয়তো বহুতো পাঠকৰ চকুত পৰিছে ৷\nআজিৰ এই লিখনিত কলডিলৰ বহুমুখী উপকাৰিতাৰ ওপৰত পোহৰ পেলাবৰ প্ৰয়াস কৰিম ৷\nকলডিল কোনে কেনেকৈ খাই ভাল পায় ?\nকলডিল হ’ল এবিধ সুস্বাদু আৰু অতি পুষ্টিকৰ খাদ্য ৷ কিছুদিনৰ আগলৈকে কলডিল খাই নোপোৱা অসমীয়া মানুহ নাই বুলিয়েই কব পৰা হৈ আছিলোঁ ৷ পিছে আজিকালি অসমৰ নগৰীয়া মানুহৰ জুতি সলনি হব ধৰিছে ৷ এই ৰচনাখন পঢ়ি যদি দুই এজনে নতুনকৈ কলডিল খাবলৈ আৰম্ভ কৰে সেয়া হব স্বাস্থ্য সজাগতা অনাৰ ক্ষেত্ৰত কৰা মোৰ ক্ষুদ্ৰ প্ৰয়াসৰ সাৰ্থকতা ৷\nকলডিলৰ স্বাভাবিক স্বাদ হ’ল তিতিকি ভাৱ থকা ৷ পিছে জালুক,আদা,নহৰু,পিয়াঁজ,জলকীয়া আৰু মছলা লগত পৰিলে, সিজালে কলডিলৰ তিতা স্বাদ মুঠেই নোহোৱা হয় ৷ কোনোৱে মিহিকৈ কুটি শুকানকৈ ভাজি খাই ভাল পায় ৷ কোনোৱে দাইলৰ লগত মিহলাই জুলীয়া আঞ্জা পচন্দ কৰে ৷ কোনোৱে মাংসৰ লগত ভাজি খায় ৷ কোনোৱে চাটনি বা চুপো বনাই খায় ৷ কিন্তু লাগতিয়াল কথাটো হ’ল আপুনি যেনেকৈয়ে খালেও কলডিলৰ উপকাৰিতাখিনি পাবই ৷\nকলডিল কুটিলে হাতত ক’লা চেকা লাগে ৷ সেয়া সামান্য চেষ্টা কৰি আতৰাব পাৰি ৷ কুটি থোৱা কলডিল বায়ুৰ অক্সিজেনৰ লগ লাগি ততালিকে ক’লা পৰে ৷ কলডিলৰ কাপোৰত চেকা যাতে নালাগে ৰান্ধনিয়ে সতৰ্ক হোৱা ভাল ৷\nকলডিলত কি কি তত্ব থাকে ?\nকলডিলত থাকে- প্ৰটিন,ফেট,কাৰ্বোহাইড্ৰেট, ফাইবাৰ,কেলচিয়াম,মেগনেচিয়াম,পটেচিয়াম, আইৰণ, কপাৰ,ফচফ’ৰাচ, ভিটামিন-ই, ভিটামিন-এ, ভিটামিন-চি, মিথানল আৰু কেইবাবিধো এন্টিঅক্সিডেন্ট ৷ কলডিলত থকা ‘ফ্লেভনইড’ হ’ল কেবল গছ-গছনিত থকা উপকাৰী ৰাসায়নিক পদাৰ্থ, যাৰ উপস্থিতি হ’ল মানৱ শৰীৰৰ ৰোগ প্ৰতিৰোধক অৰ্থাৎ ইমিউনিটি বঢ়োৱাত সহায়ক ৷\nএতিয়া কলডিলৰ শৰীৰৰ বিভিন্ন ক্ষেত্ৰত উপযোগিতা চমুকৈ বৰ্ণনা কৰিম ৷\n(১) ফ্ৰি-ৰেডিকেলক নিষ্ক্ৰিয় কৰা :- মোৰ দূষ্টিত এইটো আটাইতকৈ গুৰুত্বপূৰ্ণ কথা ৷ ফ্ৰি-ৰেডিকেল নামৰ অপকাৰী, বিপদজনক ৰাসায়নিক তত্ব আমাৰ শৰীৰৰ ভিতৰত নিৰ্মাণ হয় ৷ ইয়াত অৰিহণা যোগায় পাৰিপাৰ্শ্বিকতাত থকা দূষিত ৰাসায়নিক পদাৰ্থই – যেনে চিগাৰেট আৰু আলকেটেৰাৰ ধোঁৱা, চিমেন্টৰ ধূলি,পানীৰ আৰ্চেনিক, এক্সৰেৰ বিকিৰণ, কল-কাৰখানাৰ প্ৰদূষণ আদিয়ে ৷ ফ্ৰি-ৰেডিকেলৰ কুপ্ৰভাৱত মানুহ অকালতে বাৰ্ধক্যৰ দিশে গতি কৰে, পাৰকিনচনিজম আৰু এলঝাইমাৰ জাতীয় ৰোগৰ চিকাৰ হয় ৷ ফ্ৰি-ৰেডিকেলৰ আধিক্যই বা বেচি সক্ৰিয়তাই শৰীৰৰ কোষসমূহৰ বিসংগতি ঘটায় আৰু শৰীৰ ভয়াবহ ৰোগ কেঞ্চাৰৰ দিশে ধাৱমান হয় ৷\nকলডিলত থকা মিথানল আৰু অন্যান্য এন্টিঅক্সডেন্টে ফ্ৰি-ৰেডিকেলচৰ সৈতে যুঁজ দিয়ে ৷ নিয়মীয়াকৈ কলডিল গ্ৰহণ কৰা লোকক সেয়ে অকাল বাৰ্ধক্য, স্নায়বিক-মানসিক ৰোগ আৰু কেঞ্চাৰে সহজে স্পৰ্শ নকৰে ৷\n(২) পাক প্ৰণালীৰ সুৰক্ষা প্ৰদান : -কলডিলত থকা ফাইবাৰ দুই প্ৰকাৰৰ – ঘূলি যোৱা (Soluble ) আৰু ঘূলি নোযোৱা (Insoluble ) ৷ ঘূলি যোৱা ফাইবাৰে সহজে পাক প্ৰণালীৰ ভিতৰত প্ৰবেশ কৰে আৰু পানীৰ লগত লগ লাগি জেল বা ঘোল বনায় ৷ ঘূলি নোযোৱা ফাইবাৰে শৌচৰ পৰিমাণ বৃদ্ধি কৰি মল-নিষ্কাষণত সহায় কৰে ৷ কলডিলত থকা ফাইবাৰে শৌচকচা আতৰায় ৷ গতিকে গৰ্ভাৱস্থাত হোৱা শৌচৰ অনিয়ম দূৰ কৰিবলৈ কলডিল খোৱাব লাগে ৷ কলডিলে আভোক আৰু বদহজমিও দূৰ কৰে ৷\n(৩) মানসিক স্বাস্থ্য ৰক্ষাত লোৱা ভূমিকা : – কলডিলত থকা মেগনিচিয়ামে মানসিক অৱসাদ, দু:চিন্তা আতৰোৱাত সহায় কৰে ৷ আগতেই কোৱা হৈছে কলডিলে নানাবিধ স্নায়বিক ৰোগৰ পৰাও শৰীৰক সুৰক্ষা দিয়ে ৷ ডিপ্ৰেচন আতৰাই মুড ভালে ৰখাত কলডিল সহায়ক ৷\n(৪) মাহেকীয়াৰ সমস্যাৰ উপশম ঘটোৱা : – কলডিলে শৰীৰৰ প্ৰজেষ্টৰন হৰমোনৰ লেভেল বঢ়ায়, যাৰ ফলত মাহেকীয়াৰ অতিস্ৰাৱ ৰোধ হয় ৷ এই ক্ষেত্ৰত দৈ আৰু হালধি কলডিলৰ সৈতে একেলগে খালে বেচি উপযোগী বুলি কোৱা হৈছে ৷\n(৫) মাতৃদুগ্ধৰ পৰিমাণ বৃদ্ধিত সহায়ক : – কলডিলে মাতৃদুগ্ধৰ উৎপাদন বৃদ্ধি কৰা দেখা যায় ৷\n(৬) জৰায়ুৰ সুৰক্ষা : – জৰায়ুক কলডিলে সুৰক্ষা দিয়ে বুলি আয়ুৰ্বেদে কয় ৷\n(৭) মেদবহুলতা হ্ৰাসত সহায়ক : -কলডিলত ফাইবাৰ থকা হেতুকে শকত লোকসকলে মেদবহুলতা কমাবলৈ কলডিল খোৱা উচিত ৷\n(৮) ছালৰ কমনীয়তা বৰ্তাই ৰখা :- কলডিলত থকা ভিটামিন-ই আৰু ভিটামিন-চি হ’ল ছালৰ বাবে উপযোগী ৷\n(৯) সংক্ৰমণৰোধক ভূমিকা : – কলডিলত থকা মিথানেলৰ বাবে শৰীৰৰ বাবে অপকাৰী বেক্টেৰিয়াই ক্ৰিয়া কৰিবলৈ অক্ষম হয় ৷ লেবৰেটৰীত প্ৰয়োগ কৰি দেখা গৈছে যে ই-কলাই, বেচিলাচ চাবটলিচ, বেচিলাচ চেৰিয়াচ আদি বেক্টেৰিয়াই কলডিলৰ প্ৰভাৱত বাঢ়িব নোৱৰা হয় ৷ আকৌ কলডিলৰ প্ৰভাৱত মেলেৰিয়াৰ পৰাশ্ৰয়ী জীৱাণুৰ অহিত হোৱা পৰিলক্ষিত হৈছে ৷ কলডিল খালে শৰীৰৰ কটা-চিঙা-ঘা সোনকালে শুকোৱা দেখা যায় ৷\n(১০) এনিমিয়া দূৰ কৰাত সহায়ক : -লৌহ পদাৰ্থ, নানাবিধ ভিটামিন আদি কলডিলত থকা বাবে হিম’গ্লবিনৰ উন্নতি হয় ৷\n(১১) ডায়েবেটিজৰ প্ৰতিৰোধক : -কলডিলত থকা ফাইবাৰ আৰু ফিনলিক এচিড আদি তত্ব থকাৰ বাবে তেজৰ চুগাৰ নিয়ন্ত্ৰণত সহায়ক হয় বুলি বিজ্ঞানীসকলে মত পোষণ কৰে ৷\n(১২) লাগতিয়াল ভিটামিন আৰু মিনাৰেলৰ ভূমিকা : – কলডিলত থকা ভিটামিন আৰু আন লাগতিয়াল তত্বসমূহে শৰীৰক হৃদৰোগৰ পৰা সুৰক্ষা দিয়ে ৷\nমোখনিত ইমানেই কম যে আমাক প্ৰকৃতিয়ে যোগান ধৰা এই অমূল্য বৰদান কলডিলৰ মাহাত্ম্য এতিয়া বিশ্বই বুজি উঠিছে ৷ দেশে-বিদেশে ইয়াৰ গুণাগুণৰ ওপৰত গবেষণা চলি আছে ৷ উন্নত দেশসমূহৰ চুপাৰমাৰ্কেটৰ পাচলিৰ বিপনিত কলডিলে এবিধ সম্ভ্ৰান্ত পাচলিৰ স্থান দখল কৰিবলৈ সক্ষম হৈছে ৷\nবহুতৰ মনৰ খুদুৱনি নিবাৰণ কৰিবৰ বাবে তলৰ কথাখিনি লিখাটো লাগতিয়াল বুলি উপলব্ধি কৰিলোঁ : –\n২৯এপ্ৰিল ২০১৪ত প্ৰকাশিত এক মেডিকেল বুলেটিনত কোৱা হৈছে কলত থকা লাগতিয়াল তত্বসমূহৰ বাবে ই ১০শতাংশলৈকে ৰক্তচাপ হ্ৰাস কৰে৷ সেয়ে উচ্চ ৰক্তচাপ থকাসকলেও নিৰ্ভয়ে কলডিল খাব পাৰে৷\n৪ অক্টোবৰ, ২০১৬\nৱাটচএপ আৰু ম’বাইল +974 33738722\n(ইংৰাজীত মোৰ বিভিন্ন মেডিকেল লিখনিৰ লিংক হ’ল – www.drbhupensaikia.com)\nPumpkin Revolution in Nalbari District নলবাৰী জিলাত ৰঙালাও বিপ্লৱ\n“অসম কৃষি বিশ্ববিদ্যালয়ঃ ব্যাপ্তি, প্ৰাপ্তি আৰু প্ৰত্যাশা” Assam Agricultural University: Jurisdiction, Achievement and Aspirations


খ্বন মৗঙ | The Spirit of The State : সাগৰৰ ডায়েৰী (ৰিদিপ ৰঞ্জন চেতিয়া)\nসাগৰৰ ডায়েৰী (ৰিদিপ ৰঞ্জন চেতিয়া)\n"সাগৰৰ পাৰত সময় কটাই বৰ ভাল লাগে ।" মই কোৱা নাই, মোৰ কাষতে থিয় হৈ থকা ছোৱালীজনীয়ে কলে ।\nপ্ৰশান্ত মহাসাগৰ যাৰ পৰিধি অনন্ত, বিশাল অাৰু সুগভীৰ । এই মহাসাগৰেই আছিল এনে এক উত্তম স্থান যাক তাই প্ৰাণ ভৰি ভাল পাইছিল । ইয়াৰ নৈসৰ্গিক আকৰ্ষণে তাইক সেই স্থান এৰি আহিবলৈ দিয়া নাছিল । সাগৰৰ উচ্ছল চঞ্চল ঢৌবোৰ দৰ্শন কৰি তাই এক অতুলনীয় আনন্দত আত্মহাৰা হৈছিল ।প্ৰকৃততে স্বাধীনতাৰ এনে মুক্ত আৰু প্ৰাণপূৰ্ণ অনুভূতি আন কোনো স্থানতে হয়তো পোৱা নাযায় ।\nঅৱসৰৰ বিনোদনৰ খাতিৰত বহু লোক নিত্য-প্ৰতিদিন এই সাগৰৰ পাৰলৈ অাহে । সাগৰৰ পানীত ওফন্দি উঠা ওখ-চাপৰ ঢৌবোৰ চাই পৰিতৃপ্ত হয় । ইয়ালৈ অাহিলে সাতুৰিবলৈ জনাসকলেতো সাতুৰেই, নজনাসকলো পিছ পৰি নৰয় । তেওঁলোকে বিশেষ একো নকৰে । মাথো সাগৰৰ নিমখীয়া পানীৰ স্পৰ্শেৰে ভৰিকেইটা তিয়াই মনত উৎপন্ন হোৱা নিৰ্মল অানন্দৰ অাভাষ লয় অথবা ইয়াৰ পানীবোৰ ইজনে সিজনৰ গালৈ ছটিয়াই হাঁহি-ধেমালি কৰে ।\nএদিন এই সাগৰৰ পাৰতে মই লগ পাইছিলো, সেই ছোৱালীজনীক । নাম ময়ুৰী শৰ্মা । বয়স প্ৰায় ১৩ - ১৪ বছৰমান হব । অাচল ঘৰ অসমত, যদিও কৰ্মসূত্ৰে দেউতাকৰ লগত ইয়ালৈ অাগমন ঘটিল । প্ৰথম চিনাকী হোৱা দিনাৰে পৰা অামি প্ৰায়ে কথা পাতো । বিশেষকৈ মই অসমৰ পৰা অহা বুলি জনাৰ পাছত মোৰ লগত তাইৰ ভাৱৰ অাদান-প্ৰদান সহজ হৈ পৰিল । বৰ্তমান তাই গোৱাৰ দাতি কাষৰীয়া এখন চহৰত মাক-দেউতাকৰ সৈতে বসবাস কৰে । খুব মৰমলগা অাৰু স্বভাবতে প্ৰাণচঞ্চল ছোৱালীজনী দেখিলেই ভাল লাগি যায় । যেতিয়াই ইয়ালৈ অাহো, এটি মিচিকিয়া হাঁহিৰে তাই মোক সম্ভাষণ জনায় । সাগৰৰ পাৰৰ শাৰী শাৰী নাৰিকল গছৰ অাৰে অাৰে অামি খোজকাঢ়ি ফুৰো । কেতিয়াবা সেই গছবোৰৰ ছাঁত জিৰণি লওঁ । নিজৰ জীৱনৰ প্ৰায় প্ৰতিটো কথা তাই মোক মুকলি মনেৰে কব খোজে । তাই কি কৰি ভাল পায়, কি কি চখ অাছে, মাক-দেউতাকৰ সৈতে তাইৰ জীৱন প্ৰণালী কেনেধৰণৰ……এই সকলোবোৰ কথা মোৰ লগত অালোচনা কৰে ।তাইৰ নিজৰ কোনো দাদা নাছিল । সেয়ে তাই মোক প্ৰায়ে দাদা বুলি মাতে । কেতিয়াবা তাই মোক নিজৰ ঘৰলৈ অামন্ত্ৰণ জনায় । পিছে মইহে যাম যাম বুলি ভাবিও কাহানিও সময় উলিয়াব নোৱাৰো ।\nএদিন অামি সাগৰৰ পাৰত পুনৰ লগ হলো । পিছে ময়ুৰীৰ মুখত অাগতে দেখা সেই দীপ্তিময় হাঁহি যেন ম্লান পৰিল । এনে লাগিল যেন কিবা এটা কথাত তাই মন মাৰি অাছে । কৌতুহলবশতঃ সূধিলো, "কি হ'ল ! অাজি তোমাৰ মুখত প্ৰতিদিনৰ দৰে সেই মিচিকিয়া হাঁহিকণ যে নাই ! কিবা হৈছে নেকি ?"\n"কিনো কম অাপোনাক ! যদি কওঁ, মিছাতে দুখ পাব ! সেয়ে জনাব নিবিচাৰো । মোৰ কথা মোৰ লগতে থাকিবলৈ দিয়কচোন !"\n" কৈ দিয়া অাক' ! কথাবোৰ খুলি নকলে মনটো এনেই গধুৰ যেন লাগি থাকিব, গম পাইছানে ?"\n"নাই । মই কব নুখুজো ।"\n"কিয় ? মোক অাপোন বুলি নাভাবা নেকি ? দাদা বুলি এনেয়ে কোৱা ন !"\n"কথাটো তেনে নহয় !"\n"তেন্তে অাচল কথাটোনো কি ? মোৰ বোধেৰে যদি তুমি মোক এবাৰলৈ হলেও অান্তৰিকতাৰে সৈতে তোমাৰ অাপোন দাদা বুলি ভাবিছিলা, নিশ্চয় কৈ দিয়াত কোনো অাপত্তি থাকিব নালাগে ।"\n"কৈছো বাৰু……মই মোৰ দেউতাৰ সৈতে অতি সোনকালে এই চহৰ ত্যাগ কৰিব লাগিব । দেউতাৰ কাম অাছিল বাবে ইয়াত বহুদিন কটালো । এতিয়া কৰ্মস্থান সলনি হোৱাৰ বাবে অন্য এখন চহৰলৈ যাত্ৰা কৰিম । অাপোনাক এনেকৈ সাগৰৰ পাৰত হয়তো অাৰু কাহানিও লগ পোৱা নহব । সেয়ে মনটো অলপো ভাল লগা নাই ।"\n"হয় নেকি ? তোমাৰ অবিহনে ইয়ালৈ অাহি মোৰো ভাল নালাগিব । কিছু নিসংগ অনুভৱ কৰিম । পিছে অাচল কথাটো কি জানা ! সময় সলনি হয় । মানুহো একেদৰে নাথাকে । জীৱনত মিলন হলে বিচ্ছেদ হোৱাটোও এটা নিয়মৰ লেখীয়া কথা । সাগৰৰ পাৰত সজা বালিঘৰটোও এসময়ত পানীৰ সোতে ভাঙি থৈ যায় । সেই বুলি মন মাৰি থাকিব লাগেনে ? তুমি মানসিকভাবে শক্তিশালী হব লাগিব । গতিশীল জীৱনৰ সৈতে অাগুৱাই যোৱা । পিছে জীৱনৰ গতিপথত এই অচিন দাদাজনক পাহৰি নাযাবা । মনৰ অান্তৰিকতা যদি অটুট থাকে, অামাৰ সম্পৰ্কও চিৰ যুগমীয়া হৈ ৰব । বিশ্বাস ৰাখা । যদি সম্ভৱ হয়, অামি পুনৰ লগ হম ।"\n"গম পাইছো, এই কথাবোৰ কৈ অাপুনি মোক কিছু ক্ষণৰ সান্তনাহে যাচিব খুজিছে । জানেই নহয় অতীতৰ স্মৃতিয়ে মানুহক খেদি ফুৰে । মন বিয়াকুল হৈ পৰে অাৰু দুখত হৃদয়খন বিধস্ত হয় । তথাপি অাপোনাৰ কথাবোৰ শুনিলে মনত বৰ শান্তি পাওঁ, দাদা । পুনৰ এইদৰে সাগৰ তিৰত অাপোনাৰ লগত সময় কটোৱাৰ সুযোগ পামনে নাপাম নাজানো । কিন্তু অাপোনাৰ লগত কটোৱা প্ৰতিটো মুহূৰ্ত মোৰ বাবে স্মৰণীয় হৈ ৰব ।"\nএনেদৰেই এদিন হঠাতে সাগৰৰ পাৰত লগ পোৱা সেই ছোৱালীজনীৰ লগত পুনৰ এদিন সাগৰৰ পাৰতেই মোৰ বিচ্ছেদ ঘটে । অামাৰ অাৰু কোনোদিনে দেখা-সাক্ষাৎ নহল । জীৱনৰ প্ৰকৃতিয়েই এনেধৰণৰ যে অামি ইয়াৰ যাত্ৰাপথত লগ পোৱা অনেকজন ব্যক্তিক এইদৰেই এৰি অাহিব লগীয়া হয় । লগত মাথো থাকি যায় কিছু মধুৰ স্মৃতি, যি সোৱাৰাই দিয়ে যে অামাৰো অাছিল কিছুমান এনে দিন, কিছুমান এনে সময় যি সাগৰীয় পানীৰ ঢৌবোৰৰ দৰে অামাৰ মনত খলকনি তোলে ।


মন্ত্ৰী হিমন্তৰ ৰামঠগন! : স্থায়ী নিযুক্তি দিম বুলি প্ৰতিশ্ৰুতি দি চাকৰিৰ পৰা খেদালে কোভিড যোদ্ধাক\n‘আমি এবাৰ ব্যৱহাৰ কৰা টিচু পেপাৰ নহয়’ NHM কাৰ্য্যালয়ত কোভিদ যোদ্ধাৰ প্ৰতিবাদ\nগুৱাহাটী , November 21, 2020 7:11 pm\nমন্ত্ৰী হিমন্ত বিশ্ব শৰ্মাই পুনৰবাৰ কোভিড যোদ্ধাক ৰামঠগন দিয়াৰ ঘটনা পোহৰলৈ আহিছে।\nস্থায়ীভাৱে নিযুক্তি দিম বুলি আশ্বাস দি প্ৰায় ১৫০ গৰাকী বিভিন্ন ব্যক্তিগত চিকিৎসালয় বা প্ৰতিষ্ঠানৰ লেবৰেটৰী টেকনিচিয়ানক কামৰ পৰা বাহিৰ কৰি দিলে ৰাজ্যৰ বিয়াগোম স্বাস্থ্য বিভাগে।\nযোৱা ১১ নৱেম্বৰৰ দিনা ৰাজ্যৰ ৰাষ্ট্ৰীয় স্থাস্থ্য মিছনৰ সঞ্চালক ড০ লক্ষ্মণ এছে এক জাননী যোগে সাময়িকভাৱে নিযুক্তি দিয়া এডিশ্যনেল এইছ আৰসকলক কামৰ পৰা মুক্তি দিয়া হৈছে বুলি ঘোষণা কৰে।\nইপিনে, এইসকল নিযুক্তি হেৰুওৱা লেবৰেটৰী টেকনিচিয়ানক স্থায়ী নিযুক্তি দিয়া হ’ব বুলি সংবাদমেল পাতি ঘোষণা কৰিছিল স্বাস্থ্যমন্ত্ৰী হিমন্ত বিশ্ব শৰ্মাই নিজে।\nসংবাদমেলত তেওঁ কোৱা কথাখিনি অসম্পাদিতৰূপত পাঠক ৰাইজলৈ তুলি ধৰিলো।\nতেওঁ কৈছিল ‘আমাক এসপ্তাহৰ ভিতৰত ৰাষ্ট্ৰীয় স্বাস্থ্য অভিযানে ১৫০ গৰাকী লেবৰটেৰী টেকনিছিয়ানক নতুনকৈ চাকৰি দিব। আমি ৱাক ইন ইন্টাৰভিউ কৰি ল’ম। আৰু ১৫০ গৰাকীক আমি চাকৰি দিয়াৰ পাছত গুৱাহাটীৰ ৯০ টা এৰিয়া সভাত একোটাকৈ স্ক্ৰীণিং চেন্টাৰ স্থাপনৰ সিদ্ধান্ত লৈছো। যিসকলৰ নিযুক্তি হ’ব সেইসকলৰ স্থায়ী নিযুক্তি হ’ব আৰু তাৰ পাছত আমি আন কামত তেওঁলোকক ব্যৱহাৰ কৰিম।‘\nকিন্তু এতিয়া ৰাষ্ট্ৰীয় স্বাস্থ্য অভিযান, অসমে সম্পূৰ্ণ ওলোটা খৰ মাৰি এই লেবৰটেৰী টেকনিচিয়ানসকলৰ চাকৰিৰ পৰা চাটাই কৰাত ক্ষোভিত হৈ পৰিছে।\nশনিবাৰে ৰাষ্ট্ৰীয় স্বাস্থ্য সঞ্চালকালয়ৰ সন্মুখত প্ৰতিবাদী কাৰ্যসূচী ৰূপায়ণ কৰে লেবৰটেৰী টেকনিচিয়ানসকলে।\nতেওঁলোকৰ এটাই শ্লোগান ‘আমি টিচু পেপাৰ নহয়, এবাৰ ব্যৱহাৰ কৰি দলিয়াই পেলাব।‘\nপ্ৰতিবাদত অংশগ্ৰহণ কৰা এগৰাকী প্ৰতিবাদকাৰীয়ে সংবাদ মাধ্যমৰ আগত ক্ষোভ প্ৰকাশ কৰি কয় ‘আমাক নিযুক্তি দিয়াৰ সময়ত আশ্বাস দিছিল যে তিনি মাহৰ পাছত আমাক স্থায়ীভাৱে সংস্থাপন দিব। সেয়েহে আমি ভাল ভাল ব্যক্তিগত প্ৰতিষ্ঠান বা চিকিৎসালয়ত চাকৰি কৰি থকাসকলেও ক’ৰ’ণাৰ বিৰুদ্ধে যুঁজ কৰিবলৈ আহিছিলো।‘\n‘আমি গেলা গৰমতো পিপিই কীট পৰিধান কৰি নিজৰ কৰ্তব্য পালন কৰিছিলো। হিমন্ত বিশ্ব শৰ্মা চাৰে আমাক নিযুক্তি দিয়াৰ সময়তে তিনিমাহৰ পাছত স্থায়ী নিযুক্তি দিম বুলি আশ্বাস দিছিল। কিন্তু আজি আমাক সঞ্চালক চাৰে মাতি আনি কৈছে যে তোমালোকক কামৰ পৰা ৰিলিজ দিয়া হ’ল। আমি ইন্টাৰভিউ দি নিযুক্তি পাইছিলো হিমন্ত বিশ্ব চাৰে নিজে আমাৰ সৈতে মিটিং অনুষ্ঠিত কৰি স্থায়ীভাৱে নিযুক্তি দিম বুলি কৈছিল। কিন্তু আজি আমাক চাকৰিৰ পৰা খেদালে।‘ এইদৰে কয় ভুক্তভোগী এগৰাকী লেব টেকনিচিয়ানে।\nপ্ৰশ্ন হয়, যদি প্ৰকৃততে ৰাজ্যৰ বিয়াগোম স্বাস্থ্য বিভাগে স্থায়ীভাৱে নিযুক্তি দিব নোৱাৰে তেন্তে কিয় মিছা প্ৰলোভনৰে ১৫০ গৰাকী লেবৰেটৰী টেকনিচিয়ানক মাতি আনি কামত খটোৱালে?\nকিয় কোভিড পৰিস্থিতি নিয়ন্ত্ৰণ হোৱাৰ পাছত তেওঁলোকক টিচু পেপাৰৰ দৰে ব্যৱহাৰ কৰি দলিয়াই পেলোৱা হ’ল বুলি প্ৰশ্ন কৰে প্ৰতিবাদকাৰীসকলে।